(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΓ΄

Δευτέρα 1 Αυγούστου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 περί «Ποινικής ευθύνης των Υπουργών», όπως ισχύει, στις 27-7-2016

i ποινική δικογραφία που αφορά στον τέως Υπουργό Οικονομικών κ. Ιωάννη Βαρουφάκη,

ii ποινική δικογραφία που αφορά στον Υπουργό Παιδείας, Έρευνας και Θρησκευμάτων κ. Νικόλαο Φίλη και

iii στις 28-7-2016 ποινική δικογραφία που αφορά στον πρώην Υπουργό Εθνικής Άμυνας Ιωάννη Παπαντωνίου, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 Προς τον Υπουργό Υγείας:

 i. σχετικά με τη δημιουργία νέων Τομέων ΕΚΑΒ στην ευρύτερη περιοχή της Κρήτης, σελ.
 ii. σχετικά με την επαγγελματική και εργασιακή αναβάθμιση των «βοηθών νοσηλευτών», σελ.
 iii. σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ, σελ.
 iv. σχετικά με τα προβλήματα στο Μαντζαβινάτειο Νοσοκομείο Ληξουρίου, σελ.
 v. σχετικά με τους ασθενείς που χειρουργούνται με δικά τους έξοδα στο Πανεπιστημιακό Ειδικό Νοσοκομείο Θεσσαλονίκης ΑΧΕΠΑ, σελ.
 vi. σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο», σελ.
 vii. σχετικά με την αντιμετώπιση των προβλημάτων στο Νοσοκομείο της Αμαλιάδας, σελ.
 viii. σχετικά με τα λειτουργικά προβλήματα στο Αντικαρκινικό Νοσοκομείο «ΜΕΤΑΞΑ», σελ.
 ix. σχετικά με την υπολειτουργία του Αντικαρκινικού Νοσοκομείου «Μεταξά», σελ.
 x. σχετικά με την κατάσταση στο Γενικό Κρατικό Νίκαιας, σελ.
 xi. σχετικά με τις ελλείψεις και τα προβλήματα του στόλου του ΕΚΑΒ, σελ.
 xii. σχετικά με τη στελέχωση του ΕΚΑΒ στο Νομό Λάρισας και τη δημιουργία τομέων ΕΚΑΒ σε Κέντρα Υγείας του νομού Λάρισας, σελ.
 xiii. σχετικά με τον προβληματισμό από την υποστελέχωση και υποχρηματοδότηση του Νοσοκομείου Ζακύνθου, σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΜΜΕΝΟΣ Δ. , σελ.
ΚΡΕΜΑΣΤΙΝΟΣ Δ. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΠΟΛΑΚΗΣ Π. , σελ.

Β. Επί των επικαίρων ερωτήσεων:
ΓΙΑΚΟΥΜΑΤΟΣ Γ. , σελ.
ΗΓΟΥΜΕΝΙΔΗΣ Ν. , σελ.
ΚΑΜΜΕΝΟΣ Δ. , σελ.
ΚΑΡΑΓΙΑΝΝΙΔΗΣ Χ. , σελ.
ΚΟΚΚΑΛΗΣ Β. , σελ.
ΚΟΥΤΣΟΥΚΟΣ Γ. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΠΟΛΑΚΗΣ Π. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΓ΄

Δευτέρα 1 Αυγούστου 2016

Αθήνα, σήμερα την 1η Αυγούστου 2016, ημέρα Δευτέρα και ώρα 18.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 1106/11-7-2016 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας,σχετικά με τη δημιουργία νέων τομέων ΕΚΑΒ στην ευρύτερη περιοχή της Κρήτης.

Στην ερώτηση θα απαντήσει ο Αναπληρωτής Υπουργός Υγείας κ. Πολάκης.

Παρακαλώ, κύριε Ηγουμενίδη, έχετε τον λόγο για δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, υπάρχει μια απόφαση με αριθμό πρωτοκόλλου 9660/21-7-2015 της Υγειονομικής Περιφέρειας Κρήτης που αναφέρεται στη δημιουργία σταθμών του ΕΚΑΒ στην Κρήτη. Είναι μια απόφαση που υπογράφεται, βεβαίως, από εμένα, ως διοικητή τότε της υγειονομικής περιφέρειας, μια απόφαση που πάρθηκε από κοινού από εμένα και τον τότε υπεύθυνο Αναπληρωτή Υπουργό Υγείας και σημερινό Υπουργό Υγείας, τον κ. Ξανθό. Πρόκειται για μια απόφαση η οποία συζήτησε τα δεδομένα του χάρτη υγείας της Κρήτης, έγινε μετά από συνεννόηση με την διοίκηση του ΕΚΑΒ Κρήτης, έγινε με στόχο την πληρέστερη κάλυψη του πληθυσμού της Κρήτης και συζητήθηκε με όλους τους εμπλεκόμενους φορείς, δήμους, δημοτικές αρχές και λοιπά.

Επίσης, εκτός από αυτή την απόφαση, την οποία καταθέτω για τα Πρακτικά, πάρθηκαν κι άλλες αποφάσεις, όπως για παράδειγμα η παραχώρηση χώρων από τη ΒΙΠΕ στο ΕΚΑΒ για στέγαση του τομέα ΕΚΑΒ στο ΠΕΔΥ Χανίων και άλλες αποφάσεις, οι οποίες υλοποιήθηκαν.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά την προαναφερθείσα απόφαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σταθώ στο θέμα της απόφασης του ΕΚΑΒ στη θέση Μάρθα. Πρόκειται για μια περιοχή, για έναν χώρο που απέχει είκοσι πέντε λεπτά από τα περιφερειακά τμήματα της περιοχής ευθύνης του Κέντρου Υγείας Βιάννου, είκοσι λεπτά από το Κέντρο Υγείας Χάρακα και είκοσι λεπτά από το Κέντρο Υγείας Αρκαλοχωρίου. Πρόκειται, δηλαδή, για έναν χώρο που ουσιαστικά καλύπτει το σημείο συνάντησης των τριών δήμων, καλύπτει τις περιφέρειες των κέντρων υγείας και των τριών αντίστοιχων δήμων, Χάρακα, Αρκαλοχωρίου και Βιάννου και που ουσιαστικά υποδιπλασιάζει τον χρόνο πρόσβασης αντίστοιχου αρρώστου από οποιοδήποτε από αυτά τα ιατρεία ή τα χωριά προς το αντίστοιχο κέντρο υγείας.

Σε συνδυασμό με τη συνολική κάλυψη, που όπως είπα λάβαμε υπ’ όψιν μας τον χάρτη υγείας της Κρήτης, ουσιαστικά το μόνο κομμάτι του Νομού Ηρακλείου που έμενε ακάλυπτο -ας μην αναφερθώ περισσότερο τώρα- ήταν το βορειοδυτικό, όπου συζητούσαμε για έναν τομέα στο ύψος της εθνικής οδού, δυτικά του Γαζίου και ενδεχόμενα έναν τομέα στη θέση Αγίας Παρασκευής, που να κάλυπτε το βορειοδυτικό κεντρικό Ηράκλειο.

Από αυτή την απόφαση που κατέθεσα στα Πρακτικά, από τη μια μεριά, κύριε Υπουργέ, πρόσφατα είχαμε τα εγκαίνια ενός άλλου τομέα από το ΕΚΑΒ στη θέση Καβρός στα Χανιά, ενώ κομμάτι της ίδιας απόφασης ο τομέας της Μάρθας δεν βρισκόταν πουθενά. Και δεν φθάνει μόνο αυτό, αλλά σε πρόσφατη σύσκεψη που έγινε, όπως τουλάχιστον μου ανέφερε ο Δήμαρχος Βιάννου, στη σύσκεψη αυτή η διοικητής της ΥΠΕ είπε ότι δεν υπάρχει απόφαση, αλλά ήταν ιδέα του Ηγουμενίδη. Την κατέθεσα στα Πρακτικά, για το αν υπάρχει απόφαση.

Το ερώτημα είναι αν άλλαξε αυτή η απόφαση. Και αν ναι, πότε; Και αν άλλαξε, με ποια κριτήρια κάλυψης του πληθυσμού της Κρήτης; Και εκτός του τομέα της Μάρθας, τι άλλο περιλαμβάνει; Αν δεν άλλαξε, ποιος δίνει δικαίωμα σε οποιονδήποτε αποφάσεις της διοίκησης να τις χαρακτηρίζει ιδέες; Δεύτερον, πώς σκοπεύετε, κύριε Υπουργέ, τον σχεδιασμό και την υλοποίηση της παραπάνω απόφασης;

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, ευχαριστώ για την ερώτηση.

Όπως, λόγω της θητείας σας στην 7η ΥΠΕ, θα ξέρετε, το ΕΚΑΒ στην Κρήτη έχει διακόσια τριάντα πέντε άτομα προσωπικό. Δυστυχώς η κατανομή του είναι ανορθολογική και αυτό δημιουργεί μείζονα προβλήματα στην κάλυψη με ασθενοφόρο και ταχεία προνοσοκομειακή περίθαλψη και επείγουσα μεταφορά ειδικά στις νότιες περιοχές της Κρήτης.

Η πρόταση που κάνατε σε σχέση με την κατανομή των τομέων του ΕΚΑΒ ελήφθη παρά πολύ σοβαρά υπ’ όψιν από τον σχεδιασμό του Υπουργείου Υγείας, σε σχέση και με τις νέες προσλήψεις, οι οποίες αναμένονται σε λίγες μέρες για την προκήρυξη εκατό ατόμων, τα οποία θα ενισχύσουν τη δύναμη των πληρωμάτων του ΕΚΑΒ. Ένας αριθμός από αυτά θα κατευθυνθεί και στην Κρήτη και μάλιστα δράττομαι της ευκαιρίας για να πω ότι είναι η πρώτη φορά που κάναμε διαδικασία δημόσιας εσωτερικής πρόσκλησης ενδιαφέροντος από ανθρώπους που ήδη υπηρετούν στο ΕΚΑΒ -γιατί είχαμε προγραμματίσει τον αριθμό θέσεων για την Κρήτη-, προκειμένου να δούμε αν υπάρχει προσωπικό που ήδη υπηρετεί για να μετακινηθεί και να λυθούν μια σειρά από οικογενειακά προβλήματα, με δημόσιο τρόπο, με βάση μοριοδότησης και όχι με τον τρόπο του πελατειακού παρελθόντος -δηλαδή να μετακινήσω τον κολλητό μου ή τον ψηφοφόρο μου- και στον βαθμό που αυτές οι θέσεις καλύπτονται από προσωπικό που ήδη υπηρετεί, να προκηρυχθεί η θέση για τη θέση αυτού που θα μετακινηθεί. Και ήδη γίνεται αυτό.

Εγκαινιάσαμε τον σταθμό στον Καβρό, ο οποίος έχει αρχίσει να λειτουργεί και πολύ σύντομα θα καλυφθούν πλήρως οι βάρδιες.

Στο Ηράκλειο υπάρχουν μια σειρά από κέντρα υγείας, τα οποία είναι εκεί κοντά –μιλάω για τον Χάρακα, για το Αρκαλοχώρι και για τις Μοίρες- και τα οποία έχουν οδηγούς. Από εδώ και πέρα, σε μια χώρα μετά από μνημόνια και μετά από κρίση δεν έχουμε την πολυτέλεια να μην έχουμε συνέργειες και πρέπει να έχουμε συνέργειες, όπως έχουμε τώρα και για τον νέο τομέα του ΕΚΑΒ στον Καβρό που καλύπτει ένα πολύ σημαντικό κομμάτι του βόρειου οδικού άξονα Κρήτης με πάρα πολλά τροχαία. Δεν μπορεί να έχουμε μόνο τον τομέα του ΕΚΑΒ και δίπλα στο Κέντρο Υγείας Βάμου, που μέχρι σήμερα σήκωνε το βάρος, να μην βγαίνουν συνδυαστικά οι βάρδιες.

Αποφασίστηκε, λοιπόν, κάτι σε σύσκεψη που έγινε με βάση τις δυνατότητες που έχουμε, γιατί εμείς είμαστε μια Κυβέρνηση, όπως έχετε καταλάβει -γιατί συμμετέχετε σε αυτή την προσπάθεια- που ανακοινώνουμε πράγματα τα οποία μπορούμε να κάνουμε σ’ έναν ορατό χρονικό ορίζοντα. Είπαμε, λοιπόν, ότι δεν θα υπάρξει τομέας, αλλά θα υπάρξει σταθμός στη Βιάννο με δύο ασθενοφόρα, με προσωπικό που θα είναι και από το ΕΚΑΒ και από το προσωπικό του Κέντρου Υγείας Βιάννου. Ήδη υπηρετούν δύο οδηγοί. Επισκευάσαμε το ασθενοφόρο το οποίο το άφησαν, είχε μείνει χωρίς λάδια και είχε καεί. Πήγαμε και δεύτερο ασθενοφόρο. Προσλαμβάνεται μέσα στις επόμενες μέρες -έχει λήξει, επιστρέφει από το ΑΣΕΠ για τις ενστάσεις, αν και δεν έχουν υποβληθεί ενστάσεις, απ’ ό,τι ξέρω- ένας επικουρικός οδηγός ασθενοφόρου για το Κέντρο Υγείας Βιάννου. Σε συνδυασμό και με τους άλλους επτά, οι οποίοι προκηρύσσονται ως μόνιμες θέσεις με την καινούργια προκήρυξη, πιστεύουμε ότι θα καλύψουμε πάρα πολλές περιοχές της Κρήτης σ’ έναν συνδυασμό μαζί με το ΕΚΑΒ.

Θεωρούμε ότι αυτή η λύση είναι μια άμεση λύση που μπορεί να δώσει ορατά αποτελέσματα, διότι για να στηθεί τομέας του ΕΚΑΒ στη Μάρθα χρειάζονται έντεκα άτομα. Και με εννιά γίνεται, αλλά με βάση τις βάρδιες κ.λπ. χρειάζονται έντεκα. Αυτή τη στιγμή υπηρετούν δύο άτομα στο κέντρο υγείας, θα πάει και τρίτος και υπάρχει και ένας άλλος ο οποίος είναι σε άδεια. Υπάρχουν ένα-δυο άτομα που μπορεί να μετακινηθούν από άλλους νομούς από το ΕΚΑΒ από τη στιγμή που φτιάχνει σταθμό και με προσωπικό το οποίο υπάρχει από το Ηράκλειο ή που θα έρθει αύριο-μεθαύριο στο Ηράκλειο και θα μετακινηθεί εκεί, μπορεί κάλλιστα να καλύπτονται όλες οι βάρδιες του εικοσιτετραώρου και να προσφέρεται το έργο που απαιτείται.

Δυστυχώς θα πρέπει κάποιους σχεδιασμούς να τους εντάσσουμε σ’ ένα πλαίσιο τόσο σε σχέση με την κίνηση των περιστατικών και με τις ανάγκες που καλύπτουν, όσο και σε σχέση με τις δυνατότητες που έχουμε, προκειμένου να μπορούμε να καλύψουμε κάποιες καταστάσεις. Αυτός είναι ο τελικός σχεδιασμός ο οποίος έγινε αυτή τη στιγμή.

Υπάρχουν και άλλοι τομείς. Στον Άγιο Βασίλειο υπάρχει στη θέση Μπαλέ ένας τομέας που πρέπει να αναπτυχθεί. Είχατε πει και γι’ αυτό. Πρέπει να αναπτυχθεί κι εκεί ένας τομέας με προοπτική. Ο Νομός Ρεθύμνου, όμως, έχει πολύ λίγο προσωπικό του ΕΚΑΒ. Πρέπει να ενισχυθεί για να μπορέσει να αναπτυχθεί, όπως και ο τομέας στον Πλατανιά που καλύπτει ένα μεγάλο μέρος. Είπαμε ότι και εκεί μάλλον θα γίνει σταθμός ασθενοφόρου ειδικά το καλοκαίρι, που να μπορεί να ανακουφίζει την περιοχή που τον χειμώνα δεν έχει τόση κίνηση, αλλά το καλοκαίρι με τόσες χιλιάδες κλίνες πραγματικά έχει πολύ μεγάλη ανάγκη. Οπότε με βάση αυτόν τον σχεδιασμό καταλήξαμε, ο οποίος είναι και ορατός και ρεαλιστικός και υλοποιήσιμος μέσα στο αμέσως επόμενο χρονικό διάστημα και ήδη έχουμε αρχίσει να τον υλοποιούμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Ηγουμενίδη, έχετε τον λόγο για τρία λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Υπουργέ, για την απάντησή σας, από την οποία συμπεραίνω ότι προφανώς υπάρχει απόφαση. Προφανώς είναι απόφαση η οποία και σήμερα έχει τη συμφωνία του Υπουργείου ότι καλύπτει επιχειρησιακά τον πληθυσμό της Κρήτης. Άλλο πράγμα το «δεν έχουμε τη δυνατότητα άμεσα» ή «προχωράμε σε κάτι άλλο» και άλλο ότι «δεν υπάρχει απόφαση» ή πολύ περισσότερο «αυτές είναι οι ιδέες κάποιου».

Ωστόσο, επιτρέψτε μου, κύριε Υπουργέ, να πω ότι δεν είναι η μόνη απόφαση που παραπέμπεται στις καλένδες. Έχουμε πάρα πολλές αποφάσεις που με αφορμή την επίκαιρη ερώτηση θα ήθελα να σας καταγγείλω.

Περιφερειακό Ιατρείο Τυμπακίου: Ήταν να λειτουργήσει τον Σεπτέμβριο. Πάλι καλά που παραδόθηκε πριν από λίγο. Έχω εδώ –και καταθέτω στα Πρακτικά- εν όψει της κίνησης του περιφερειακού ιατρείου για τη λειτουργία του με ημερομηνία 31-7-2015 -ακριβώς ένας χρόνος έκλεισε- τη μετακίνηση δύο νοσηλευτών για το ιατρείο του Τυμπακίου.

(Στο σημείο αυτό ο Βουλευτής κ. Νικόλαος Ηγουμενίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή δεν είναι η μόνη περίπτωση, ούτε αυτές είναι οι μόνες αδυναμίες. Έχουμε μετακίνηση μίας νοσηλεύτριας επίσης στο πλαίσιο αυτού ακριβώς του σχεδιασμού. Μιλάω για πρόσωπα που ζουν στην περιοχή του Τυμπακίου ή σε άλλες περιοχές, που επομένως η μετακίνησή τους εκεί με βάση τον σχεδιασμό μας μάς λύνει το πρόβλημα της δουλειάς και της κάλυψης των συγκεκριμένων θέσεων για την επόμενη εικοσαετία με εικοσιπενταετία, το περιθώριο δηλαδή που θα δουλεύουν ακόμα στο δημόσιο σύστημα υγείας και όχι να ζητάμε αμέσως μετά τον διορισμό τους ή στον πρώτο χρόνο άτομα να τα αντικαταστήσουν.

Για ΠΥΣ βρισκόταν στις 8-7-2015, σύμφωνα με τα στοιχεία του Υπουργείου. Εδώ έχουμε έναν χρόνο και είκοσι τρεις μέρες. Οι αποφάσεις αυτές δεν υλοποιήθηκαν. Ερώτημα: Ποιο μαγικό χέρι μπαίνει εμπόδιο σε αυτές τις μετακινήσεις; Ποια αγνοούν και αγνοούν επιδεικτικά υλοποίηση αποφάσεων της διοίκησης της υγειονομικής περιφέρειας; Και σε τελική ανάλυση, ο λαός της Μεσσαράς περιμένει μια απάντηση: Ποιος υπονομεύει την εκφρασμένη βούληση της Κυβέρνησής μας για ουσιαστική λειτουργία του Πολυδύναμου Περιφερειακού Ιατρείου Τυμπακίου;

Δεύτερο παράδειγμα και κλείνω με αυτό κύριε Υπουργέ. Μονάδα Καρδιοχειρουργικής και Αιμοδυναμικού Eργαστηρίου στο ΠΕΠΑΓΝΗ. Έτυχε να παρακολουθήσω τον σχεδιασμό της, όταν συζητάγατε για τις μονάδες. Προβλεπόταν η πρόσληψη ενός εντατικολόγου, ενός αναισθησιολόγου και ενός καρδιολόγου. Ήταν προβλέψεις που συζητήσαμε με τον Διευθυντή Καρδιολογίας και Καρδιοχειρουργικής Κλινικής του ΠΕΠΑΓΝΗ πριν το αποφασίσουμε, συν δώδεκα νοσηλεύτριες επικουρικό προσωπικό. Έτυχε να είμαι παρών στο Υπουργείο, όταν σας ενημέρωνε για τις συζητήσεις με τους διευθυντές και το συγκεκριμένο προσωπικό που υπογράψατε την πρόσληψή του.

Το ΠΕΠΑΓΝΗ εξαιρέθηκε από την πρόσληψη επικουρικού προσωπικού, με αποτέλεσμα η μεν μονάδα να μη λειτουργήσει ποτέ, ο εντατικολόγος και ο αναισθησιολόγος που προσλήφθηκαν ασχολούνται στη ΜΕΘ του ΠΕΠΑΓΝΗ και όχι στη συγκεκριμένη μονάδα για την οποία προκηρύχθηκαν οι θέσεις και ήταν να προσληφθεί το προσωπικό. Ποιο μαγικό χέρι απέκλεισε το ΠΕΠΑΓΝΗ από επικουρικό προσωπικό; Και βεβαίως ο υπηρεσιακός διοικητής έκανε τα παιχνίδια του και δεν σεβάστηκε ούτε τη θέση του -καθηγητής ακούει ο άλλος Ιατρικής Σχολής του Πανεπιστημίου της Κρήτης-, δεν σεβάστηκε ούτε το ότι ήταν υπηρεσιακός, δεν σεβάστηκε τις πολιτικές επιλογές της ηγεσίας του Υπουργείου Υγείας.

Αλλά εκτός από αυτό υπήρχαν και άλλοι που υπέγραψαν να εξαιρεθεί το ΠΕΠΑΓΝΗ από το επικουρικό προσωπικό. Θα μείνουν έτσι ο διοικητικός διευθυντής ή οποιοιδήποτε άλλο υπεύθυνοι ακύρωσαν στην πράξη την απόφασή σας; Η νέα διοίκηση τι κάνει και πώς αναιρεί αυτή την κατάσταση;

Πιστεύω, κύριε Υπουργέ, ότι δεν έχουμε απέναντί μας κανένα μαγικό χέρι και καμμιά μαγική δύναμη. Αν το θέλετε, δεν πιστεύω στη μεταφυσική. Πιστεύω ότι έχουμε στη χώρα μας την Αριστερά η οποία σχεδιάζει το μέλλον της χώρας, την Αριστερά που σχεδιάζει το δημόσιο σύστημα υγείας. Θεωρώ εαυτόν κομμάτι αυτής της συλλογικής μας προσπάθειας, είτε αυτή αφορά τη λειτουργία των τομέων του ΕΚΑΒ είτε αφορά τη λειτουργία ενός ιατρείου, όπως για παράδειγμα προέκυψε από τον χάρτη υγείας να λειτουργήσει ιατρείο στα Μάταλα νέα δομή ή να λειτουργήσει το Πολυδύναμο Ιατρείο του Τυμπακίου.

Εκτός από τις δυσκολίες που πηγάζουν από τις μνημονιακές μας υποχρεώσεις, απέναντί μας έχουμε να αντιμετωπίσουμε και τα ζόμπι του παρελθόντος. Έχουμε να αντιμετωπίσουμε ισχυρούς ρουσφετολογικούς μηχανισμούς πελατειακού κράτους, δηλαδή έχουμε απέναντί μας, κύριε Υπουργέ, ό,τι πιο σάπιο, ό,τι πιο σιχαμένο και καταδικαστέο έχει γεννήσει η πολιτική ιστορία αυτού του τόπου.

Κατά τη γνώμη μου και κλείνω με αυτό, ελέγξτε, κύριε Υπουργέ, όλη την πυραμίδα του Υπουργείου Υγείας και στείλτε σαφές μήνυμα προς όλους. Οι δημόσιοι υπάλληλοι, οι υπηρεσιακοί παράγοντες του Υπουργείου Υγείας, ανεξάρτητα από το επίπεδο που βρίσκονται, είναι για να εφαρμόζουν τις πολιτικές αποφάσεις της πολιτικής ηγεσίας και όχι για να εφαρμόζουν πολιτική ή πολύ περισσότερο να υπονομεύουν τους σχεδιασμούς της Κυβέρνησής μας.

Σε αυτή την προσπάθεια να είστε σίγουρος ότι θα είμαι και εγώ δίπλα σας.

Έχω αφιερώσει ένα κομμάτι από τη ζωή και τη ψυχή μου για το δημόσιο σύστημα υγείας και αυτή τη μικρή μου διαδρομή για την οποία νιώθω καλά –ας μην πω είμαι περήφανος- δεν είμαι διατεθειμένος να την υποτάξω σε καμμία κομματική σκοπιμότητα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Ηγουμενίδη, μια σύντομη απάντηση: Το σενάριο της αριστερής παρένθεσης έχει παιχτεί εδώ και έναν χρόνο και μετά από τρεις εκλογικές αναμετρήσεις και μετά από μια αξιολόγηση και λοιπά.

Είναι σαφές –και το έχουμε ζήσει στο Υπουργείο- ότι υπήρχε πραγματικά μηχανισμός ο οποίος εμπόδιζε την υλοποίηση ή καθυστερούσε την υλοποίηση μιας σειράς αποφάσεων. Με την αλλαγή του διοικητικού μηχανισμού των νοσοκομείων αυτό το πράγμα ομαλοποιείται. Πραγματικά από τα νοσοκομεία στα οποία έχουν οριστεί διοικητές έχουν εκμηδενιστεί οι ενοχλήσεις προς τα εμάς για το «συμβαίνει αυτό», «χάλασε εκείνο», «λείπει εκείνο», «λείπει τ’ άλλο» κι όλα αυτά τα πράγματα. Η κατάσταση ισορροπεί.

Πώς νομίζετε ότι διορίστηκαν χίλιοι διακόσιοι επικουρικοί γιατροί από τον Οκτώβρη μέχρι σήμερα; Με μια καθημερινή ενασχόληση δική μου προσωπικά, του Αντρέα Ξανθού και όλου του μηχανισμού που υπάρχει στο Υπουργείο Υγείας, προκειμένου πραγματικά να πάρει μπροστά μια μηχανή.

Υπάρχουν κι άλλα παραδείγματα σαν αυτά που λέτε. Για πάνω από έναν και ενάμιση χρόνο μπλοκάρονταν στο Υπουργείο Διοικητικής Ανασυγκρότησης μετακινήσεις ανθρώπων. Υπήρχαν δυο υπάλληλοι εκεί που προχωρούσαν μόνο αυτούς για τους οποίους τους έπαιρναν τηλέφωνο. Μου το είπαν οι ίδιοι την περίοδο που ήμουν Υφυπουργός Εσωτερικών και είχα και ένα γραφείο εκεί. Ντάνα οι μετακινήσεις από τα νοσοκομεία. Λέω «πόσα κάνετε τη μέρα; Κάνετε δεκαπέντε; Κάνετε είκοσι για να φεύγουν;». «Όχι», λέει «όταν μας παίρνουν τηλέφωνο κάνουμε». Αυτή ήταν η απάντηση. Αυτό το κράτος παραλάβαμε. Και το λέω έτσι.

Αυτή τη στιγμή δεν είμαστε εκεί. Διότι με την απόφαση που πήραμε και τη νομοθέτηση στο παράλληλο πρόγραμμα αυτό το πράγμα έχει απλοποιηθεί πολύ. Μεταβιβάστηκε η αρμοδιότητα από τους τρεις Υπουργούς που έπρεπε να υπογράψουν για να γίνει μια μετακίνηση ενός υπαλλήλου -ακόμα και από το Ηράκλειο στα Χανιά- και τώρα γίνεται με απόφαση του διοικητή της υγειονομικής περιφέρειας.

**ΝΙΚΟΛΑΟΣ ΗΓΟΥΜΕΝΙΔΗΣ:** Δεν προχωράνε όμως, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε. Αυτή τη στιγμή–και θα το πω κι έτσι- έχουμε σταματήσει κάποια πράγματα. Το Πολυδύναμο Ιατρείο στο Τυμπάκι θα λειτουργήσει. Προκηρύξαμε και θέσεις γιατρών και ό,τι χρειαστεί να γίνει θα γίνει. Να είστε σίγουρος γι’ αυτό. Όπως λειτούργησε και των Σφακίων, θα λειτουργήσει και το Πολυδύναμο στο Τυμπάκι και να είστε σίγουρος γι’ αυτό. Εγώ δεν πετώ κουβέντες του αέρα.

Το θέμα είναι ότι υπάρχουν ακόμα προσπάθειες να μετακινηθούν κάποιοι άνθρωποι από εδώ, από εκεί, γιατί λειτουργεί ακόμα ο μηχανισμός. Έχουμε κόψει τα φτερά αυτού του μηχανισμού. Έχουμε πει ότι επειδή τώρα θα βγουν δυο μαζικές προκηρύξεις ακόμα, όπως και αρχίζουν και έρχονται μετά από μια εξάμηνη καθυστέρηση μέχρι να βγάλει τα οριστικά αποτελέσματα το ΑΣΕΠ, από τους εννιακόσιους ογδόντα πέντε που προκηρύξαμε τον Νοέμβριο ήδη έχουν αναλάβει υπηρεσία στα νοσοκομεία πάνω από διακόσιοι μέσα σε δεκαπέντε-είκοσι μέρες που πιέσαμε όλο το σύστημα για να γίνει. Πρέπει να πάνε κάποιοι άνθρωποι. Στους χίλιους εξακόσιους εξήντα υπάρχει πολύ νοσηλευτικό προσωπικό. Στους άλλους χίλιους διακόσιους που υπέγραψε ο κ. Βερναρδάκης και ο κ. Χουλιαράκης για την ΠΥΣ που βγήκε, υπάρχουν οκτακόσια άτομα από την Αθήνα. Θα γίνει μια μαζική ένωση προσωπικού στην Αθήνα. Έχουμε ένα τεράστιο αίτημα από ανθρώπους που υπηρετούν στα αστικά κέντρα να μετακινηθούν στην επαρχία. Αυτό δεν μπορούμε να το ικανοποιήσουμε, αν δεν ενισχυθεί η Αθήνα.

Το ίδιο συμβαίνει και στα μεγάλα κεντρικά νοσοκομεία της Κρήτης και όλης της περιφέρειας. Δεν μπορείς να παίρνεις μια νοσηλεύτρια από τα Χανιά ή από το «Βενιζέλειο» και να την πηγαίνεις σε ένα κέντρο υγείας. Δεν γίνεται αυτό. Πρέπει να καλυφθεί η ανάγκη για να πάει. Είναι διαφορετικό πράγμα να ξεκινάει η λειτουργία ενός νοσοκομείου –εκεί θα κάνεις τέτοιες αβαρίες- και είναι διαφορετικό πράγμα να πηγαίνεις εντέκατη νοσηλεύτρια σε ένα κέντρο υγείας παίρνοντας αυτή που με την παρουσία της εξασφάλιζε τη λειτουργία του τμήματος επειγόντων περιστατικών και της βραχείας νοσηλείας. Γιατί έγιναν και τέτοια πράγματα.

Κάποια πράγματα ήταν όντως στημένα. Να σας πω και ένα άλλο παράδειγμα. Δεν είναι δυνατόν ο μοναδικός φαρμακοποιός του ΕΟΠΥΥ στα Χανιά να μετακινείται στο «Αττικό», διότι η απόφαση που είχε φτιαχτεί έλεγε «που εργάζεται στον ΕΟΠΥΥ». Δεν έλεγε πού εργαζόταν και ότι είναι μοναδικός. Γίνονται τέτοια πράγματα, τα οποία όσο περνάει ο καιρός, τόσο πιο πολύ θα τα ελέγχουμε.

Και για την καρδιοχειρουργική θέλω να πω μια κουβέντα. Κοιτάξτε. Ήταν πεντακόσια ογδόντα πέντε άτομα η προκήρυξη του προσωπικού εκεί. Θεωρήθηκε ότι αλλού υπήρχαν πιο πιεστικές ανάγκες, γιατί έπρεπε να καλύψουμε κάποια πράγματα τα οποία έπεφταν. Από την άλλη, και η Καρδιοχειρουργική του ΠΑΓΝΗ δεν έχει λίγο ιατρικό προσωπικό. Θα μπορούσε και κάποια χειρουργεία παραπάνω να κάνει με βάση και την κάλυψη που τους δίνει και η μονάδα εντατικής θεραπείας.

Από εκεί και πέρα θα το καλύψουμε το κενό αυτό με βάση τη νέα προκήρυξη, γιατί έχουν πολλοί «λαμβάνειν» και από τον κόσμο που έρχεται τώρα και από νοσηλευτικό και από την προκήρυξη την πρώτη των μονίμων και από την επόμενη που βγαίνει σε λίγες μέρες που θα προσληφθούν από τον κυλιόμενο πίνακα της προηγούμενης προκήρυξης, άρα δεν θα καθυστερήσουμε πολύ στον διορισμό τους.

**ΝΙΚΟΛΑΟΣ ΗΓΟΥΜΕΝΙΔΗΣ:** Το ιατρείο του Τυμπακίου πρέπει να δουλέψει μέσα στον Αύγουστο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Ηγουμενίδη μετά. Όχι διαλογική συζήτηση.

Η τέταρτη με αριθμό 545/15-2-2016 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλιαπρος τον Υπουργό Υγείας, σχετικά με τα προβλήματα λειτουργίας στο ΕΚΑΒ δεν θα συζητηθεί.

Η πρώτη με αριθμό 1145/18-7-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Ναυτιλίας και Νησιωτικής Πολιτικής,σχετικά με την μετεγκατάσταση Μονάδας Υποβρυχίων Αποστολών/ΛΣ-ΕΛΑΚΤ, δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 5531/23-5-2016 ερώτηση –του κύκλου των αναφορών-ερωτήσεων- του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την άμεση καταβολή των δεδουλευμένων σε συμβεβλημένους ιατρούς του ΕΟΠΥΥ, δεν θα συζητηθεί λόγω κωλύματος του ερωτώντος Βουλευτή.

Θα συζητηθεί η τρίτη με αριθμό 1044/27-6-2016 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας,σχετικά με την επαγγελματική και εργασιακή αναβάθμιση των βοηθών νοσηλευτών.

Θα απαντήσει ο Αναπληρωτής Υπουργός Υγείας, ο κ. Πολάκης.

Παρακαλώ τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, είστε πολλά χρόνια στον χώρο της υγείας και ίσως γνωρίζετε και περισσότερα πράγματα από εμένα. Έχουμε ένα θέμα, όμως, το οποίο επί δεκαετίες η πολιτεία αρνείται να το αντιμετωπίσει. Οι βοηθοί νοσηλευτών, γιατί περί αυτού πρόκειται η ερώτηση που έχω καταθέσει, αποτελούν το 50% του νοσηλευτικού προσωπικού στη χώρα μας. Οι βοηθοί νοσηλευτών, κατ’ όνομα, γιατί κατ’ ουσίαν είναι νοσηλευτές, είναι οι άνθρωποι, οι γυναίκες και οι άντρες, που έχουν στηρίξει τα νοσοκομεία τις τελευταίες δεκαετίες και μάλιστα με πολύ κόπο, με πολύ λίγα λεφτά και με πολύ σκληρές συνθήκες. Είναι οι άνθρωποι, όμως, που καλούνται να είναι νοσηλευτές στην πραγματικότητα, αλλά βοηθοί νοσηλευτών στα χαρτιά. Αυτό δημιουργεί διάφορα προβλήματα, κυρίως ποινικά, γιατί όταν ουσιαστικά καταστρατηγείς τον νόμο, γιατί δεν γίνεται αλλιώς, έχεις να αντιμετωπίσεις πολλά ζητήματα, όταν κάποια πράγματα δεν πάνε καλά ή πάνε στραβά.

Έχουμε, λοιπόν, ένα προεδρικό διάταγμα του 2001, το 210, που στους βοηθούς νοσηλευτών δεν δίνει το δικαίωμα καν ενδομυϊκής ένεσης. Το βασικότερο, δηλαδή, επαγγελματικό τους δικαίωμα στερείται από αυτό το προεδρικό διάταγμα.

Την ίδια στιγμή, όμως, έχουμε διοικήσεις νοσοκομείων που τους αναθέτουν την ευθύνη των κλινικών, ιδίως τις απογευματινές και νυχτερινές βάρδιες. Την ίδια στιγμή δηλαδή που τους θεωρούμε βοηθούς νοσηλευτών είναι και υπεύθυνοι κλινικών και είμαστε σε μια τραγική αντίφαση με την έννοια ότι δεν μπορεί η πολιτεία να τους χρησιμοποιεί, γιατί τους έχει ανάγκη και από την άλλη πλευρά να μην τους αναγνωρίζει αυτό που ήδη πράττουν όλα αυτά τα χρόνια.

Θα πρέπει να συζητήσουμε σοβαρά και με χρονικό ορίζοντα μάλιστα πώς αυτή η αδικία, αυτή η υποτιμητική αντιμετώπιση από πλευράς πολιτείας προς τους νοσηλευτές, στην ουσία βοηθούς νοσηλευτές και νοσηλεύτριες, θα λυθεί και ποιοι είναι οι δικοί σας χρονικοί ορίζοντες, ώστε να διευθετήσουμε μια ιστορία που κρατάει εδώ και τουλάχιστον σαράντα με πενήντα χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Ο Αναπληρωτής Υπουργός Υγείας έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα ξεκινούσα από εκεί που τελειώσατε, κύριε Καραγιαννίδη, γιατί είναι πραγματικά μια ιστορία η οποία κρατάει σαράντα χρόνια. Την έχουμε βιώσει όλοι μας όσοι δουλεύουμε στον χώρο της υγείας και στο δημόσιο, αλλά και στον ιδιωτικό τομέα της υγείας.

Πραγματικά, έχετε δίκιο. Όντως το μισό σύστημα υγείας στηρίζεται σε ΔΕ νοσηλευτικό προσωπικό, από το οποίο κάποιο έρχεται από το παρελθόν και συνεχίζει να παράγεται. Εμείς τώρα προσλαμβάνουμε, ανοίγουμε, γιατί έτσι είναι οι οργανικές θέσεις των νοσοκομείων και έχουμε μια κατάσταση όπου ακριβώς λόγω των ελλείψεων αναγκάζονται αυτοί οι άνθρωποι να κάνουν δουλειά που θεωρητικά δεν θα έπρεπε να κάνουν.

Επειδή εμένα μου αρέσει να λέω κάποια πράγματα με το όνομά τους και να δεσμεύομαι για πράγματα που μπορώ να δεσμευτώ, σαφώς και αναγνωρίζουμε και ως πολιτική ηγεσία το δίκαιο του αιτήματος. Υπάρχουν δύο δεδομένα. Πρέπει να ξεκαθαριστεί, πρέπει να παρθεί μια συνολική πολιτική απόφαση. Θέλουμε μία, δύο ή τρεις βαθμίδες εκπαίδευσης του νοσηλευτικού προσωπικού;

Αυτή είναι μια πολιτική απόφαση που δεν έχει παρθεί από κανέναν. Πρέπει να την πάρουμε εμείς. Εγώ το αναγνωρίζω. Αναγνωρίζω ότι πρέπει να την πάρουμε εμείς.

Δεύτερον, αν πάρουμε αυτή την απόφαση και πούμε ότι είναι δύο βαθμίδες, αυτοί που σήμερα υπηρετούν, τι πρέπει να γίνουν; Είναι προφανές ότι πρέπει να αποφασίσεις τι θα κάνεις όταν έχεις ένα προσωπικό το οποίο είναι δεκαπέντε χρόνια και κάνει πρακτικά την ίδια δουλειά, η ΔΕ με την ΤΕ ή ακόμα και η ΠΕ, η οποία κάνει και χαμηλότερα καθήκοντα. Γιατί υπάρχει και το ανάποδο παράδειγμα, έτσι; Έχει και πανεπιστημιακής εκπαίδευσης υπαλλήλους που υποτίθεται πρέπει να είναι τομεάρχισσες, προϊσταμένες κ.λπ., και οι οποίες κάνουν κλασικά νοσηλεία επειδή δεν φτάνει το προσωπικό. Τι πρέπει να γίνει με αυτό το προσωπικό; Δεν θα πρέπει να ομογενοποιηθεί αφού ήδη υπηρετεί; Και μετά να πεις ότι έχω ένα χρονικό όριο από δω και πέρα, παιδιά, πάμε αλλιώς.

Αυτοί που υπηρετούν μέχρι τώρα πρέπει να εξομοιωθούν με αυτόν τον τρόπο, μέσα από ένα νέο ταχύρρυθμο πρόγραμμα εκπαίδευσης, μέσα από τη συμπλήρωση κάποιων χρόνων που θα τους αναγνωρίσει το υπόλοιπο των εξακοσίων ωρών εκπαίδευσης που δεν έχουν, σε σχέση με τους ΤΕ, και λοιπά.

Αυτή είναι πολιτική απόφαση που πρέπει να ληφθεί και την οποία βέβαια δεν μπορεί να την πάρει μόνος του ένας Υπουργός . Πρέπει να υπάρξει μια συγκεκριμένη εισήγηση, γιατί αν δεν έχεις μια κοινωνική συμφωνία από τον κλάδο που τον αφορά, δεν περπατάει τίποτα. Τα σχέδια μένουν επικά.

Στο Εθνικό Συμβούλιο Ανασυγκρότησης Νοσηλευτικής –το οποίο το ανασυγκροτούμε τώρα- θα ανατεθεί να παρουσιάσει μία πρόταση στην κατεύθυνση την οποία είπα πριν. Διότι πραγματικά πρέπει τα καθηκοντολόγια να ξεχωριστούν και πρέπει αυτοί οι άνθρωποι να ομογενοποιηθούν. Από τη στιγμή που κάνουν την ίδια δουλειά, να έχουν και την ίδια αμοιβή. Υπάρχει και το πρόβλημα της κατάστασης στην οποία βρίσκεται η χώρα μας, γιατί αυτό σημαίνει και μια τέτοια μεταβολή, αλλά αυτό μπορεί να γίνει με κάποιο χρονικό ορίζοντα. Και βέβαια πρέπει να ληφθεί μια απόφαση, η οποία δημιουργεί αντιπάθειες, αντιπαλότητες, ανταγωνισμούς, δυσλειτουργίες μέσα στα νοσοκομεία εδώ και σαράντα χρόνια, τα οποία δεν τα ακουμπάγανε. Ξέρουμε ότι είναι μοίρα μας να το ακουμπήσουμε. Θα το κάνουμε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Καραγιαννίδη έχετε τον λόγο για τη δευτερολογία σας.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Επειδή το θέσατε ακριβώς εκεί που πρέπει να τεθεί το ζήτημα: Όντως πρέπει να αποφασίσει η πολιτεία πόσες κατηγορίες νοσηλευτών θέλει στα νοσοκομεία.

Με αυτή, λοιπόν, τη λογική, κατ’ αρχάς, η πολιτεία πρέπει να αποφασίσει να κλείσει όλες αυτές τις σχολές μεταδευτεροβάθμιας εκπαίδευσης και να αποφασίσει αν χρειάζεται βοηθούς θαλάμων, που θα παρέχουν απλές φροντίδες προς τους ασθενείς και να δούμε πώς θα προχωρήσουμε με το προσωπικό που ήδη υπάρχει. Γιατί αυτή τη στιγμή οι νοσηλευτές της μεταδευτεροβάθμιας εκπαίδευσης, που έχουν βγει από αυτές τις σχολές, κάνουν πέντε εξάμηνα. Είναι τόσο εντατική η εκπαίδευσή τους και μάλιστα είναι πανθομολογούμενο ότι η εκπαίδευσή τους είναι ίδια με την εκπαίδευση των φοιτητών στα ΤΕΙ. Είναι ίδια τα μαθήματα και η εκπαίδευση. Άρα δεν υπάρχει ζήτημα ωρών. Έχουν και εμπειρία, γιατί μιλάμε για νοσηλευτές που έχουν πέντε χρόνια και παραπάνω εμπειρία μέσα στο νοσοκομείο, γιατί τέτοιοι νοσηλευτές δεν έχουν προσληφθεί τα τελευταία πέντε χρόνια. Άρα μιλάμε για ένα προσωπικό από πέντε χρόνια μέχρι και τριάντα, που αυτή τη στιγμή δουλεύουν στα νοσοκομεία.

Γι’ αυτούς, λοιπόν, τους νοσηλευτές και τις νοσηλεύτριες πρέπει να γίνει μια αλλαγή στον νόμο του 1989, ώστε να ομογενοποιηθούν, όπως σωστά είπατε, όχι για κανέναν άλλο λόγο, αλλά ως αναγνώριση των προσπαθειών που έχουν κάνει όλα αυτά τα χρόνια, που δουλέψανε όλα αυτά τα χρόνια παράνομα. Αυτό πρέπει να το πούμε, γιατί αυτή τη στιγμή οι νοσηλευτές και οι νοσηλεύτριες -βοηθοί νοσηλευτών, όπως λέγονται- είναι μέσα στα νοσοκομεία και κάνουν όλες τις ιατρικές πράξεις που κάνουν οι νοσηλευτές και οι νοσηλεύτριες τεχνολογικής ή πανεπιστημιακής εκπαίδευσης. Αν συμβεί σήμερα ένα κακό σε οποιοδήποτε νοσοκομείο, εμπλέκονται αυτοί οι άνθρωποι.

Μάλιστα το προεδρικό διάταγμα αυτό κάνει ένα τρικ, το οποίο εγώ θέλω να ακουστεί. Λέει το προεδρικό διάταγμα: «Επίσης οποιαδήποτε νοσηλευτική πράξη ανατίθεται από τον υπεύθυνο νοσηλευτή τριτοβάθμιας εκπαίδευσης υπό την προϋπόθεση ότι την αποκλειστική ευθύνη φέρει ο νοσηλευτής, ο οποίος και κρίνει αν ο διπλωματούχος της ειδικότητας βοηθών νοσηλευτών δύναται στη συγκεκριμένη περίπτωση να εκτελέσει με ασφάλεια για την υγεία του αρρώστου». Τι κάνει εδώ; Υποτίθεται ότι υπάρχει ένας νοσηλευτής τριτοβάθμιας εκπαίδευσης, που λέει σε έναν βοηθό νοσηλευτή «κάνε αυτό το πράγμα». Πώς το λέει; Προφορικά. Αν συμβεί κάτι κακό, ποιος είναι καλυμμένος και ποιος όχι; Σίγουρα όχι ο βοηθός νοσηλευτή. Έτσι, λοιπόν, λύνουμε το πρόβλημα.

Το ζήτημα –ξαναλέω- είναι όταν σε μονάδες εντατικής θεραπείας, σε μονάδες εμφραγμάτων, τη νύχτα ή το απόγευμα, υπεύθυνος της κλινικής είναι βοηθός νοσηλευτή, ουσιαστικά, καταστρατηγείται το προεδρικό διάταγμα. Αυτό το προεδρικό διάταγμα έτσι κι αλλιώς δεν λειτούργησε ποτέ, γιατί οι ανάγκες των νοσοκομείων ήταν τέτοιες, που δεν μπορούσε να λειτουργήσει.

Άρα πρέπει να πάρουμε απόφαση, πρώτον, να αλλάξει ο νόμος του ’89, δεύτερον, να ομογενοποιηθεί αυτή η ιστορία. Κατανοώ την αντιπαλότητα που υπάρχει μέσα και στην ΠΟΕΔΗΝ και μέσα στα νοσοκομεία μεταξύ νοσηλευτών αλλά δεν μπορεί να λειτουργήσει άλλο.

Αν η ΠΟΕΔΗΝ -ή οποιοσδήποτε άλλος συλλογικός τους φορέας- δεν μπορεί να καταλήξει κάπου, με αυτή τη δικαιολογία εμείς δεν μπορούμε να επεκτείνουμε κι άλλο αυτή την αδικία, η οποία όλα αυτά τα χρόνια συνίσταται στο να υπάρχουν τουλάχιστον δύο, για να μην πω τρεις κατηγορίες νοσηλευτών, που κάνουν την ίδια δουλειά. Άλλοι πληρώνονται περισσότερο και έχουν άλλα καθηκοντολόγια κι άλλες υποχρεώσεις κι άλλοι πληρώνονται λιγότερο κι έχουν άλλα καθηκοντολόγια κι άλλες υποχρεώσεις.

Μέσα, λοιπόν, από την προσπάθεια αυτής της Κυβέρνησης πρέπει οπωσδήποτε να ολοκληρωθεί αυτή η προσπάθεια.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καραγιαννίδη.

Τον λόγο έχει ο Αναπληρωτής Υπουργός Υγείας κ. Παύλος Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν έχω να προσθέσω κάτι. Συμφωνώ.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στη δέκατη με αριθμό 899/23-5-2016 επίκαιρη ερώτηση πρώτου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

Θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, με την ευκαιρία και της ερώτησης του συναδέλφου κ. Ηγουμενίδη βλέπω ότι έχετε προγραμματισμό για τις κωμοπόλεις της Κρήτης, για σταθμούς ΕΚΑΒ, για τομείς όπου χρειάζεται -και πολύ καλά κάνετε- γιατί η Κρήτη προσφέρει πολλά στην εθνική οικονομία.

Θέλω να σας πληροφορήσω, όμως, ότι την κοσμοπολίτισσα Σκιάθο, που προσφέρει επίσης πολλά με το τουριστικό της προϊόν, την έχετε αφήσει με έναν οδηγό ασθενοφόρου και τον τελευταίο καιρό σε δύο περιπτώσεις σοβαρών τραυματισμών, οι οδοκαθαριστές του δήμου αναγκάστηκαν να μεταφέρουν τους ασθενείς. Οι εικόνες έκαναν τον γύρο του κόσμου και φυσικά δεν δυσφημίστηκε το τουριστικό προϊόν της Σκιάθου αλλά το τουριστικό προϊόν της Ελλάδος. Δείτε το. Καλά κάνετε και σχεδιάζετε και προγραμματίζετε για την Κρήτη αλλά υπάρχει και η υπόλοιπή Ελλάδα. Εγώ σας μεταφέρω το μεγάλο πρόβλημα της Σκιάθου. Άρα ελπίζουμε ότι θα ρίξει το βλέμμα της και στη Σκιάθο η πολιτική ηγεσία του Υπουργείου Υγείας κύριε Υπουργέ.

Τώρα δεν ξέρω αν έχει νόημα να συζητήσουμε τη σημερινή μου επίκαιρη ερώτηση, με δεδομένο ότι έχει κατατεθεί…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχει λυθεί.

**ΧΡΗΣΤΟΣ ΜΠΟΥΚΩΡΟΣ:** Δεν έχει λυθεί τίποτα, κύριε Υπουργέ, μη θρέφετε αυταπάτες. Μην εξακολουθείτε να είστε προσηλωμένοι στις αυταπάτες.

Είχε κατατεθεί, λοιπόν, στις 12 Μαΐου και σήμερα είναι 1η Αυγούστου. Καλό μήνα, με την ευκαιρία. Η ερώτηση είχε να κάνει με τα έργα ΕΣΠΑ στο Νοσοκομείο του Βόλου. Και πριν αναφερθώ σε αυτά, θέλω να σας ενημερώσω ότι η απορροφητικότητα στα έργα ΕΣΠΑ στο Νοσοκομείο Βόλου την προηγούμενη προγραμματική περίοδο ανήλθε στο 100%.

Η Επιστημονική Επιτροπή, λοιπόν, του Νοσοκομείου Βόλου κατέθεσε μια σειρά προτάσεων για έργα, που αφορούν τη νέα προγραμματική περίοδο. Η επιτελική δομή ΕΣΠΑ του Υπουργείου σας στις αρχές Μαΐου είχε δώσει μία έκθεση, στην οποία δεν περιλάμβανε κανένα έργο για το Νοσοκομείο του Βόλου. Προκλήθηκαν μεγάλες αντιδράσεις, ήρθε ο κ. Ξανθός στη Λάρισα, έγινε μια πανθεσσαλική σύσκεψη και υπάρχει η δέσμευσή του ότι τελικά θα ενταχθεί στο Νοσοκομείο Βόλου το αιμοδυναμικό εργαστήριο σε συνδυασμό με τον στεφανιογράφο και τον υπέρηχο, ολοκληρωμένο το συγκρότημα, προϋπολογισμού 800.000 ευρώ.

Οι πόροι ΕΣΠΑ για τη Θεσσαλία είναι περίπου 7.000.000 ευρώ. Τα 800.000 ευρώ δεν συνάδουν ούτε με τον πληθυσμό του Βόλου και της Μαγνησίας ούτε με την αύξηση του πληθυσμού τους θερινούς μήνες ούτε με την ανάγκη να εξυπηρετηθεί το σύμπλεγμα των Βορείων Σποράδων ούτε με την απορροφητικότητα της προηγούμενης περιόδου, που σας είπα, αλλά ούτε και με τις πραγματικές ανάγκες του Νοσοκομείου του Βόλου.

Κύριε Υπουργέ, αυτό είναι εγκατάλειψη. Και ο Βόλος από την Κυβέρνησή σας, στο κόμμα της οποίας τον Ιανουάριο έδωσε 45% -και αναρωτιέμαι πώς κοιτάζετε στα μάτια τους Βολιώτες, εσείς του ΣΥΡΙΖΑ- είναι αποκλεισμένος απ’ όλα τα προγράμματα απασχόλησης. Είναι αποκλεισμένος ακόμα κι από τα κέντρα υγείας αστικού τύπου, που πρόσφατα ανακοινώσατε. Και αποκλείονται κι όλα τα έργα ΕΣΠΑ του Νοσοκομείου Βόλου.

Στη δευτερολογία μου θα σας πω ποιες ήταν οι προτάσεις της επιστημονικής επιτροπής. Όμως, θέλω μια σοβαρή απάντηση, γιατί αποκλείετε το Νοσοκομείο του Βόλου από την επόμενη επταετία, το οποίο έχει τόσες ανάγκες και εξυπηρετεί εκατοντάδες χιλιάδες πολιτών και εκατοντάδες χιλιάδες τουριστών τους θερινούς μήνες.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Αναπληρωτής Υπουργός Υγείας κ. Παύλος Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, κύριε Μπουκώρο. Καλό το παραμύθι σας, αλλά δεν έχει δράκο!

**ΧΡΗΣΤΟΣ ΜΠΟΥΚΩΡΟΣ:** Αυταπάτες, πάντως, έχει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν έχω καμμία αυταπάτη. Αυταπάτες έχετε εσείς.

**ΧΡΗΣΤΟΣ ΜΠΟΥΚΩΡΟΣ:** Είναι οδυνηρή η πραγματικότητα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τον Μάιο, που καταθέσατε την ερώτηση, ναι, στήθηκε μια ιστορία, αυτή που στήνεται από διάφορους μηχανισμούς δεξιά κι αριστερά ότι «εγκαταλείπονται, βγαίνουν απ’ έξω, δεν κάνουν» κ.λπ.. Δεν ισχύει τίποτα απ’ όλα αυτά και είχε απαντηθεί πλήρως το ζήτημα και με ανακοινώσεις τις πολιτικής ηγεσίας του Υπουργείου Υγείας και των τοπικών Βουλευτών.

Επειδή μου μιλάτε για απορροφητικότητες, να σας πω, για να συνεννοούμαστε, δηλαδή, ότι από τα 160 εκατομμύρια του νέου ΕΣΠΑ, το πρόγραμμα υποδομών, τα 135 εκατομμύρια, είναι δεσμευμένα –ακούστε με, γιατί μιλήσατε για απορροφητικότητες- από έργα της προηγούμενης περιόδου, τα οποία δεν υλοποιήθηκαν.

**ΧΡΗΣΤΟΣ ΜΠΟΥΚΩΡΟΣ:** Για το Νοσοκομείο του Βόλου μίλησα εγώ. Μη διαστρεβλώνετε αυτά που είπα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπουκώρε, θα σας δοθεί ο λόγος. Μη διακόπτετε, γιατί έτσι δεν γίνεται συζήτηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επαναλαμβάνω το νούμερο για να το εμπεδώσετε. Από τα 160 εκατομμύρια, που έχει το πρόγραμμα των υποδομών για το ΕΣΠΑ από εδώ και πέρα, 2014-2020, τα 135 εκατομμύρια είναι δεσμευμένα από έργα της προηγούμενης περιόδου, τα οποία δεν ολοκληρώθηκαν. Άρα η εικόνα της απορρόφησης, που λέτε, είναι λίγο μαγική.

Δεύτερον, με βάση αυτό και με βάση τις ανειλημμένες δεσμεύσεις που υπάρχουν και με βάση μια πολύ καλή συμφωνία και συζήτηση, την οποία κάναμε με τον κ. Αγοραστό -γιατί όπως ξέρετε τώρα δεν υπάρχει τομεακό υγείας, τα προγράμματα της υγείας και των υποδομών περνάνε μέσα από το ΠΕΠ των Περιφερειών- συμφωνήσαμε ότι και ο αξονικός στην Καρδίτσα θα αγοραστεί και ο μαγνητικός στη Λάρισα θα μπει και το αιμοδυναμικό στον Βόλο θα γίνει.

Με βάση το προϊόν των εκπτώσεων, που θα υπάρξει από μεταφερόμενα έργα, θα υπάρξει ανακατανομή ποσών για μια σειρά από πράγματα, τα οποία έχουν ζητήσει τα νοσοκομεία και τα οποία θα προσπαθήσουμε να τα εντάξουμε μετά την ολοκλήρωση και κάποιων διαγωνισμών, που έχουν δεσμευθεί και θα υπάρξει το διαθέσιμο χρήμα.

Κι επειδή φέρατε ως παράδειγμα την Κρήτη, όλη η Κρήτη έχει δεσμευθεί την επόμενη περίοδο για το πρόγραμμα των υποδομών από την επέκταση του «Βενιζέλειου». Να πω και κάποια πράγματα για εκεί. Για παράδειγμα, η μελέτη επέκτασης του «Βενιζέλειου» κόστισε 2,85 εκατομμύρια ευρώ, με το πρόστιμο που έφαγαν. Γιατί ένας νόμος που είχε ψηφίσει ο κ. Σουφλιάς, που είναι από την ευρύτερη περιοχή σας, έλεγε ότι αν μία μελέτη για έργο υγείας την κάνει η υγειονομική περιφέρεια ή το Υπουργείο Υγείας, όπως έγινε και τότε, οι τιμές είναι πολλαπλάσιες απ’ το να το κάνει ο δήμος ή η αιρετή περιφέρεια. Το έργο αυτή τη στιγμή είναι δεσμευμένο κατά 14 εκατομμύρια ευρώ, ενώ δεν κάνει πάνω από 7 εκατομμύρια, με βάση τις τιμές που υπάρχουν.

Οπότε, η ερώτησή σας δεν έχει περιεχόμενο. Σαφώς και όλα τα νοσοκομεία της Θεσσαλίας, όπως και αλλού, έχουν λαμβάνειν από το νέο ΕΣΠΑ. Η πρόταση για το αιμοδυναμικό είναι η πρόταση στην οποία κατέληξαν οι παράγοντες του νοσοκομείου σαν πρώτη προτεραιότητα και αν υπάρξει δυνατότητα –που θα υπάρξει απ’ ό,τι βλέπω- θα ενταχθούν κι άλλα έργα και στο Νοσοκομείο του Βόλου και στο Νοσοκομείου της Λάρισας στο ΕΣΠΑ των υποδομών της επόμενης περιόδου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπουκώρο, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, για να συνεννοηθούμε. Κατ’ αρχάς, αν ή ερώτηση έχει περιεχόμενο ή όχι, ας αφήσουμε να το κρίνουν οι πολίτες της Μαγνησίας, το ιατρικό προσωπικό και το Νοσοκομείο του Βόλου. Από μακριά εύκολα καταλήγουμε σε συμπεράσματα.

Πρώτα απ’ όλα, εγώ σας μίλησα για την απορροφητικότητα στο Νοσοκομείο Βόλου και εκλαμβάνεται ως τιμωρία το γεγονός ότι αποκλείεται σήμερα το Νοσοκομείο του Βόλου, επειδή στην προηγούμενη προγραμματική περίοδο παρουσίασε μεγάλη απορροφητικότητα. Εσείς πήρατε τη συνολική απορροφητικότητα των έργων υγείας για να χτίσετε το παραμύθι σας, που επίσης δεν έχει δράκο, κύριε Υπουργέ.

Από εκεί και πέρα, δεν είπατε κουβέντα για τη Σκιάθο, σαν να μην το ακούσατε, που είναι με ένα ασθενοφόρο και εβδομήντα χιλιάδες επισκέπτες αυτή τη στιγμή και θα γίνουμε παγκόσμιο θέμα κάποια στιγμή.

Όσον αφορά το Νοσοκομείο Βόλου, κύριε Υπουργέ, για να συνεννοηθούμε, εγώ πιστεύω ότι κάνω καλόπιστη κριτική, την οποία ακούει η κοινωνία της Μαγνησίας. Ναι μεν το αιμοδυναμικό εργαστήριο ήταν απολύτως αναγκαίο και απαραίτητο και, βεβαίως, είναι κοινή συνισταμένη των απόψεων των τοπικών φορέων. Σας είπα, όμως, ότι αυτό δεν αρκεί για την επόμενη προγραμματική περίοδο. Δεν αναλαμβάνετε μία δέσμευση. Λέτε γενικά ότι θα περισσέψουν από τους διαγωνισμούς και θα γίνουν έργα.

Εγώ θέλω να αναλάβετε σήμερα μια πολιτική δέσμευση για τον μαγνητικό τομογράφο. Το «Αχιλλοπούλειο» Βόλου είναι το μοναδικό της Θεσσαλίας που δεν διαθέτει μαγνητικό τομογράφο. Τον τελευταίο ενάμιση χρόνο έγιναν δεκαέξι χιλιάδες μαγνητικές τομογραφίες με τεράστιο κόστος και, αν θέλετε, σας το λέω και αναλυτικά. Έχει υπολογιστεί ότι ο μαγνητικός τομογράφος του Νοσοκομείου του Βόλου θα κάνει απόσβεση, κύριε Υπουργέ, σε εννέα μήνες. Και μπορεί να ενταχθεί και στο Πρόγραμμα Δημοσίων Επενδύσεων. Αναλάβετε, όμως, μία δέσμευση προς τον λαό της Μαγνησίας.

Από εκεί και πέρα, υπάρχουν και άλλα σοβαρά αιτήματα του ιατρικού κόσμου, που δεν είναι ούτε αιτήματα αντιπολιτευτικά ούτε αιτήματα συνδικαλιστικά. Είναι αιτήματα ουσιαστικά, γιατί ξέρετε και ποιοι είναι οι διευθυντές στο Νοσοκομείο του Βόλου, κύριε Υπουργέ Υγείας! Και είναι καταρτισμένοι πλήρως και λειτουργούν προς όφελος του Νοσοκομείου Βόλου, πέρα από στενές κομματικές και συνδικαλιστικές αντιλήψεις. Αυτοί είναι, κύριε Υπουργέ.

Υπάρχει και το αίτημα για ψηφιακό χειρουργείο. Γιατί το ΕΣΠΑ εάν δεν εκσυγχρονίζει, τότε τι κάνει; Δέκα κρεβάτια ζήτησε το Νοσοκομείο του Βόλου για τη μονάδα τεχνητού νεφρού. Είναι ένα νοσοκομείο που, εκτός από μαγνητικό τομογράφο, δεν διαθέτει και ακτινολογικό συγκρότημα. Εξυπηρετεί διακόσιες πενήντα χιλιάδες μόνιμο πληθυσμό και εκατοντάδες χιλιάδες τουρίστες στη χερσαία και νησιωτική Μαγνησία.

Είστε διατεθειμένοι να αναλάβετε κάποιες δεσμεύσεις σήμερα εδώ ότι, είτε από το Πρόγραμμα Δημοσίων Επενδύσεων είτε από τα περισσεύματα των διαγωνισμών ΕΣΠΑ, αυτά τα αναγκαία έργα ζωής, αυτά τα έργα πνοής, θα υλοποιηθούν για το Νοσοκομείο του Βόλου; Μπορείτε να αναλάβετε μια τέτοια πολιτική δέσμευση σήμερα; Αυτό σας ρωτάω!

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**  Ακούστε με, κύριε Μπουκώρο. Θα ήθελα αυτό το πάθος σας να το είχατε δείξει και πριν από τρία, τέσσερα χρόνια.

**ΧΡΗΣΤΟΣ ΜΠΟΥΚΩΡΟΣ:** Δεν ήμουν Βουλευτής.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όποιος ήταν στη θέση σας. Νομίζω ότι είχατε Βουλευτές στη Μαγνησία.

Ξέρω πολύ καλά ότι και το θέμα των λαπαροσκοπικών μηχανημάτων και του ψηφιακού χειρουργείου και του ακτινολογικού μηχανήματος -που τα κόστη δεν είναι πολύ μεγάλα - με βάση τον προγραμματισμό θα μπουν και αυτά τα τρία με έναν βαθμό βεβαιότητας πάνω από 99% στην ιστορία.

**ΧΡΗΣΤΟΣ ΜΠΟΥΚΩΡΟΣ:** Το κρατάμε αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και θα κρατάς ό,τι ακριβώς λέω.

Το θέμα του μαγνητικού τομογράφου μάς έχει τεθεί. Δεν έμπαινε σε σχέση με τον στεφανιογράφο σαν πρώτη προτεραιότητα. Γι’ αυτό βάλαμε τον στεφανιογράφο. Γι’ αυτό δεν μπορώ να δεσμευτώ, γιατί πρέπει να δω τι θα υπάρξει.

**ΧΡΗΣΤΟΣ ΜΠΟΥΚΩΡΟΣ:** Υπάρχει και το Πρόγραμμα Δημοσίων Επενδύσεων.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και από το Πρόγραμμα Δημοσίων Επενδύσεων. Εγώ δεσμεύομαι σε αυτά που μπορώ να δεσμευτώ.

Έχουμε κάνει μια τεράστια προσπάθεια σε πάρα πολλά μέρη της Ελλάδας να αποκαταστήσουμε πληγές που είναι ανοιχτές για χρόνια. Αυτό το πράγμα θέλει χρόνο. Δεν γίνεται από τη μία στιγμή στην άλλη. Τα πράγματα, όμως, που σας είπα πριν, θα μπουν. Γιατί το ποσό δεν είναι ιδιαίτερα μεγάλο και μπορεί να καλυφθεί.

Για το θέμα του μαγνητικού τομογράφου σάς απάντησα. Δεν μπορώ να δώσω τέτοια απάντηση αυτή τη στιγμή. Μπήκε το αιμοδυναμικό, που είναι και αυτό ένα πολύ σοβαρό κόστος.

Και θα πω μια κουβέντα για τη Σκιάθο και το ασθενοφόρο της. Κοιτάξτε, κύριε Μπουκώρο, στο ΕΚΑΒ –γιατί υπάρχουν και κάποιες άλλες ερωτήσεις μετά- κάνουμε μια τεράστια προσπάθεια μετά από πολλά χρόνια, πρώτον, να ενισχυθεί με προσωπικό και, δεύτερον, να πάρει ασθενοφόρα. Με έναν διαγωνισμό, ο οποίος ξεκίνησε το 2007, παίρνουμε τα μισά ασθενοφόρα, δηλαδή τα ενενήντα, εμείς τώρα με έναν τεράστιο αγώνα και τα δίνουμε σε οκτώ περιφέρειες σε όλη την Ελλάδα. Και δεν πηγαίνουμε μόνο στην Κρήτη, αλλά στη Δυτική Μακεδονία, στην Ήπειρο κ.λπ..

**ΧΡΗΣΤΟΣ ΜΠΟΥΚΩΡΟΣ:** Προσωπικό μπορείτε να διορίσετε για τέτοιες περιπτώσεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με. Υπάρχει και προσωπικό, το οποίο προγραμματίζεται να προσληφθεί πανελλαδικά και να μετακινηθεί από το κέντρο προς την περιφέρεια στον βαθμό που ενισχυθεί και το κέντρο.

Και αυτή τη στιγμή άλλοι πενήντα διασώστες προστίθενται στους διασώστες του ΕΚΑΒ με τη χθεσινή προκήρυξη που έκανε το ΚΕΕΛΠΝΟ για τα Κέντρα Φιλοξενίας. Στα οκτακόσια πενήντα άτομα προβλέψαμε και σαράντα άτομα διασώστες του ΕΚΑΒ. Θυμάμαι ότι τρία άτομα θα πάνε στη Λάρισα. Δεν θυμάμαι γενικά για τη Θεσσαλία.

Πραγματικά, κάνουμε μια τεράστια προσπάθεια, που είναι και στοίχημα για εμάς. Ξαναπροκηρύξαμε τον διαγωνισμό -και δεν θέλουμε να κρατήσει οκτώ χρόνια που κράτησε ο προηγούμενος- για εκατόν δεκαεπτά ασθενοφόρα, που μέσα εκεί υπάρχουν και της Λάρισας, υπάρχουν και της Θεσσαλίας, όπως υπάρχουν και της Αθήνας.

Επίσης, να ξέρετε ότι γίνεται μια τεράστια προσπάθεια, αρκετά από τα ασθενοφόρα που αντικαθίστανται με τα καινούργια –και ήδη έχει γίνει αυτό το πράγμα- που είναι αξιοπρεπή και λειτουργικά να ενισχύσουν σημεία που δεν είχαν.

Και, δεύτερον, να υπάρχουν συνέργειες ανάμεσα στους οδηγούς των κέντρων υγείας και στους οδηγούς του ΕΚΑΒ. Αυτό γίνεται και αποδίδει.

**ΧΡΗΣΤΟΣ ΜΠΟΥΚΩΡΟΣ:** Άλλα έλεγε ο Τσίπρας στην ερώτησή του το 2011, «μόνο ΕΚΑΒιτες», «αποκλειστικά του ΕΚΑΒ», έλεγε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, δεν μπορεί, δηλαδή, ένας οδηγός του κέντρου υγείας με έναν διασώστη του ΕΚΑΒ σε ένα νησί, όπως η Ίος, που έχει τριακόσια περιστατικά τον χρόνο, να καλύψουν ένα πολύ μεγάλο μέρος των αναγκών; Τι μου λέτε τώρα;

**ΧΡΗΣΤΟΣ ΜΠΟΥΚΩΡΟΣ:** Σας παραπέμπω στην ερώτηση του 2011.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μπουκώρο, δεν μπορεί να γίνει έτσι η συζήτηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το ίδιο είναι και η Σκιάθος και τα υπόλοιπα.

Λοιπόν, έτσι θα γίνει. Θα αξιοποιήσουμε όλες τις δυνατότητες, που υπάρχουν, για να καλύψουμε τις ανάγκες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στη δεύτερη με αριθμό 5192/5-5-2016 ερώτηση -του κύκλου των αναφορών-ερωτήσεων- του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο «Μαντζαβινάτειο» Νοσοκομείο Ληξουρίου.

Κύριε Γιακουμάτο, έχετε τον λόγο για να αναπτύξετε την ερώτησή σας.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ευχαριστώ, κύριε Πρόεδρε.

Κύριε Υπουργέ, ο χώρος της υγείας και τα θέματα της υγείας δεν είναι ούτε για κομματική αντιπαράθεση ούτε και για πολιτική οξύτητα. Μιλάμε για την υγεία, μιλάμε για το πολυτιμότερο αγαθό, που μπορεί να αφορά αύριο τους συγγενείς σου, μπορεί αύριο από μία αμέλεια και μια καθυστέρηση πολιτική να μη λυθεί ένα πρόβλημα, να έχουμε θανάτους προσφιλών προσώπων, δικών μας και του λαού. Μιλάμε για ζωή και θάνατο. Άρα εδώ δεν χωράνε ούτε μαγκιές ούτε τζάμπα μαγκιές ούτε φωνασκίες ούτε τίποτα. Εδώ χωράει μόνο το να βρούμε ένα σημείο συναίνεσης.

Δεν θα σας πω ότι η υγεία ήταν περίφημη και ήρθε ο ΣΥΡΙΖΑ και την κατέστρεψε, όχι! Πάντα υπήρχαν και υπάρχουν προβλήματα. Μπορούμε να βρούμε έναν τρόπο να συνεννοηθούμε για το πώς μπορούμε να αντιμετωπίσουμε καλύτερα αυτή τη δυστυχία;

Και ειδικότερα στο Ληξούρι, που είναι μια ευαίσθητη περιοχή, με μεγάλους σεισμούς πρόσφατα, σεισμογενής περιοχή, όπου οι κάτοικοι δοκιμάζονται σκληρά. Έχουμε το «Μαντζαβινάτειο» Νοσοκομείο, όπου το 2012 είχε πενήντα κρεβάτια και τώρα έχει είκοσι, δηλαδή τριάντα κρεβάτια αφαιρέθηκαν και το προσωπικό μειώθηκε κατά 80%.

Εγώ δεν λέω ότι φταις εσύ. Να βρούμε έναν τρόπο να κάνουμε εδώ έναν διάλογο, πώς μπορούμε να βοηθήσουμε τους Ληξουριώτες; Γιατί δεν είναι μόνο το Ληξούρι, είναι γενικότερα, αλλά εγώ το εντοπίζω εδώ, γιατί αυτή είναι η ερώτηση.

Παραδείγματος χάριν, κύριε Υπουργέ, έχει πέντε θέσεις ειδικευομένων. Τι στο καλό; Ποιος θα πάει; Βγάλε μου τις πέντε θέσεις και βάλε τρεις αγροτικούς ιατρούς. Να μία πρόταση που μπορούμε να βοηθήσουμε το νοσοκομείο να λειτουργήσει.

Να βρούμε κάποιους τρόπους, για να μπορέσουμε πραγματικά να το λειτουργήσουμε. Αν είναι, να το κλείσουμε. Δεν μπορεί να λέμε ότι έχουμε νοσοκομείο, το «Μαντζαβινάτειο» στο Ληξούρι και νοσοκομείο να μην υπάρχει. Είναι διάλυση, πλήρης αποσύνθεση στο «Μαντζαβινάτειο».

Θα πρέπει, λοιπόν, να πάρετε τις αποφάσεις. Και οι αποφάσεις δεν είναι εύκολες, αλλά πρέπει να δοθεί λύση. Γι’ αυτό, λοιπόν, σας προτρέπω να δούμε τι μπορεί να γίνει. Σας έκανα μια πρόταση για τους αγροτικούς ιατρούς, να βρούμε και κάτι άλλο.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Γιακουμάτο, έχω να σας απαντήσω τα εξής, γιατί όντως υπάρχει πρόβλημα εκεί και πρέπει να το λύσουμε.

Προς το Γενικό Νοσοκομείο Ληξουρίου έχουν μετακινηθεί από το Γενικό Νοσοκομείο Κεφαλλονιάς για την εξυπηρέτηση των κατοίκων, εδώ και έναν χρόνο, ένας παθολόγος ιατρός, ένας ιατρός γενικής χειρουργικής, ένας ορθοπεδικός, επιπλέον ένας γενικός ιατρός από το Κέντρο Υγείας Βάρδας Ηλείας και αρκετοί αγροτικοί και γενικοί ιατροί από το Κέντρο Υγείας Σύμης. Αυτό γίνεται σαν μια προσπάθεια, πραγματικά, να καλύψει τις ανάγκες της περίθαλψης των κατοίκων της περιοχής.

Κατά τη διάρκεια της Μεγάλης Εβδομάδας ζητήθηκε η συνδρομή των παθολόγων του Γενικού Νοσοκομείου Ληξουρίου, για να μπορέσουν να καλύψουν τις ανάγκες της εφημέρευσης στο Αργοστόλι και έγινε «ανατολικό ζήτημα».

**ΓΕΡΑΣΙΜΟΣ ΓΙΑΚΟΥΜΑΤΟΣ:** Συνεχίζει όμως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κατόπιν συναινέσεως των ιατρών των δύο νοσοκομείων -και στο Γενικό Νοσοκομείο Κεφαλληνίας και στο Γενικό Νοσοκομείο Ληξουρίου, καθώς και των ιατρών του ΠΕΔΥ Κέντρου Υγείας Σάμης και του ΠΕΔΥ Μονάδα Υγείας Αργοστολίου- έχει καταρτιστεί κοινό πρόγραμμα εφημεριών για την ασφαλή και εύρυθμη λειτουργία των δομών υγείας του νησιού.

Ακούστε, όμως, τι έγινε. Υπήρξε ένα πρόβλημα με το «Μαντζαβινάτειο», λόγω της πολιτικής επιλογής που πήραμε και ξέρουμε πόσο καιρό έκαναν οι αιτήσεις του μόνιμου προσωπικού, για να υλοποιηθούν κ.λπ.. Στις θέσεις που έχουμε προκηρύξει συνολικά για το Γενικό Νοσοκομείο Κεφαλλονιάς, που είναι διασυνδεδεμένο, υπάρχει ένας φαρμακοποιός που έρχεται τώρα από την προκήρυξη 4Κ του ΑΣΕΠ, υπάρχουν τρία άτομα από τους πεντακόσιους ογδόντα πέντε επικουρικό λοιπό προσωπικό, ένας ΤΕ ραδιολογίας-ακτινολογίας, ένας ΤΕ μαιευτικής και ένας ΠΕ φαρμακοποιών.

Επίσης, υπήρξε προκήρυξη και από το ΚΕΕΛΠΝΟ, από την οποία προκήρυξη έχουν προσληφθεί, αν δεν κάνω λάθος, ένας και ένας. Προσέξτε, ενώ είχαν προκηρυχθεί συνολικά δεκατρία άτομα, τρεις γιατροί και οι υπόλοιποι νοσηλευτές, ενδιαφέρον εκδήλωσαν δύο άτομα, τα οποία και πήραμε.

Τρίτον, στην προκήρυξη, η οποία βγαίνει μέσα στις επόμενες ημέρες και η οποία θα πάει από τον κυλιόμενο πίνακα της προηγούμενης, που ήδη έχουν αρχίσει και πηγαίνουν στα νοσοκομεία, εάν ακούσατε προηγουμένως, έχουν προκηρυχθεί οκτώ άτομα. Δύο άτομα είναι για το κέντρο ψυχικής υγείας και από εκεί και πέρα, είναι ένας ΤΕ ραδιολογίας-ακτινολογίας, ένας ΤΕ νοσηλευτής, ένας ΔΕ βοηθών ιατρικών και βιολογικών εργαστηρίων, ένας ΔΕ βοηθός νοσηλευτής και έχει και δύο ψυχολόγους πάλι για το κέντρο ψυχικής υγείας. Έχουμε, επίσης, προκηρύξει δύο επιμελητές Β΄ παθολόγους, έναν επιμελητή Β΄ χειρουργό, έναν επιμελητή Β΄ οφθαλμίατρο και δύο παιδοψυχίατρους για το κέντρο ψυχικής υγείας. Συνολικά είναι έξι άτομα.

Αυξήσαμε τους προϋπολογισμούς και του Νοσοκομείου Αργοστολίου και του Νοσοκομείου του Ληξουρίου.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ληξιουριώτης είμαι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το ξέρω. Είναι διασυνδεδεμένα τα νοσοκομεία.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Για το Ληξούρι μιλάμε όμως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Προσέξτε τώρα. Στο νοσοκομείο Ληξουρίου είχε προγραμματιστεί από εσάς πέρυσι επιχορήγηση 210.000 ευρώ. Δώσαμε τελικά 240.000 ευρώ και φέτος ανεβάσαμε τον προϋπολογισμό στις 277.000 ευρώ.

Επίσης, δεν είχε κάνει το Νοσοκομείο Ληξουρίου αίτημα για επικουρικούς γιατρούς. Πρέπει να σας πω ότι έχουμε τη δυνατότητα να πάρουμε επικουρικούς γιατρούς και έχουμε συνεννοηθεί τώρα και με τη νέα διοίκηση να βγάλουμε πρόσκληση γι’ αυτό το πράγμα.

Υπάρχει ένα πρόβλημα στο εάν το επιλέγουν οι γιατροί για να πάνε. Γιατί, ξέρετε ότι όταν είχαμε μία τόσο μεγάλη μετανάστευση τα προηγούμενα χρόνια, τα πρώτα νοσοκομεία που την «πλήρωναν» λόγω αυτής της μετανάστευσης, είτε σε σχέση με την κάλυψη θέσεων ειδικευμένων είτε -πολύ περισσότερο- και με τους μόνιμους που δεν προκηρύσσονταν. Τώρα, όμως, προκηρύσσουμε. Το ελπιδοφόρο είναι ότι οι μισές αιτήσεις από τις επτακόσιες πενήντα θέσεις των μόνιμων γιατρών, που προκηρύξαμε, είναι από παιδιά μας που έχουν φύγει έξω. Δηλαδή, αρχίζει να παρατηρείται ένα κλίμα να επιστρέψουν από τη στιγμή που ανοίγει ο εργασιακός ορίζοντας.

Να ξέρετε ένα πράγμα: Εμείς δεν κλείνουμε, ανοίγουμε μόνο νοσοκομεία, όπως κάναμε και πρόσφατα με τη Σαντορίνη. Θα στηρίξουμε και τέτοια νοσοκομεία. Υπάρχει και μία άλλη αντίστοιχη ερώτηση από τον κ. Κουτσούκο για την Αμαλιάδα. Δεν θα αφήσουμε κανένα νοσοκομείο και καμμία δομή να κλείσουν. Θα τα στηρίξουμε όλα στο μέτρο και των δημοσιονομικών δυνατοτήτων έχουμε αυτή τη στιγμή. Έχουμε κάνει ήδη την πολιτική επιλογή και θα την επαναλάβουμε και του χρόνου, το 2017, με περαιτέρω αύξηση του προϋπολογισμού για την υγεία, πέρα από τα 300 εκατομμύρια συνολικά που δώσαμε από πέρυσι τον Σεπτέμβρη. Για το 2015 ήταν 150 εκατομμύρια ευρώ και για το 2016 άλλα 150 εκατομμύρια ευρώ και υλοποιούνται κανονικά οι πληρωμές προς τα νοσοκομεία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γιακουμάτο, έχετε τον λόγο για τρία λεπτά, για να δευτερολογήσετε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εγώ, κύριε Υπουργέ, είμαι καλόπιστος. Και επειδή έχω απέναντί μου έναν Υπουργό δύο μέτρα, με μουστάκι και Κρητίκαρο, σας λέω ότι θα πάρω τα Πρακτικά με αυτά που είπες και με καλύπτεις. Και αφού θα πάρω τα Πρακτικά απ’ αυτά που είπες, εύχομαι να μην επανέλθω, διότι εγώ πιστεύω ότι υπάρχει κάποια μπέσα εδώ μέσα. Δηλαδή, μιλάμε για την υγεία, δεν κοροϊδεύουμε τους πολίτες. Άρα, λοιπόν, να είσαι σίγουρος ότι εάν αυτά που είπες γίνουν, εγώ στα τέλη Σεπτέμβρη θα έρθω και δημόσια θα σε επαινέσω. Αλλιώς, φωτιά στα μπατζάκια μας! Και των δύο. Αυτό είναι το πρώτο.

Δεύτερον, εγώ καταλαβαίνω, μέχρι τώρα υπήρχε ένα λάθος σύστημα, ότι ο επικουρικός ήταν για έναν χρόνο. Ποιος να πάει για έναν χρόνο; Το έκανες τρία χρόνια. Είναι ένα καλό κίνητρο αυτό και σωστό. Μήπως μπορούμε να δούμε σε μερικές περιοχές –το είχα ζητήσει και επί Νέας Δημοκρατίας και δεν έγινε- τι θα γίνει;

Κύριε Πρόεδρε, για να κάνει κάποιος μία ιδιωτική κλινική -γιατί πρέπει να πηγαίνουν παράλληλα ιδιωτική και κρατική υγεία και υπάρχουν κλινικές, δεν έχει απαγορευθεί στην Ελλάδα- σε νησιά που έχουν κάτω από είκοσι χιλιάδες κατοίκους, μήπως μπορεί να ανοίγει η κλινική -όπως λέει το προεδρικό διάταγμα- και αντί για πενήντα κρεβάτια, να έχει τριάντα ή είκοσι;

Για σκεφθείτε το αυτό, να μπορέσουμε να καλύψουμε κάποια κενά που δεν μπορεί το κράτος, γιατί πράγματι, το κράτος δεν μπορεί να τα καλύψει όλα. Είναι μια λύση. Να δούμε σε μερικές περιοχές μήπως ο επικουρικός, από τρία πάει πέντε. Να είναι τρία χρόνια γενικά, αλλά σε μια περιοχή απομακρυσμένη να βρούμε κάποια κίνητρα για τους αγροτικούς ιατρούς. Δεν γίνεται αλλιώς. Διότι προκηρύξεις γίνονται, οι θέσεις δεν καλύπτονται. Άρα, τι χρειάζεται; Να βάλουμε το «τυράκι».

Κάνε, λοιπόν, μια προσπάθεια. Κυβέρνηση είσαι, έχεις την αποκλειστική ευθύνη να μου βρεις κίνητρο, ώστε να μπορούν να πάνε και εγώ θα το εξετάσω το θέμα αυτό. Θα κατέβω τώρα κάτω, θα μιλήσω και θα δω αν μέχρι τέλη Σεπτέμβρη έχουν εγκριθεί αυτά που είπες. Εύχομαι να τα κάνεις.

**ΠΡΟΕΔΡΕΥΩΝ (Δημήτριος Κρεμαστινός):** Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Γιακουμάτο, εμείς ό,τι λέμε το κάνουμε. Εδώ θα είμαστε και θα τα ξαναπούμε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Θα το δούμε στην πράξη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάντα. Γιατί είμαστε ό,τι κάνουμε και όχι ότι λέμε. Το έχω πει πολλές φορές.

Δεύτερον, έχουμε δώσει κίνητρα, κύριε Γιακουμάτο. Για παράδειγμα, τριακόσια έντεκα αγροτικά ιατρεία -και μέσα σε αυτά είναι και της πατρίδας σας- έχουν πάρει το επίδομα των 300 ευρώ ως άγονα ιατρικά ιατρεία, προκειμένου….

**ΓΕΡΑΣΙΜΟΣ ΓΙΑΚΟΥΜΑΤΟΣ:** Η περιφέρεια το δίνει αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, όχι, δεν καταλάβατε. Το κράτος το δίνει. Ο κρατικός προϋπολογισμός το δίνει. Αν δεν καταλάβατε, στο παράλληλο πρόγραμμα ψηφίσαμε ότι μπορεί το Υπουργείο Υγείας -και αυτό κάναμε- να επαναδιατυπώνει τον κατάλογο των αγροτικών ιατρείων και να προβλέπει χρηματικό επίδομα γι’ αυτό. Εκδόθηκε κοινή υπουργική απόφαση των Υπουργών Υγείας και του Υπουργείου Οικονομικών, που έφτιαξε έναν κατάλογο τριακοσίων έντεκα αγροτικών ιατρείων σε όλη την Ελλάδα. Υπάρχουν και πολλά στα Ιόνια Νησιά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δεν υπάρχουν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, υπάρχουν.

Το οποίο προβλέπει χρηματικό επίδομα -αυτό που λεγόταν παλιά και ήταν 150-200 ευρώ, είναι 400 ευρώ- προκειμένου ακριβώς να έρθουν οι αγροτικοί γιατροί.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Τότε γιατί οι περιφέρειες δίνουν ότι τα δίνουν αυτοί;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε. Αυτά είναι εξτρά των περιφερειαρχών.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Είναι πάνω από αυτά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάνω από αυτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Σωστό!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακριβώς. Γι’ αυτό τώρα υπάρχει ένα παραπάνω. Και μάλιστα το λύσαμε, γιατί δεν επιτρεπόταν, λόγω της εξήγησης που έδιναν ορισμένοι επίτροποι για το αν μπορούν να δώσουν χρήματα.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Βοηθάει αυτό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το λύσαμε και αυτό. Και αυτό είναι ένα σοβαρό κίνητρο

**ΓΕΡΑΣΙΜΟΣ ΓΙΑΚΟΥΜΑΤΟΣ:** Έτσι, έτσι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και για επικουρικούς γιατρούς και για αγροτικούς, δαπάνες.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Το λύσατε αυτό, το είδα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεύτερον, έχουμε δώσει κίνητρα –και η Κεφαλλονιά περιλαμβάνεται μέσα σε αυτά, και η Λευκάδα, όπως και άλλα νησιά- ώστε οι άνθρωποι που πάνε να κάνουν ειδικότητα εκεί, να μπορούν να κάνουν το πρώτο κομμάτι της ειδικότητας, ως κίνητρο να μπορούν να βάζουν τα χαρτιά και για την ίδια ειδικότητα ταυτόχρονα. Μοριοδοτούνται. Επίσης, αυτοί που θα επιλέξουν να πάνε σε θέση εκεί είτε για άγονο ιατρείο είτε σαν μόνιμη θέση μοριοδοτούνται πιο πολύ για την κατάληψη αργότερα μιας θέσης. Προέβλεπε πάρα πολλά το παράλληλο πρόγραμμα σε επίπεδο κινήτρων και για τα νησιά του Αιγαίου και για τα νησιά του Ιονίου, ακριβώς για να στηρίξουμε την κατάσταση να πάει κόσμος.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μακάρι, μακάρι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από εκεί και πέρα, αυτά που σας είπα ισχύουν, δεν είναι επί χάρτου. Είναι αποφασισμένα, είναι προγραμματισμένα, οι προκηρύξεις των γιατρών έχουν γίνει και πραγματικά και εμείς περιμένουμε να δούμε το ενδιαφέρον που θα υπάρξει.

**ΠΡΟΕΔΡΕΥΩΝ (Δημήτριος Κρεμαστινός):** Επόμενη είναι η πέμπτη με αριθμό 944/3-6-2016 επίκαιρη ερώτηση του πρώτου κύκλου της Βουλευτού της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Ειδικό Νοσοκομείο Θεσσαλονίκης «ΑΧΕΠΑ».

Στην ερώτηση θα απαντήσει ο Αναπληρωτής Υπουργός κ. Πολάκης.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Επιτρέψτε μου και εμένα ένα γενικό σχόλιο.

Κύριε Υπουργέ, η σημερινή διαδικασία είναι αφιερωμένη σε εσάς από ό,τι βλέπω. Ενώ θα συμφωνήσω με τον συνάδελφο, που είπε πριν λίγο –και πιστεύω ότι όλοι συμφωνούμε εδώ και εσείς και όλοι- ότι τα θέματα της υγείας είναι μείζονα και εθνικής σημασίας και αυτά και χρειάζεται συνεννόηση, ωστόσο, κύριε Υπουργέ, οι δύο δικές μου ερωτήσεις, τουλάχιστον μετά από τόσους μήνες που περιμένω –αν είχατε την ευγενή καλοσύνη να με ακούσετε τουλάχιστον- …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας ακούω, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Να είστε καλά.

Συνεχίζω, λοιπόν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**  Μπορώ να κάνω οκτώ πράγματα ταυτόχρονα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Είστε Ναπολέων, σύγχρονος! Πολύ ωραία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ωριγένης.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ωριγένης, μάλιστα!

Πάμε παρακάτω. Κύριε Υπουργέ, η ερώτηση που τώρα συζητείται έχει κατατεθεί στις 6 Ιουνίου. Θα έρθω τώρα σε αυτήν. Η επόμενη, που έχω πάλι να συζητήσω μαζί σας έχει κατατεθεί στις 14 Μαρτίου.

Εγώ θέλω να σας ρωτήσω το εξής: Πραγματικά, αν όπως λέτε, θέλετε να λύνετε προβλήματα, γιατί αυτή η απαξίωση του Κοινοβουλίου, κύριε Υπουργέ; Γιατί πρέπει να περιμένουμε, ούτως ώστε οι ερωτήσεις μας πια να μην είναι επίκαιρες;

Έρχομαι στο θέμα και θα καταλάβετε τι εννοώ. Θυμάστε πάρα πολύ καλά, όπως θυμόμαστε όλοι, ότι πριν από δύο μήνες, στις αρχές Ιουνίου, προκλήθηκε σάλος στην ελληνική κοινωνία και ιδιαίτερα στη Βόρεια Ελλάδα, διότι στο πανεπιστημιακό Νοσοκομείο «ΑΧΕΠΑ» υπήρξαν καταγγελίες –συγκεκριμένα έκαναν οι εργαζόμενοι της ΠΟΕΔΗΝ καταγγελίες και μην μου πείτε ότι ήταν στημένο, διότι δεν ήταν στημένο, όπως φάνηκε από τις εξελίξεις και τα γεγονότα- ότι το ΔΣ του νοσοκομείου έκανε αποδεκτές δωρεές ασθενών, προκειμένου αυτοί να ξεπεράσουν τη λίστα και να χειρουργηθούν άμεσα.

Αυτό δεν έχει προηγούμενο ως καταγγελία, κύριε Υπουργέ, και ελπίζω, όχι μόνο με την υπουργική σας ιδιότητα, αλλά και την ιατρική σας ιδιότητα, να συμφωνήσετε μαζί μου.

Γνωρίσετε πολύ καλά ότι το Νοσοκομείο «ΑΧΕΠΑ» είναι ένα από τα μεγαλύτερα νοσοκομεία, είναι ένα νοσοκομείο-πνεύμονας στη Βόρειο Ελλάδα και δέχεται εξειδικευμένα περιστατικά από τους γύρω νομούς, που τα νοσοκομεία των άλλων νομών δεν μπορούν να εξυπηρετήσουν. Είναι ένα μείζον νοσοκομείο και στο νοσοκομείο αυτό υπήρξε αυτό το συμβάν.

Αυτό δε, το συμβάν καταστρατηγεί -και πιστεύω ότι εδώ μπορούμε να συμφωνήσουμε και πάλι- την πεμπτουσία του ΕΣΥ. Βεβαίως, στο ΕΣΥ είναι αποδεκτές οι δωρεές και κανείς δεν τις δαιμονοποιεί. Τουλάχιστον, εμείς, δεν δαιμονοποιούμε τις δωρεές. Μάλιστα, έμαθα ότι άνοιξε και παιδιατρική κλινική στο νοσοκομείο αυτό με σοβαρή δωρεά. Κανείς δεν δαιμονοποιεί, λοιπόν, τις δωρεές. Το αντίθετο.

Ωστόσο, όταν κάνεις δωρεά, προκειμένου να παρέμβεις στη λίστα των ασθενών, που είναι για χειρουργείο, καταλαβαίνετε ότι αυτό καταστρατηγεί την ίδια την έννοια του ΕΣΥ. Κύριε Πρόεδρε, πιστεύω ότι κι εσείς θα συμφωνήσετε μαζί μου.

Κύριε Υπουργέ, αναμένω την απάντησή σας, διότι έγινε γνωστό ότι ο εισαγγελέας παρενέβη και ο Υπουργός κ. Ξανθός έστειλε, ως όφειλε, τον φάκελο και εκείνος στα ελεγκτικά σώματα. Μια, λοιπόν, που έχει χάσει την επικαιρότητά του το θέμα, μήπως να ξαναγίνει επίκαιρο από την απάντηση που θα μου δώσετε;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία συνάδελφε, είναι σαφές ότι αποτελεί μια απαράδεκτη πρακτική αυτό που έγινε εκεί και προφανώς, αποτελεί πρωτοβουλία παραγόντων του νοσοκομείου, η οποία γινόταν και το προηγούμενο χρονικό διάστημα.

Προσπαθούμε να ξεκαθαρίσουμε –και μάλλον έτσι είναι- κατά πόσον αυτό έχει ξεκινήσει το 2014, όχι μόνο το 2015 ή το 2016. Σίγουρα γινόταν το 2015, από τις αρχές. Ψάχνουμε να βρούμε αν γινόταν και από το 2014.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Από όποτε κι αν γινόταν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με.

Δυστυχώς, υπήρχε μια κατάσταση. Έχει σταματήσει τώρα, όπως έχετε καταλάβει -είναι σαφές- και όχι μόνο από τον Εισαγγελέα, αλλά και με πολιτική εντολή. Επίσης, έχει σταματήσει, γιατί έχει ομαλοποιηθεί και η χρηματοδότηση των νοσοκομείων.

Η δικαιολογία, που λένε, είναι ότι δεν είχαμε χρήματα να αγοράσουμε και βάζαμε τους ασθενείς να το κάνουν. Αν είναι δυνατόν τώρα, τα πεντακοσάρια και τα τρακοσάρια! Έχω κάποιες αποφάσεις εδώ, που αφορούν τις αρχές του 2015 για την αγορά ενός κυκλικού αναστομωτήρα, ενός συρραπτικού χειρουργικού εργαλείου, το οποίο κάνει 300 ή 400 ή 500 ευρώ, την οποία αποδέχεται το νοσοκομείο ως δωρεά, για να χειρουργήσει τον ασθενή και, φυσικά, να τον βάλει πιο μπροστά.

Κοιτάξτε, στο «ΑΧΕΠΑ» υπήρχαν και άλλα προβλήματα με διάφορα. Επειδή είναι ένα νοσοκομείο, που κάνει πολλά εξειδικευμένα πράγματα, υπήρχε ένα πρόβλημα, σε σχέση με τον εφοδιασμό του με υλικά, το οποίο έχει λυθεί. Έχει αυξηθεί και ο προϋπολογισμός του από τον κρατικό προϋπολογισμό φέτος, πήρε και την έκτακτη επιχορήγηση πέρυσι και η κατάσταση έχει ομαλοποιηθεί. Δεν θα υπάρξει ξανά τέτοιο πρόβλημα.

Αυτό που θα ήθελα να πω εγώ, είναι ότι θα περίμενα την αντίδραση της ΠΟΕΔΗΝ πολύ νωρίτερα και όχι το 2016. Θα την περίμενα από τις αρχές του 2015, όταν το πρωτοείδε. Και ξέρετε γιατί θα το περίμενα; Γιατί ένα μέλος του Γενικού Συμβούλου της ΠΕΟΔΗΝ ήταν και είναι μέλος του Διοικητικού Συμβουλίου του νοσοκομείου, εκλεγμένο από τους εργαζόμενους και έχουν και τη δική του υπογραφή οι αποφάσεις του διοικητικού συμβουλίου που έχουν αποδεχτεί τις δωρεές.

Δεν αναφέρομαι στο 2016, αλλά στις αρχές του 2015, όταν εμείς δεν είχαμε κάτσει ακόμη στην καρέκλα και δεν ξέραμε τι γινόταν σε μια σειρά από νοσοκομεία ούτε ελέγχαμε το σύστημα. Φέτος, όπως ξέρετε, άλλαξαν οι διοικήσεις.

Αυτές οι αποφάσεις που έχω, έχουν την υπογραφή της εν λόγω κυρίας και θα περίμενα να το κάνει πέρυσι αυτό το πράγμα, όχι φέτος. Γιατί, ναι, όντως, δεν το ξέραμε. Δεν μπορούσαμε και να το διανοηθούμε. Από τη στιγμή που το είδαμε, σαφώς και σταμάτησε και, βέβαια, ομαλοποιήθηκε και η λειτουργία.

Όμως, η ιστορία του στημένου είχε να κάνει με αυτό, διότι εμένα με εφοδίασαν με αποφάσεις του διοικητικού συμβουλίου, όπου η συγκεκριμένη κυρία, η οποία βγήκε μπροστά και το κατήγγειλε, είναι από τον Απρίλη του 2014 μέλος του διοικητικού συμβουλίου του νοσοκομείου. Κι εδώ, έχω κάποιες αποφάσεις, που αφορούν τους πρώτους μήνες του 2015, στους οποίους έχει συνηγορήσει υπέρ της αποδοχής της δωρεάς. Γιατί δεν την έκανε την καταγγελία το 2015, να το πάρουμε νωρίτερα χαμπάρι και να το σταματήσουμε; Μα, τότε, δεν ελέγχαμε καμμία διοίκηση, δεν είχαμε καμμία επαφή, και πάρα πολλοί δεν μας έδιναν κανένα λογαριασμό για το τι έκαναν.

Γιατί το κάνει το 2016; Ποιος είναι ο λόγος; Αυτό είναι το ερώτημα, που βάζω εγώ. Γι’ αυτό διατυπώθηκε και η άποψη τότε, σε σχέση με το ότι είναι μια στημένη ιστορία. Εσείς εκτιμάτε ότι αν εμείς ξέραμε αυτό το πράγμα από τον Φλεβάρη, τον Μάρτη του 2015, δεν θα το είχαμε σταματήσει, όπως το κάναμε τώρα; Αυτό ήθελα να πω και τίποτα περισσότερο.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Χριστοφιλοπούλου, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, εγώ δεν θέλω να καλύψω κανένα μέλος διοικητικού συμβουλίου είτε είναι μέλος της ΠΟΕΔΗΝ είτε είναι οποιοδήποτε άλλο μέλος. Ούτε έχει κανένα χρονικό προσδιορισμό η ερώτησή μου ή κάποια κομματική σκοπιμότητα.

Την ουσία θέλω να δω. Η ουσία είναι ότι, όταν ήρθε στο φως, τότε έκανα και την ερώτηση. Και λέω, ουδέν κακό αμιγές καλού, με την έννοια ότι είναι κακό που αργήσατε να μας απαντήσετε, αλλά τουλάχιστον, αφού έχουν περάσει δυο μήνες, ίσως είχατε κάτι παραπάνω να μου πείτε από αυτά που μου είπατε τώρα. Προφανώς, δεν έχετε να μου πείτε, κάτι παραπάνω. Και ξέρω ότι δεν είναι στο χέρι σας να έχετε, διότι έχει φύγει από το Υπουργείο Υγείας η ιστορία. Αν όχι, ίσως μου πείτε τώρα, πού βρίσκεται ο έλεγχος.

Άρα, αυτή η ερώτηση δεν είχε σκοπό να έρθει στο φως το θέμα αυτό. Ήρθε από μόνο του στο φως. Την υπόθεση δεν την έφερε η δική μου ερώτηση στο φως. Δεν ξέρω πόσο παλιά ήταν και ούτε αυτή τη στιγμή με ενδιαφέρει, άπαξ και βγήκε στο φως, από πότε ήταν. Πιστεύω ότι η δικαιοσύνη θα πάει να δει, τα ελεγκτικά σώματα θα ελέγξουν και το πρόβλημα θα αποκατασταθεί από τότε που υπήρξε.

Ωστόσο, μου είπατε, κύριε Υπουργέ, ότι έχει λυθεί το πρόβλημα του εφοδιασμού του νοσοκομείου. Κι επειδή, όπως είπατε κι εσείς, είναι οξύτατο αυτό το πρόβλημα και αφορά εξειδικευμένο υλικό για επείγοντα περιστατικά, όπως παραδείγματος χάρη, περιπτώσεις ανευρύσματος εγκεφάλου, υλικά εμβολισμού, που μου έχουν αναφερθεί και που όπως γνωρίζετε είναι πανάκριβα και για άλλες περιπτώσεις, αναρωτιέμαι αν αυτή η αύξηση προϋπολογισμού που λέτε θα καλύψει το πρόβλημα, διότι όπως λέτε κι εσείς, είναι ιδιαίτερο. Ή αναρωτιέμαι, με ποιο τρόπο θα λυθεί το πρόβλημα.

Επίσης, αναρωτιέμαι, εάν το γεγονός ότι έχουμε ξανασυζητήσει σε αυτήν την Αίθουσα και με εσάς και με τον κ. Ξανθό –περισσότερο με τον κ. Ξανθό ως τον πλέον αρμόδιο για το θέμα αυτό- το ότι η μεταφορά των φαρμάκων για τα βαριά νοσήματα από τον ΕΟΠΥΥ πίσω στα νοσοκομεία έγινε καλή τη πίστει, για να διευκολύνει τους ασθενείς –εγώ το αναγνωρίζω αυτό- ωστόσο, επιβαρύνει –και πρέπει να το δείτε αυτό- τους προϋπολογισμούς των νοσοκομείων, κύριε Υπουργέ.

Άρα, η ερώτηση είναι σαφής, εάν η αύξηση του προϋπολογισμού υπερκαλύπτει αυτήν την αύξηση, λόγω της μεταφοράς των νοσοκομειακών φαρμάκων πίσω από τον ΕΟΠΥΥ στο νοσοκομείο και ποιες άλλες πρόνοιες έχετε λάβει γι’ αυτό το πάρα πολύ σημαντικό νοσοκομείο.

Να αναφερθώ και στο γεγονός ότι επισκεπτόμενος ο κ. Ξανθός το νοσοκομείο αυτό, πριν από λίγους μήνες, όταν είχαμε τα προβλήματα του προσφυγικού στην Ειδομένη σε οξύτητα, συνέστησε στο προσωπικό να κάνει υπομονή. Εγώ θέλω να σας πω ότι τα μηνύματα, που έχουμε είναι μηνύματα ότι η υπομονή τελείωσε, ότι τα χρόνια είναι πάρα πολλά και το ζόρι πολύ μεγάλο.

Θέλω να μου πείτε όποια άλλη πληροφορία έχετε πάνω σε αυτά, που σας ρώτησα. Κι εγώ κρατάω αυτά που είπατε, γιατί πραγματικά, εάν γίνουν κι εφόσον λυθεί το πρόβλημα, θα έχετε τις ευχαριστίες και τους επαίνους όλων. Εάν δεν λυθούν, θα έχετε την κριτική. Κι ελπίζω, την επόμενη φορά να έρθετε γρήγορα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Και πάλι ο Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Χριστοφιλοπούλου, θα είμαι πολύ συγκεκριμένος. Μόλις βγήκε στη δημοσιότητα το θέμα, δράσαμε, στέλνοντας στο ΣΕΥΠ και πολιτική εντολή, η οποία υλοποιείται από τη νέα διοίκηση, ότι αυτό το πράγμα πρέπει να σταματήσει.

Δεύτερον, υπάρχει παράλληλη εξέλιξη από την έρευνα του εισαγγελέα, διότι αυτό το πράγμα τραβάει πίσω, απ’ ό,τι φαίνεται.

Τρίτον, θα μιλήσω με νούμερα. Το 2015 είχε προγραμματιστεί να πάρει το νοσοκομείο από τον κρατικό προϋπολογισμό χρηματοδότηση –χρήμα, όχι πίστωση, όχι όριο δαπάνης- 19.612.938 ευρώ. Το ποσό, το οποίο πήρε στο τέλος με την έκτακτη επιχορήγηση, ήταν 22.382.938 ευρώ. Ο φετινός προϋπολογισμός προβλέπει 21.997.022 ευρώ, δηλαδή μια αύξηση της τάξης περίπου των 2,5 εκατομμυρίων αυτού που είχε προβλεφθεί την περσινή χρονιά, η οποία είναι μια σοβαρή ενίσχυση του προϋπολογισμού του νοσοκομείου.

Επίσης, προβλέπεται να ενισχυθεί από τις δύο προκηρύξεις, την 4Κ και την 5Κ, με συνολικά δεκατρία άτομα, τα οποία ήδη αρχίζουν και προσλαμβάνονται. Κάποια έχουν προσληφθεί. Επαναλαμβάνω ότι πρόκειται για δεκατρία άτομα από την 4Κ και την 5Κ, δύο ΠΕ φαρμακοποιών, τρία ΥΕ μεταφορείς ασθενών, τρία ΔΕ βοηθών νοσηλευτών, τρία ΤΕ νοσηλευτικής, ένα ΔΕ διοικητικών γραμματέων, ένα ΔΕ τεχνικών ειδικότητας ηλεκτρολόγων.

Όσον αφορά το επικουρικό προσωπικό, όπου, επίσης, προσλαμβάνονται και γυρίζουν κάθε μέρα από το ΑΣΕΠ οι τελικοί πίνακες προς τις υγειονομικές περιφέρειες, προβλέπεται να προσλάβει έξι άτομα, δύο ΥΕ βοηθητικό υγειονομικό, έναν φαρμακοποιό, ένα ΤΕ διοίκησης μονάδων υγείας, έναν πληροφορικάριο, ένα ΤΕ λογιστικής.

Από την προκήρυξη του ΚΕΕΛΠΝΟ -γι’ αυτήν τη γνωστή, που έγινε η μεγάλη φασαρία- προβλέπονται πέντε άτομα. Δεν έχω την εικόνα αυτήν τη στιγμή πόσοι έχουν πάει. Προβλέφθηκαν πέντε άτομα. Ήδη, αυτήν τη στιγμή να πω με αφορμή αυτό ότι έχουν υλοποιηθεί -απλά δεν ξέρω τη συγκεκριμένη κατανομή για το συγκεκριμένο νοσοκομείο- σαράντα οχτώ προσλήψεις γιατρών, που έχουν αναλάβει υπηρεσία δηλαδή, και εκατόν σαράντα έξι νοσηλευτριών. Και συνεχίζονται βέβαια, οι προσλήψεις ακόμα και παρά το γεγονός ότι είναι Αύγουστος.

Επίσης, πρέπει να ξέρετε ότι έχουν εγκριθεί και έχουν προκηρυχθεί θέσεις πέντε μόνιμων γιατρών στο νοσοκομείο αυτό: Δύο αναισθησιολόγων, ενός ακτινοθεραπευτή-ογκολόγοθ και ενός χειρουργού, με βάση τις προτάσεις του νοσοκομείου και τις εξειδικευμένες ανάγκες που καλύπτει.

Τέλος, στην προκήρυξη που βγαίνει την επόμενη εβδομάδα -στα χίλια εξακόσια εξήντα άτομα, δηλαδή- υπάρχει μια κατανομή δεκαεφτά ατόμων μόνιμου προσωπικού, νοσηλευτών, ιατρικών βιολογικών εργαστηρίων κ.λπ. για το Νοσοκομείο «ΑΧΕΠΑ».

Όλα αυτά είναι μια σοβαρή ενίσχυση σε προσωπικό, κυρία Χριστοφιλοπούλου, όπως επίσης και σε χρήμα.

Το πρόβλημα με τα φάρμακα, σαφώς από τη στιγμή που μεταφέρθηκε υπάρχει. Υπάρχει μια αύξηση του ορίου. Γίνεται ένας πόλεμος αυτήν τη στιγμή. Ειλικρινά το λέω και το λέω πολύ ανοιχτά. Είμαστε σε συνεννόηση και σε διαπραγμάτευση με τις φαρμακευτικές εταιρείες, διότι έχουν βάλει πολλά νέα φάρμακα, που αντικατέστησαν παλιά, τα οποία έκαναν πολλή δουλειά, και προσπαθούν αυτά να τα αντικαταστήσουν και τα οποία εκτινάζουν τους προϋπολογισμούς των νοσοκομείων.

Επίσης, δυστυχώς, δεν γινόταν ποτέ ούτε από τον ΕΟΠΠΥ διαπραγμάτευση. Πρώτη φορά τώρα γίνεται. Θα σας πω ένα παράδειγμα για την επιτροπή διαπραγμάτευσης. Εμείς ένα φάρμακο που ξεκινήσαμε για την ηπατίτιδα C, το πληρώνουμε 70.000 ευρώ, όταν ο γερμανικός ΕΟΠΥΥ το πληρώνει 20.000 ευρώ. Αυτή είναι η πραγματικότητα. Εμείς, η πτωχευμένη χώρα, πληρώνουμε 70.000 τη θεραπεία. Αυτή τη στιγμή, τους κάναμε ένα αίτημα για μια πάρα πολύ σοβαρή μείωση της τιμής αυτής και φαίνεται να την αποδέχονται.

Σε αντίστοιχη κατεύθυνση βρίσκονται και οι διοικήσεις των υγειονομικών περιφερειών, οι οποίες κάνουν -και η πρώτη και η δεύτερη και αυτή η μεγάλη, η τέταρτη κ.λπ.- διαπραγματεύσεις με τις φαρμακευτικές εταιρείες, για να δώσουν μια σοβαρή έκπτωση σ’ αυτά που δίνουν, γιατί ξέρουμε ότι μπορεί να το δώσουν πολύ χαμηλότερα.

Τέλος πάντων, είμαστε σε διαρκή επικοινωνία γι’ αυτό το θέμα και σε διαρκή παρακολούθηση. Πιστεύουμε ότι θα λυθεί και θα σας ενημερώσω.

Με αφορμή αυτό, να σας πω ότι μέσα σε μια εβδομάδα πληρώθηκαν 127.000.000 περίπου ευρώ ληξιπρόθεσμα παλαιών ετών και έχουμε βάλει στόχο και στις διοικήσεις των νοσοκομείων μέχρι 30 Αυγούστου να έχουν πληρώσει τα 571 εκατομμύρια της πρώτης δόσης, που έχουν πάρει. Θα το κάνουν, γιατί τα περισσότερα, απ’ ότι με ενημέρωσαν, είναι ενταλματοποιημένα. Πιστεύουμε ότι με μια μεγάλη πίεση και μια δουλειά που κάνει ο μηχανισμός ο διοικητικός των νοσοκομείων αυτό θα είναι μια μεγάλη ένεση ρευστότητας στην αγορά.

Επίσης, αντίστοιχα θα δώσει ο ΕΟΠΥΥ περίπου 300 εκατομμύρια ευρώ πάλι για ληξιπρόθεσμες οφειλές και νομίζω ότι αυτά ισορροπούν σιγά-σιγά την κατάσταση. Δεν είμαστε στην κατάσταση του περσινού Οκτωβρίου.

Όντως, μέχρι τον Σεπτέμβριο θα έχει ολοκληρωθεί και ένας μεγάλος αριθμός προσλήψεων. Θα έχουν πάει στα νοσοκομεία δηλαδή, όχι απλά θα έχουν βγει τα αποτελέσματα, όπως έχουν πάει και οι χίλιοι διακόσιοι επικουρικοί γιατροί, οι οποίοι πήγαν από τον Οκτώβριο μέχρι τον Απρίλιο και στήριξαν το σύστημα.

Νομίζω ότι θα περάσουμε σε μια άλλη μέρα στον χώρο της υγείας και η επόμενη χρονιά, το 2017, θα είναι ακόμα καλύτερη.

**ΠΡΟΕΔΡΕΥΩΝ (Δημήτριος Κρεμαστινός):** Στη συνέχεια, θα συζητηθεί η τρίτη με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλουπρος τον ΥπουργόΥγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, ο ΕΟΠΥΥ έχει πολύ μεγάλο πρόβλημα. Μόνο τα χρέη των ασφαλιστικών ταμείων προς τον ΕΟΠΥΥ μέσα σε έναν χρόνο έχουν πάει, από 600 εκατομμύρια ευρώ, στα 2,3 δισεκατομμύρια ευρώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πού το βρήκατε αυτό;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αυτό το στοιχείο το βρήκα και είναι κατατεθειμένο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να μου το πείτε και εμένα, γιατί εγώ δεν το ξέρω. Πρώτη φορά το ακούω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, σας λέω ότι υπάρχει μεγάλο πρόβλημα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Χριστοφιλοπούλου, συγγνώμη, αυτό το στοιχείο, σε ποιον πίνακα, σε ποια λογιστική αποτύπωση το βρήκατε; Επειδή εγώ τα ξέρω και δεν ισχύει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Θα σας στείλω και τον πίνακα και τη λογιστική αποτύπωση. Επειδή δεν είναι ερώτηση κοινωνικών ασφαλίσεων, δεν το έχω μαζί μου. Όμως, σας αναφέρω το στοιχείο, το οποίο γνωρίζω και το οποίο βρίσκεται στο γραφείο μου. Δεσμεύομαι να σας το αποστείλω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να μου το αποστείλετε, αλλά σας λέω ότι δεν ισχύει.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έχουμε Πρακτικά. Ό,τι λέτε εσείς καταγράφεται και ό,τι λέω εγώ καταγράφεται.

Κύριε Πρόεδρε, θα ήθελα λίγο περισσότερο χρόνο, γιατί δεν έχω μπει καν στο θέμα.

Εν πάση περιπτώσει, έχω και ένα άλλο νούμερο, για το οποίο, εάν θέλετε, μπορείτε να μου πείτε: Από το 2014 είχαμε εξήντα οκτώ χιλιάδες εξακόσιους πενήντα εργαζόμενους στο Εθνικό Σύστημα Υγείας. Σήμερα έχουμε εξήντα μία χιλιάδες τετρακόσιους ογδόντα έναν.

Είχατε έτοιμες τις εννιακόσιες δέκα έξι προσλήψεις ιατρικού και νοσηλευτικού προσωπικού, για τις οποίες δεν με ενδιαφέρει ο προκάτοχός σας τι έκανε -μια συνέχεια είναι αυτή η Κυβέρνηση- αλλά τώρα μου λέτε ότι υλοποιούνται, ότι ξεπερνιέται το πρόβλημα των παλιών προκηρύξεων. Και ενδεχομένως τις έχετε αυξήσει και μακάρι να τις αυξήσετε και άλλο. Εμείς αυτό θα σας πιέζουμε να κάνετε!

 Όμως, μη λέμε ωραία λόγια, γιατί αυτήν τη στιγμή η κατάσταση στα νοσοκομεία είναι τραγική. Μέχρι και γάζες δεν έχουν!

Έρχομαι τώρα στο «Θριάσιο». Το «Θριάσιο», κύριε Υπουργέ, δεν είναι απλά το νοσοκομείο το οποίο εξυπηρετεί την Ελευσίνα, τον Ασπρόπυργο ή τη Δυτική Αττική. Το «Θριάσιο» είναι ένα νοσοκομείο, το οποίο είναι στην καρδιά οδικών αξόνων της περιοχής, στην Αθηνών-Κορίνθου και στην Αθηνών-Λαμίας. Είναι ένα νοσοκομείο, το οποίο είναι ακριβώς στο κέντρο, στην καρδιά μιας από της μεγαλύτερες, για να μην πω της μεγαλύτερης, βιομηχανικής περιοχής της χώρας. Και είναι ένα νοσοκομείο, που έχει τη μονάδα εγκαυμάτων, που έχει και αυτή τα προβλήματά της.

Άρα, είναι ένα νοσοκομείο «φωτιά», όχι μόνο για τους κατοίκους και για τους εργαζόμενους στην περιοχή, αλλά και για τους διερχόμενους, ταξιδιώτες, τουρίστες, ανθρώπους που πάνε στις δουλειές τους και σε ταξίδια. Είναι τόσος κόσμος που εξυπηρετείται από το «Θριάσιο» Νοσοκομείο, το οποίο είναι πραγματικά κομβικής σημασίας.

Αυτή η ερώτησή μου εκκρεμεί από τον Μάρτιο και αφορούσε κυρίως τα χειρουργεία, κύριε Υπουργέ. Από τα οκτώ χειρουργεία, τα τρία είναι κλειστά. Όπως με πληροφορούν, ακόμα και σήμερα –μακάρι εσείς να μου δώσετε κάποια στοιχεία ότι αυτή η κατάσταση έχει ανατραπεί- έχουμε και έλλειψη προσωπικού ως πρόβλημα και μη δυνατότητα αντικατάστασης του ιατροτεχνολογικού εξοπλισμού. Επίσης, έχουμε και πολλές άλλες ελλείψεις στο «Θριάσιο» Νοσοκομείο. Έμαθα ότι πήγε κάποιο προσωπικό πρόσφατα, αλλά υπάρχουν κάποια παράπονα ότι δεν πήγε ούτε αρκετό προσωπικό ούτε το προσωπικό που ζήτησαν.

Τα στοιχεία που θα μου δώσετε είναι πολύ σημαντικά, για να δούμε εάν μπορούμε πραγματικά να δώσουμε απαντήσεις. Ξαναλέω ότι δεν είναι μόνο οι κάτοικοι, είναι οι εργαζόμενοι και οι διερχόμενοι. Είναι κομβικής σημασίας το «Θριάσιο» Νοσοκομείο. Ήταν ένα έργο-κλειδί και νομίζω ότι πρέπει να στηριχθεί.

Είπατε ότι στηρίζετε όλα τα νοσοκομεία, αλλά πρέπει να το δούμε αυτό στην πράξη.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε πάλι τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Χριστοφιλοπούλου, θα είμαι πολύ συγκεκριμένος: Το 2015 είχε προγραμματιστεί το «Θριάσιο» να πάρει 12.780.000 ευρώ από τον κρατικό προϋπολογισμό. Τελικά πήρε 14.545.000 ευρώ. Φέτος, προβλέπεται να πάρει σχεδόν 13 εκατομμύρια. Ήδη έχει πάρει τα 5.700.000. Αυτό είναι το ένα.

Δεύτερον, από τις προκηρύξεις του μόνιμου προσωπικού –θα απαντήσω σε αυτά που είπατε, γιατί τα έχετε μπερδέψει λίγο, το λέω καλοπροαίρετα αυτό, διότι όντως έχουν βγει πάρα πολλές προκηρύξεις στον αέρα το τελευταίο διάστημα και υπάρχει ένα σχετικό μπέρδεμα- υπάρχει η προκήρυξη 4Κ και 5Κ γι’ αυτές τις εννιακόσιες ογδόντα πέντε θέσεις, που προκηρύξαμε πέρυσι τον Νοέμβριο. Ενώ υπήρχε υπόσχεση από τον ΑΣΕΠ ότι θα βγάλει τον Φεβρουάριο τα τελικά αποτελέσματα, τα έβγαλε 1η Ιουνίου. Από τότε μαστιγώνουμε το σύστημα. Από αυτούς έχουν διοριστεί διακόσιοι.

Δυστυχώς, αυτή είναι η κατάσταση σε έναν μηχανισμό. Το κυνηγάμε καθημερινά και όταν λέω καθημερινά, να ξέρετε ότι κυνηγάμε από το νοσοκομείο στην ΥΔΕ και πάλι πίσω στο νοσοκομείο, στο να πάρει ΚΑΔ, να πάρει ΦΕΚ, να γυρίσει πίσω, να τον καλέσουν να αναλάβει. Έχει στηθεί ένας μηχανισμός, που το ελέγχει κάθε μέρα, γι’ αυτό μέσα σε δεκαπέντε μέρες οι σαράντα προσλήψεις έγιναν διακόσιες, γιατί αλλιώς ακόμα θα πηγαίναμε, θα είχαμε φτάσει στους ογδόντα και βλέπουμε. Και θα έχουμε μέχρι το τέλος της εβδομάδας, για να δούμε πού έχουμε φτάσει.

Από αυτούς λοιπόν το «Θριάσιο» δεν παίρνουν λίγους. Παίρνει δέκα οκτώ και έξι, άρα είκοσι τέσσερα άτομα συνολικά που έρχονται αυτόν τον καιρό. Μέσα σε αυτά είναι δεκαπέντε νοσηλευτές, οκτώ ΤΕ και επτά ΔΕ.

Επίσης, το επικουρικό προσωπικό αρχίζει να έρχεται. Ήταν προκήρυξη, που έκαναν οι υγειονομικές περιφέρειες για πεντακόσιες ογδόντα πέντε θέσεις, που βγήκε τον Απρίλη και έγινε με κριτήρια του ΑΣΕΠ. Το ΑΣΕΠ κάνει τον τελικό έλεγχο των ενστάσεων και στέλνει τον πίνακα. Κάθε μέρα στέλνει πίσω πίνακες για αυτά. Έχει πέντε άτομα ΔΕ βοηθών νοσηλευτών, τρία άτομα ΥΕ βοηθητικού υγειονομικού προσωπικού και ένα ΔΕ βοηθού φαρμακείου. Αυτοί είναι από τις δύο αυτές προκηρύξεις.

Προσέξτε με τώρα. Έχει δοθεί η έγκριση για έξι άτομα, μόνιμες προσλήψεις γιατρών. Έχουν προκηρυχθεί αυτές οι θέσεις και από τη νέα διοίκηση και από τον διοικητεύοντα πριν, που είναι ένας αιματολόγος ή βιοπαθολόγος, παθολόγος για το τμήμα αιμοδοσίας, ένας αναισθησιολόγος, ένας παθολόγος, ένας των πέντε ειδικοτήτων για τη μονάδα εμφραγμάτων, ένας πάλι των πέντε ειδικοτήτων για τη ΜΕΘ και ένας παιδίατρος. Αυτές ανήκουν στις επτακόσιες πενήντα θέσεις, που είναι νέες θέσεις, κυρία Χριστοφιλοπούλου. Δεν υπήρχαν πριν, τις βγάλαμε τώρα.

Από τις επτακόσιες εξήντα, που έχουμε δώσει έγκριση πανελλαδικά, πρέπει να είναι πάνω από εξακόσιες ογδόντα ή εξακόσιες ενενήντα αυτήν τη στιγμή, που έχουν προκηρυχθεί. Γι’ αυτό το νοσοκομείο σίγουρα έχουν προκηρυχθεί. Κάποια ΠΕΔΥ έχουν μείνει που δεν έχουν ακόμα, που δόθηκαν κάποιες τελευταίες εγκρίσεις τις τελευταίες μέρες.

Επίσης, για επικουρικούς γιατρούς είχε δοθεί έγκριση για είκοσι τρεις θέσεις. Τοποθετήθηκαν εννιά, επαναπροκηρύχθηκαν οι δώδεκα και αν υπάρξει ενδιαφέρον, θα πάνε. Δόθηκε και συμπληρωματική έγκριση για άλλους δύο, επίσης με καλυμμένες τις πιστώσεις. Αυτά είναι συγκεκριμένα νούμερα και μπορείτε να τα δείτε με όλες τις λεπτομέρειες. Είναι αναρτημένα και δεν χωρούν αμφιβολία.

Επίσης, μέσα στις χίλιες εξακόσιες εξήντα θέσεις, που θα βγουν τις επόμενες μέρες –όπως σας απάντησα και για το ΑΧΕΠΑ- προβλέπονται άλλες είκοσι επτά για το «Θριάσιο». Ξέρουμε τι είναι το «Θριάσιο» και ξέρουμε τι δουλειά κάνει στους οδικούς άξονες που είναι, με τα εργατικά ατυχήματα κ.λπ.. Αυτή λοιπόν είναι μια πολύ μεγάλη ένεση προσωπικού.

Επίσης, ξέρω ότι από την προκήρυξη του ΚΕΕΛΠΝΟ για τις ΜΕΘ έχει πάει ήδη και έχει αναλάβει υπηρεσία ένας γιατρός και μία νοσηλεύτρια και περιμένουμε τους υπόλοιπους να προσληφθούν και να αναλάβουν. Αυτά νομίζω ότι είναι μια σοβαρή στήριξη του νοσοκομείου.

Και έρχομαι στο συγκεκριμένο για τα χειρουργεία, όπου θα σας πω τρία νούμερα, κυρία Χριστοφιλοπούλου, και εσείς θα μου πείτε τα συμπεράσματά σας. Θα ήθελα να το ακούσετε αυτό.

Ξέρουμε ότι τα τελευταία πέντε έτη και μέχρι τον Ιούνιο του 2015 στο «Θριάσιο» λειτουργούσαν καθημερινά επτά με οκτώ χειρουργικές αίθουσες. Από τον Ιούνιο του 2015 και μετά έχει διακοπεί η λειτουργία των δύο χειρουργικών αιθουσών του Λατσίου και περιορίστηκε η λειτουργία του κεντρικού νοσοκομείου σε πέντε με έξι αίθουσες και χωρίς τις προσλήψεις που σας είπα, γιατί τώρα που έρχονται, θα ανοίξουν τα πάντα.

Προσέξτε με τώρα. Θα σας διαβάσω κάποια νούμερα για να δείτε ότι κάποια πράγματα δεν είναι αθώα. Το 2013 στο χειρουργείο υπηρετούσαν τριάντα επτά άτομα νοσηλευτές χειρουργείου. Σημειώστε τα νούμερα, σας παρακαλώ, και να μου πείτε εσείς στο τέλος τι έπρεπε να γίνει. Από τα τριάντα επτά άτομα, τέσσερις βρίσκονταν σε μακρόχρονη αναρρωτική άδεια. Στο αναισθησιολογικό υπηρετούσαν δεκαπέντε άτομα, με δύο άτομα σε μακρόχρονη αναρρωτική άδεια.

Το 2014, που πάλι λειτουργούσε με επτά και οκτώ κρεβάτια, υπηρετούσαν τριάντα έξι άτομα, με τέσσερα άτομα σε αναρρωτική άδεια, και δεκαέξι άτομα –ένα παραπάνω δηλαδή- αντίστοιχα στο αναισθησιολογικό, πάλι με δύο άτομα σε αναρρωτική άδεια.

Το 2015 υπηρετούσαν σαράντα άτομα στο χειρουργείο, με επτά σε αναρρωτική άδεια -δηλαδή τριάντα τρία ενεργά, όπως και τα προηγούμενα χρόνια- και δεκαέξι άτομα, με τέσσερις αναρρωτικές άδειες, στο αναισθησιολογικό. Προσέξτε με, αυτά είναι στοιχεία του 2015 και δεν άλλαξε κάτι από τότε. Δηλαδή, με ένα άτομο, άντε, να πω δύο άτομα λιγότερα κλείνουν δύο τραπέζια την εβδομάδα. Γιατί; Πώς δικαιολογείται αυτό;

Επίσης, προσέξτε, έχει κλείσει το Λάτσειο και έχουν έρθει τα αναισθησιολογικά μηχανήματα από εκεί. Και δεν είχαν υπογράψει σέρβις, επίτηδες. Δεν είχε υπογραφεί σέρβις για εκεί. Και τα στείλαμε και τα επισκευάσαμε. Κάναμε και τη σύμβαση τώρα με τον νέο διοικητή κ.λπ.. Με αυτό το προσωπικό, το οποίο είναι το ίδιο πρακτικά με τα προηγούμενα χρόνια, γιατί το καλοκαίρι του 2015 κατεβάζει ο διευθυντής τα κρεβάτια, με τα οποία λειτουργούν τα χειρουργικά τραπέζια; Αυτό εμένα κάτι μου λέει. Να μην γίνω πολύ κακός, όμως δεν το σκέφτομαι απλά, είμαι σίγουρος.

Δεύτερον, τώρα, με το προσωπικό που έρχεται, θα ανοίξουν όλα. Δεν το συζητώ.

Επίσης, κάνουμε μια πολύ μεγάλη προσπάθεια να εντάξουμε -και υπάρχουν χρήματα- στο ΠΕΠ της αιρετής περιφέρειας την αντικατάσταση ενός μεγάλου μέρους του εξοπλισμού, που υπάρχει και στο χειρουργείο. Θα γίνει αυτό, με βάση και τις προτάσεις που υπάρχουν από το νοσοκομείο. Από το 2013 έχει αρχίσει αυτή η κουβέντα.

Και όταν έχουν πάρει τα αναισθησιολογικά του Λατσείου και τα έχουν πάει από εκείνη τη μπάντα, για ποιον λόγο δεν λειτουργούν οκτώ τραπέζια, όταν το προσωπικό είναι το ίδιο; Γιατί τα έχουν βάλει σε μια γωνία και δεν τα λειτουργούσαν, ενώ μπορούσαν να τα λειτουργήσουν;

Αυτό εσάς τι σας λέει; Εγώ ξέρω πολύ καλά τι μου λέει. Μου λέει ότι γίνεται προσπάθεια συνειδητής υπονόμευσης. Τώρα, βέβαια, με τον νέο διοικητή νομίζω ότι τα πράγματα μπαίνουν σε έναν ρέγουλο και μια σειρά. Και με όλο αυτό το πράγμα, που σας είπα πριν, πιστεύω ότι θα φτάσουμε στο σημείο το επιθυμητό, εκεί που πρέπει.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Χριστοφιλοπούλου, έχετε και πάλι τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, μένω έκπληκτη! Εδώ είστε για να απαντάτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Απάντησα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μου δώσατε πολλές απαντήσεις για το προσωπικό που θα προσληφθεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχει προσληφθεί ήδη.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, κάποιο έχει πάει και κάποιο θα πάει. Θα το δούμε αυτό. Ξαναλέω, με καλή πίστη μιλώ και εάν πάει το προσωπικό και όλα λειτουργήσουν, εδώ είμαστε να σας πούμε «μπράβο».

Όμως, κύριε Υπουργέ, θέσατε κάποια ερωτήματα στο τέλος της ομιλίας σας και πραγματικά έμεινα έκπληκτη. Εξηγούμαι: Με συγχωρείτε πάρα πολύ, εάν υπονοήσατε κάτι, που το είπατε κιόλας, ότι, δηλαδή, υπονομεύουν κάποιοι -εγώ δεν το γνωρίζω αυτό και ούτε μπορώ να το γνωρίζω-, από τη θέση που είστε, οφείλετε και να το μάθετε και να το πατάξετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό κάνω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι ακριβώς εσείς ο ίδιος, αλλά διά των αρμοδίων οργάνων τα οποία εποπτεύετε ως Υπουργός Υγείας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακριβώς.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Λοιπόν, μην μου το λέτε εμένα αυτό, ούτε με αφορά εμένα ούτε με ενδιαφέρει. Με ενδιαφέρει ως πολίτη και ως πολιτικό και ως Βουλευτή της περιοχής, βεβαίως, αλλά δεν με ενδιαφέρει για άλλους λόγους, για αυτούς που υπονοήσατε.

Εμένα με ενδιαφέρει να ανοίξουν όλα τα τραπέζια τα χειρουργικά σε αυτό το κρίσιμης σημασίας νοσοκομείο, όχι μόνο για τον τόπο που εκπροσωπώ, αλλά και ευρύτερα. Με ενδιαφέρει, επίσης, να μου πείτε ότι οι υπόνοιες που έχετε, έδωσαν έναυσμα σε εσάς να δώσετε εντολή να γίνει η διαλεύκανση της υπόθεσης. Στείλατε κάτι; Έγινε κάτι, αν κάτι υποπτεύεστε;

Νομίζω ότι τόσο εσείς, όσο και οι εκάστοτε Υπουργοί Υγείας, και ιδιαίτερα τα χρόνια της κρίσης, έχουν εξάρει το ήθος του προσωπικού -υπάρχουν πάντα οι εξαιρέσεις, σε όλα τα συστήματα υπάρχουν εξαιρέσεις-, έχουν εξάρει τον ηρωισμό γιατρών και νοσηλευτών και όλου του προσωπικού του ΕΣΥ, που καταβάλλουν άοκνες προσπάθειες σε συνθήκες που ολοένα χειροτερεύουν και δεν καλυτερεύουν, όπως μου είπατε.

Μακάρι να έρθουν οι άνθρωποι, να πιάσουν δουλειά και να δούμε να καλυτερεύουν οι συνθήκες. Όμως, δεν μπορούμε να είμαστε εδώ στη Βουλή και να ρωτάτε εμένα. Μη με ρωτάτε εμένα. Απαντήστε μου αν γι’ αυτό που είπατε –και ήταν πάρα πολύ σοβαρό, κύριε Υπουργέ- έχετε βάσιμες υπόνοιες. Τι θα κάνετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάνουμε ήδη.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σας αντιγυρίζω, λοιπόν, την ερώτηση καλή τη πίστει και θέλω να μου πείτε αν αυτό είναι πραγματικά αυτό που νομίζετε ότι γίνεται, τι θα κάνετε γι’ αυτό. Τι νόμιμο τρόπο θα βρείτε –γιατί νόμιμο τρόπο θέλω να μου πείτε- να το πατάξετε; Εάν δεν μπορείτε εσείς, να πάτε στη δικαιοσύνη. Δεν ξέρω αν θα σας αρέσει η απόφαση της δικαιοσύνης, γιατί μπορεί να μην σας αρέσει, αλλά δώστε το στη δικαιοσύνη, αν αφορά τη δικαιοσύνη. Εκείνο που δεν πρέπει να κάνουμε είναι να σπιλώνουμε από υπόνοιες έναν καθημερινό αγώνα, που κάνουν οι άνθρωποι στο ΕΣΥ κόντρα στα προβλήματα, κόντρα στη δική τους κούραση και κόντρα στις βιολογικές τους δυνατότητες πολλές φορές, κάτι που το γνωρίζετε ως γιατρός.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, κυρία Χριστοφιλοπούλου, εμείς δεν είμαστε οι μάγοι της φυλής, ώστε να μπορούμε να ξέρουμε τι συμβαίνει στο εσωτερικό του κάθε νοσοκομείου την οποιαδήποτε στιγμή, αν δεν έχουμε ενημέρωση. Δεν είχαμε ενημέρωση γι’ αυτό. Μόλις την πήραμε την ενημέρωση, σαφώς και δράσαμε, πρώτον μέσω της διοικήτριας της Β΄ Υγειονομικής Περιφέρειας, η οποία «κατάγεται» απ’ αυτό το νοσοκομείο, αφού δούλευε εκεί και τα ξέρει κάποια πράγματα και, δεύτερον, μέσω της τοποθέτησης του νέου διοικητή που πήγε εκεί, ο οποίος πραγματικά ελέγχει αυτήν την κατάσταση. Διότι, δυστυχώς, ο άνθρωπος που ήταν επικεφαλής στο χειρουργείο, ήταν και ο διοικητεύων του νοσοκομείου και δεν είχαμε καμμία τέτοια ενημέρωση.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς το κάνετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, όχι, ο διοικητεύων. Εννοώ ότι έφυγε ο διοικητής και είχε αναλάβει ο διευθυντής της ιατρικής υπηρεσίας. Ε, προφανώς, εμείς το κάναμε. Δεν θα έπρεπε να μας το πει; Έπρεπε να μυρίσουμε τα νύχια μας;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μα, εμένα ρωτάτε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, επειδή δεν πέσαμε από τον ουρανό, κυρία Χριστοφιλοπούλου, καταλαβαίνετε πολύ καλά τι θέλω να πω. Όταν σας δείχνω κάποια στοιχεία ότι το προσωπικό από το 2013 μέχρι το 2015 πρακτικά δεν είναι διαφορετικό, πώς κλείνουν τρεις αίθουσες; Αυτό είναι το ερώτημα. Εσάς το μυαλό σας δεν καταλαβαίνει κάτι; Εμένα καταλαβαίνει...

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Πείτε μας, λοιπόν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …και με βάση αυτό λειτουργήσαμε και το λύνουμε. Και τελειώσαμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Το λύνετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Βεβαίως, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εδώ είμαστε, να το δούμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα που ελέγχουμε, τώρα που έχουμε διοικήσεις με τις οποίες μπορούμε να συνεργαστούμε, βεβαίως το λύνουμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Περιμένω να ανοίξουν τα χειρουργεία.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τη με αριθμό 1101/7-7-2016 δέκατη τρίτη επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Υγείας, σχετικά με την αντιμετώπιση των προβλημάτων στο Νοσοκομείο της Αμαλιάδας.

Θα απαντήσει και πάλι ο Αναπληρωτής Υπουργός Υγείας κ. Πολάκης.

Ορίστε, κύριε Κουτσούκο, έχετε τον λόγο για δύο λεπτά για την πρωτολογία σας.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Φαίνεται ότι εγώ είμαι πιο τυχερός, κύριε Πρόεδρε, γιατί έχω μόνο έναν μήνα καθυστέρηση στην επίκαιρη ερώτηση. Εν πάση περιπτώσει, κύριε Πρόεδρε, ως μέλος της Διάσκεψης του Προεδρείου της Βουλής, πρέπει να σκεφτείτε και μια αλλαγή του Κανονισμού, που θα λέγεται «Ημερήσια διάταξη Πολάκη», διότι έχει καταφέρει ο Αναπληρωτής Υπουργός να γίνεται «one man show» κάθε φορά, όταν μετά από τρεις ή τέσσερις μήνες αποφασίσει να έρθει στη Βουλή.

Αυτό είναι το διαδικαστικό, αλλά έχει και μια ουσία, διότι, κύριε Υπουργέ, οι επίκαιρες ερωτήσεις έχουν να κάνουν με την αντιμετώπιση εκτάκτων προβλημάτων, για τα οποία απαιτούνται πολιτικές απαντήσεις. Αλλιώς, υπάρχει η διαδικασία των γραπτών ερωτήσεων και του κοινοβουλευτικού ελέγχου.

Κύριε Υπουργέ, αφορμή για τη δική μου επίκαιρη ερώτηση ήταν η τελευταία –μία από τις πολλές, καθώς κάθε τρεις και λίγο τα ίδια έχουμε- δήλωση του υποδιοικητή της ΣΤ΄ ΥΠΕ στο Περιφερειακό Συμβούλιο Δυτικής Ελλάδας, που συζητούσε θέματα υγείας, ότι έχει προτείνει να κλείσει το Νοσοκομείο της Αμαλιάδας.

Μιλάμε για το Νοσοκομείο της Αμαλιάδας, το οποίο κάθε φορά που υπάρχουν προβλήματα στο εθνικό σύστημα υγείας στην Ηλεία, αντιμετωπίζεται ως το «μαλακό υπογάστριο», με κλείσιμο κλινικών, μεταφορά προσωπικού κ.ο.κ., καθώς η πολιτική ηγεσία αγνοεί ότι αυτό το νοσοκομείο καλύπτει όλη τη βόρεια Ηλεία και στον βαθμό που δεν λειτουργεί αποτελεσματικά, επιβαρύνεται και η λειτουργία του Νοσοκομείου Πύργου, το οποίο έχει τα δικά του προβλήματα.

Το Υπουργείο απάντησε με δελτίο Τύπου στον ξεσηκωμό του λαού της Αμαλιάδας λέγοντας ότι δεν θα κλείσει το νοσοκομείο και ότι έχει έναν προγραμματισμό προσλήψεων.

Η πραγματικότητα είναι ότι στο Νοσοκομείο της Αμαλιάδας έχουμε κενές θέσεις ιατρών. Από τους τριάντα εννέα που προβλέπει ο οργανισμός υπηρετούν μόνο δεκαεννέα. Έχουμε, δηλαδή, είκοσι κενά. Και από τους διακόσιους επτά του λοιπού προσωπικού υπηρετούν μόνο εκατόν είκοσι τέσσερις, έχουμε, δηλαδή, ογδόντα τρία κενά.

Άρα, αυτή η ανακοίνωση, που έκανε το Υπουργείο σας, κύριε Υπουργέ, σχετικά με το ότι δεν προτίθεται να κλείσει το νοσοκομείο, θα την εκλάβω ως καλή πρόθεση, για να συνεννοηθούμε πάνω σ’ αυτό. Όμως, στην πράξη εάν δεν αντιμετωπίσετε τα προβλήματα, ουσιαστικά οδηγείτε στο κλείσιμο του νοσοκομείου.

Με αφορμή, λοιπόν, αυτήν την επίκαιρη ερώτηση, θέλουμε σήμερα να μας δώσετε συγκεκριμένες διαβεβαιώσεις σχετικά με το πότε θα κάνετε πράξη αυτά που έχετε πει στο δελτίο Τύπου, αλλά και αυτά που μας είπε ο κ. Ξανθός στις 12 Απριλίου, όταν τον επισκεφτήκαμε με αντιπροσωπεία των φορέων της πόλης, και για το πότε θα λειτουργήσει η καινούργια μονάδα, η οποία παραμένει σε μη λειτουργία και στην οποία έχουν επενδυθεί χρήματα του ελληνικού λαού με κόπους και θυσίες, όπως γνωρίζετε, κύριε Υπουργέ.

Περιμένουμε, λοιπόν, τις απαντήσεις σας, για να ξέρει και ο λαός που μας ακούει τι θα γίνει στην πραγματικότητα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Κουτσούκο.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Κουτσούκο, πρώτον, εμείς ανοίγουμε και δεν κλείνουμε νοσοκομεία. Αυτό είναι κάτι που έχουμε πει και το κάνουμε και πράξη. Η προσωπική άποψη ενός υποδιοικητού σε σχέση με την κρίση, που έχει για κάποια πράγματα δεν συνιστά κυβερνητική πολιτική.

Δεύτερον, δεν μπορεί να κλείνουμε ένα νοσοκομείο, που πέρυσι είχε προγραμματιστεί από τη δική σας κυβέρνηση να πάρει 1.433.439 ευρώ από τον κρατικό προϋπολογισμό. Εμείς δώσαμε 1.623.000 με βάση και την έκτακτη χρηματοδότηση και φέτος προγραμματίζουμε να πάρει 1.550.000 ευρώ. Όλα αυτά δείχνουν ότι δεν μπορεί να κλείνουμε το νοσοκομείο. Αν ήταν να το κλείσουμε, θα είχαμε μειώσει τη χρηματοδότησή του.

Δεν μπορεί να κλείνουμε ένα νοσοκομείο το οποίο αυτήν τη στιγμή παίρνει έναν ΠΕ φαρμακοποιών, με βάση τα κενά, από την προκήρυξη 4Κ. Επίσης, παίρνει τρία άτομα από τους πεντακόσιους ογδόντα πέντε του λοιπού επικουρικού προσωπικού, ενώ πήρε ήδη από την προκήρυξη του ΚΕΕΛΠΝΟ και έχει υπογράψει σύμβαση ένας γιατρός και δύο ΤΕ νοσηλευτές, αυτά που είχαν ζητηθεί, δηλαδή. Και μένει να δούμε αν έχει δηλώσει ένα άτομο κατηγορίας ΠΕ νοσηλευτών. Πάντως, από τα τέσσερα άτομα τα τρία έχουν υπογράψει σύμβαση. Και αυτά καλύπτουν ακριβώς τις ανάγκες λειτουργίας της ΜΕΘ.

Επίσης, προβλέπονται τρία άτομα από τις χίλιες εξακόσιες εξήντα θέσεις, που είναι να προκηρυχθούν και έχουν εγκριθεί και προκηρυχθεί δύο θέσεις παθολόγων.

Από εκεί και πέρα, έχει τοποθετηθεί και πήγε ένας χειρουργός επικουρικός και επαναπροκηρύχθηκαν έξι θέσεις, γιατί δεν βρέθηκε να πάει κανένας. Αυτή είναι η πραγματικότητα.

Επαναπροκηρύχθηκαν, λοιπόν, αυτές οι θέσεις. Οι πιστώσεις είναι συγκεκριμένες και οι δύο θέσεις των παθολόγων είναι μόνιμες. Εκεί σίγουρα θα υπάρχουν αιτήσεις, όπως υπάρχουν σε όλη την Ελλάδα. Νομίζουμε, λοιπόν, ότι ο σχεδιασμός, που υπάρχει εκεί έχει να κάνει με το ότι το Γενικό Νοσοκομείο Ηλείας έχει συνολική δύναμη τριακόσιες τριάντα κλίνες και από αυτές οι διακόσιες δέκα είναι στη Νομαρχιακή Μονάδα Πύργου, οι εκατόν είκοσι στη Νομαρχιακή Μονάδα Αμαλιάδας και οι είκοσι κλίνες βραχείας νοσηλείας στη Νοσηλευτική Μονάδα Κρεστένων, που πρακτικά δεν είναι και στη φάση της πλήρους ανάπτυξής τους.

Νομίζω ότι αυτά δίνουν μια σαφή απάντηση, με βάση την κατάσταση, που υπάρχει γενικότερα, σχετικά με το αν θέλουμε να το κλείσουμε ή να το διατηρήσουμε.

Με βάση και τους υπόλοιπους προγραμματισμούς που κάνουμε, θα δούμε τι μπορούμε να ενισχύσουμε περαιτέρω. Όμως, νομίζω ότι αυτά είναι αποδεικτικά τού ότι δεν κλείνουμε κάποιο νοσοκομείο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κουτσούκο, έχετε και πάλι τον λόγο για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Εγώ θέλω να εκλάβω ως θετική την πολιτική διαβεβαίωση του Υπουργού.

Εξάλλου, κύριε Υπουργέ, σας είπα ότι μετά τον θόρυβο που δημιουργήθηκε και τον γενικό ξεσηκωμό, υπήρξε δελτίο Τύπου στις 7 Ιουλίου, σχετικά με το ότι δεν κλείνει το νοσοκομείο. Όμως θέλω να δείτε, κύριε Υπουργέ, ότι είναι άλλο οι πολιτικές διαβεβαιώσεις και τι θέλουμε εμείς να κάνουμε και άλλο το τι συμβαίνει στην πράξη.

Εδώ έχω τα πρωτοσέλιδα των εφημερίδων του τελευταίου μήνα. Κάθε μέρα απασχολούν τον τοπικό Τύπο τα «λουκέτα», η υπολειτουργία κ.λπ.. Δεν θέλω να σας τα δείξω, παίρνετε τον τοπικό Τύπο και τον παρακολουθείτε. Το τελευταίο πρωτοσέλιδο λέει ότι δεν μπορούν να βγουν οι εφημερίες στο Νοσοκομείο της Αμαλιάδας διότι παραιτήθηκε ο ένας αναισθησιολόγος, τον άλλον τον ψάχνετε.

Ο μηχανισμός, που μας είπατε νωρίτερα, απαντώντας σε άλλον συνάδελφο, ότι έχετε εγκαταστήσει για να δείτε πώς πάνε οι προκηρύξεις και η προσέλευση του προσωπικού φαίνεται ότι στη συγκεκριμένη περίπτωση της Αμαλιάδας δεν έχει αποδώσει. Και το δυστύχημα είναι, κύριε Υπουργέ, ότι σε σχέση με τον Γενάρη του 2015 έχει μειωθεί ακόμα περισσότερο το προσωπικό. Δηλαδή, τον Γενάρη του 2015 είχαμε τριάντα πέντε γιατρούς και τώρα έχουμε μόνο δεκαεννιά. Και έχει κλείσει και η μαιευτική κλινική και έχουν προβλήματα λειτουργίας και η χειρουργική και η παθολογική, καθώς πώς μπορεί να βγει πέρα το πρόγραμμα με έναν αναισθησιολόγο; Για να μη μιλήσουμε για το νοσηλευτικό, το βοηθητικό και το παραϊατρικό προσωπικό και τα εργαστήρια.

Καλό είναι, κύριε Υπουργέ, να έρθετε μια μέρα και στην Αμαλιάδα -φιλόξενοι είμαστε- όπως πήγατε και στο Λασίθι, όπως πήγατε και στα Χανιά, για να τα δείτε στην πράξη. Γιατί εμείς το ζούμε το νοσοκομείο, πάμε εκεί, πάμε τους δικούς μας. Και οφείλω να ευχαριστήσω και από το Βήμα της Βουλής το προσωπικό και για τις ηρωικές προσπάθειές τους τους γιατρούς, τους νοσηλευτές, όλους, χάρη στους οποίους λειτουργεί.

Όμως, κύριε Υπουργέ, την ώρα που έχουν μειωθεί κατά τέσσερις χιλιάδες οι εργαζόμενοι στα νοσοκομεία την περίοδο της θητείας σας, το να λέτε ότι με μια προκήρυξη εννιακοσίων θέσεων για όλη την Ελλάδα θα καλύψετε αυτά τα χιλιάδες κενά και θα δώσετε ζωή στα νοσοκομεία, νομίζω ότι είναι μια σταγόνα στον ωκεανό.

Εν πάση περιπτώσει, εγώ δεν θέλω να επεκταθώ σε γενικότερα ζητήματα, μιας και έχουμε καταθέσει και επίκαιρη επερώτηση για την Υγεία, που δεν έχει συζητηθεί ακόμα, αλλά ελπίζουμε να έρθει στη Βουλή για να συζητήσουμε τι συμβαίνει πραγματικά σε όλο το σύστημα. Εγώ θέλω να δω στην πράξη αυτά τα οποία έχετε δεσμευτεί και επαναλάβατε σήμερα ότι θα έρθουν για να αντιμετωπίσουν τα καθημερινά προβλήματα της λειτουργίας του.

Είστε γιατρός και ξέρετε τι σημαίνει να μην υπάρχει ηλεκτρολόγος, ότι μπορεί να υπάρξει ένα black-out στο νοσοκομείο, ότι δεν μπορεί να καλυφθεί η σίτιση. Και αυτά δεν αντιμετωπίζονται με επικουρικούς, κύριε Υπουργέ. Όσον αφορά τους επικουρικούς γιατρούς, βοηθήσαμε και εμείς, ψηφίσαμε τις σχετικές διατάξεις, παρατείναμε τις συμβάσεις, για να καλύψουμε τα κενά. Θέλουμε μια άλλη πολιτική και φαίνεται ότι αυτή την πολιτική δεν την έχετε.

Εν πάση περιπτώσει θέλω για άλλη μια φορά να σας καλέσω να επισκεφθείτε την πόλη μας. Και θέλω μια καθαρή απάντηση: Πέντε εκατομμύρια περίπου έχει κοστίσει η νέα πτέρυγα, που προορίζεται για μεταφορά των χειρουργείων και των ΤΕΠ. Έχετε την πολιτική βούληση και θα βρείτε τρόπο να λειτουργήσει; Αυτό σημαίνει ότι αναβαθμίζουμε το νοσοκομείο, για να μην το κλείσουμε. Διότι, διαφορετικά, μπορεί να λέμε ότι δεν το κλείνουμε, αλλά στην πράξη υπονομεύεται η λειτουργία του, λιγοστεύει το προσωπικό, κλείνουν κλινικές, άρα εκ των πραγμάτων οδηγείται σε αντικειμενικό κλείσιμο.

Επ’ αυτών θέλω συγκεκριμένες απαντήσεις, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Δεν είπατε, κύριε Κουτσούκο, γιατί ελαττώθηκε τόσο πολύ ο αριθμός των γιατρών μέσα σε έναν χρόνο.

**ΓΙΑΝΝΗΣ ΚΟΥΤΣΟΥΚΟΣ:** Ας μας απαντήσει ο κύριος Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Όχι, λέω εσείς εάν το ξέρετε.

Τον λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μόνο εάν συνταξιοδοτήθηκαν, κύριε Κρεμαστινέ, ή αν παραιτήθηκαν κάποιοι.

Δεύτερον, έχω την αίσθηση ότι σε αυτό το νοσοκομείο έγιναν κάποια εγκαίνια ή με απατά η μνήμη μου;

**ΓΙΑΝΝΗΣ ΚΟΥΤΣΟΥΚΟΣ:** Δεν ξέρω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν με απατά, κύριε Κουτσούκο.

Έχω την αίσθηση ότι σε μια κυβέρνηση στην οποία συμμετείχατε και εσείς, τη στηρίζατε την προηγούμενη περίοδο, ο κ. Γεωργιάδης είχε πάρει έναν ξενοδοχειακό εξοπλισμό και τον πήγε εκεί μέσα, έκανε κάτι εγκαίνια και μετά έφυγε.

**ΓΙΑΝΝΗΣ ΚΟΥΤΣΟΥΚΟΣ:** Δεν λέγομαι Γεωργιάδης, κύριε Υπουργέ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ήσασταν σε μια κυβέρνηση μαζί με τον κ. Γεωργιάδη. Γιατί λέτε για αυτό.

**ΓΙΑΝΝΗΣ ΚΟΥΤΣΟΥΚΟΣ:** Δεν ήμουν πουθενά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και επειδή έχω απαντήσει σε αντίστοιχη επίκαιρη ερώτηση, -γιατί θυμάμαι πάρα πολύ καλά τι λέω- έχουμε λύσει, σε συνεργασία και με τις περιφέρειες, το θέμα της ολοκλήρωσης αυτού που εγκαινίαζε τότε ο κ. Γεωργιάδης. Γιατί δεν έχει τελειώσει. Πήγαν και κουβαλήσανε ξενοδοχειακό εξοπλισμό από άλλα σημεία, τα έβαλαν μέσα, έκοψαν την κορδέλα και σηκώθηκαν και φύγανε. Και δεν υπήρχε προσωπικό.Πρέπει να τελειώσει το νοσοκομείο, διότι δεν έχει τελειώσει. Κι ούτε έχει παραληφθεί.

**ΓΙΑΝΝΗΣ ΚΟΥΤΣΟΥΚΟΣ:** Έχει παραδοθεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Συγγνώμη, αλλά είστε από εκεί. Δεν έχει παραδοθεί το νοσοκομείο. Έχει τρεις φάσεις το έργο κι έχει παραδοθεί η μία, οι άλλες δύο δεν έχουν και γι’ αυτό και δεν λειτουργεί. Αλλιώς, θα είχαν πάει. Όταν, λοιπόν, τελειώσει αυτό το έργο, που θα το τελειώσουμε εμείς, για να μπορέσει να παραδοθεί, τότε, ναι, θα κάνουμε μια σειρά από τροποποιήσεις και στους οργανισμούς που υπάρχουν, προκειμένου να μπορούν να μεταφερθούν στην πτέρυγα αυτή και να λειτουργήσουν μέσα σε ένα καλύτερο περιβάλλον εργασιακό και ξενοδοχειακό. Αυτό είναι το ένα.

Δεύτερον, αναφορικά για τις θέσεις αυτές που προβλέπονται για το μόνιμο προσωπικό. Κοιτάξτε, το είπα και πριν: Εμείς δεν είπαμε ότι οι εννιακόσιες ογδόντα πέντε θα καλυφθούν. Οι θέσεις, που έχουν προκηρυχθεί αυτήν τη στιγμή –ακούστε και μετρήστε λίγο- είναι οι εξής: Είναι επτακόσιες πενήντα νέες θέσεις γιατρών. Είναι τριακόσιοι ογδόντα διορισμοί από παλαιές πιστώσεις, που δεν τους είχε ενεργοποιήσει οι προηγούμενες δύο κυβερνήσεις, που είναι μόνιμοι γιατροί. Είναι άλλες διακόσιες πενήντα που πήραμε πάλι από παλαιές κρίσεις, που πήραμε τώρα. Μετρήστε για να δείτε. Είναι οι χίλιοι εξακόσιοι εξήντα, που προκηρύσσονται την επόμενη βδομάδα. Είναι οι χίλιοι διακόσιοι που θα βγάλουμε τον Σεπτέμβρη, με βάση την ΠΥΣ, που υπέγραψε προχθές ο κ. Χουλιαράκης μαζί με τον κ. Βερναρδάκη, πέρα από εμάς, που βασικά θα πάνε όμως Αθήνα-Θεσσαλονίκη, γιατί αυτά τα οκτακόσια άτομα νοσηλευτικό προσωπικό θα ενισχύσουν εκεί, για να μπορέσουμε να ικανοποιήσουμε και μετά τα άλλα αιτήματα. Γιατί πάρα πολύς κόσμος θέλει να φύγει και είναι χρόνια εδώ, αλλά θα ενισχυθεί η Αθήνα και η Θεσσαλονίκη, για να φύγουν. Επίσης, είναι τα τετρακόσια και εκατό άτομα του ΚΕΕΛΠΝΟ, εκατό γιατροί και τετρακόσιοι νοσηλευτές, που είναι για τις μονάδες ή για Μονάδες Τεχνητού Νεφρού κ.λπ., όπου σας είπα τι γίνεται στην Αμαλιάδα με αυτούς. Σας είπα ότι έχουν διοριστεί εκατόν σαράντα έξι νοσηλευτές και σαράντα οκτώ γιατροί. Είναι η προκήρυξη η οποία γίνεται τώρα για το προσφυγικό, που είναι οκτακόσια πενήντα άτομα.

Είναι και μια ανακοίνωση που θα κάνουμε τον Σεπτέμβρη –για αυτό δεν λέω άλλα- για το πόσους γιατρούς και υπόλοιπο προσωπικό θα προσλαμβάνουμε τα επόμενα τρία χρόνια, καθώς η Υγεία έχει εξαιρεθεί -και οι ειδικά οι γιατροί- από την αναλογία 1 προς 5. Γιατί δεν μπορεί να μας απειλούν με το πρόστιμο της μη τήρησης του ωραρίου των γιατρών αυτοί οι οποίοι μας επέβαλαν να μην μπορούμε να διορίσουμε για κάποια χρόνια, να μην μπορούμε να πάρουμε κόσμο. Βέβαια, τα προηγούμενα χρόνια δεν έπαιρναν ούτε το 1 προς 10 ή το 1 προς 5 που μπορούσαν να πάρουν, γιατί ήθελαν να διαλυθεί το σύμπαν.

Σαφώς και θα έρθω στην Αμαλιάδα, κύριε Κουτσούκο. Παντού πάω και γυρίζω όλη την Ελλάδα. Και να είστε σίγουρος ότι δουλεύουμε πάρα πολύ σε αυτό το Υπουργείο και δεν έχουμε καμμία αίσθηση υποτίμησης του κοινοβουλευτικού έργου –για να απαντήσω, γιατί το έχουν θέσει και άλλοι.

Όμως ξέρετε κάτι; Το πιο εύκολο πράγμα σε αυτήν τη ζωή και σε αυτήν την κυβερνητική κατάσταση είναι να κάνει κάποιος μια ερώτηση για την Υγεία. Αν έχετε προσέξει, οι περισσότερες απαντήσεις, που δίνω σήμερα έχουν την ίδια λογική. Είναι «τι λεφτά δίνουμε», «τι κόσμο βάζουμε» και «τι συγκεκριμένα κάνουμε για κάποιο πιθανά ιδιαίτερο πράγμα που κάνουμε».

Δυστυχώς, τα προηγούμενα χρόνια –και το ξέρετε εσείς καλύτερα από εμένα, κύριε Κουτσούκο- ακολουθήθηκε μια συνειδητή πορεία διάλυσης κάποιων πραγμάτων. Εμείς να τα φτιάξουμε σε μια στιγμή, δεν τα φτιάχνουμε. Όμως το αφήγημα της καταστροφής, το οποίο όχι τόσο εσείς όσο η μεριά της Νέας Δημοκρατίας έχει διογκώσει τόσο, δεν υλοποιείται πλέον. Δεν υπάρχει «δράκος» πλέον. Η κατάσταση σήμερα, παρά τα προβλήματα, σε σχέση με τον Οκτώβρη είναι πολύ καλύτερη σε πολλά νοσοκομεία, σε πολλές περιοχές της χώρας. Υπάρχουν προβλήματα, σαφώς υπήρχαν και υπάρχουν ακόμα, αλλά έχει δοθεί το σήμα ότι πάμε για μια αντιστροφή της πορείας, ότι σταμάτησε ο κατήφορος, σταθεροποιούμαστε και αρχίζουμε να χτίζουμε. Και αυτό θα γίνεται ολοένα και πιο φανερό.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Προχωρούμε στην εντέκατη με αριθμό 1003/14-6-2016 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας,σχετικά με τα λειτουργικά προβλήματα στο Αντικαρκινικό Νοσοκομείο «ΜΕΤΑΞΑ».

Στην ερώτηση θα απαντήσει ο Υπουργός κ. Πολάκης και πάλι.

Κυρία Μανωλάκου, έχετε τον λόγο για δύο λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με συγχωρείτε, κυρία Μανωλάκου. Να κάνω ένα αίτημα;

Επειδή έχετε περίπου την ίδια ερώτηση με την κ. Μεγαλοοικονόμου, μήπως θα μπορούσα να απαντήσω συνολικά; Είναι για το νοσοκομείο «Μεταξά» και η ερώτηση που έχει καταθέσει η κ. Μεγαλοοικονόμου.

**ΠΡΟΕΔΡΕΥΩΝ (Δημήτριος Κρεμαστινός):** Συμφωνείτε;

**ΔΙΑΜΑΝΤΩ ΜΑΝΩΛΑΚΟΥ:** Συμφωνούμε να συμπτυχτεί η συζήτηση, να συζητηθούν μαζί.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Μεγαλοοικονόμου, θέλετε να κάνετε κι εσείς το ερώτημά σας, να απαντήσει ο Υπουργός και να σας δοθεί ο λόγος μετά ξανά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Επειδή οι δύο ερωτήσεις αφορούν στο ίδιο θέμα, να γίνει μαζί η συζήτησή τους, να απαντήσω συνολικά. Γιατί είναι τα ίδια πράγματα…

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Συγνώμη, κύριε Πρόεδρε.

Εγώ έχω υποβάλει την ερώτηση από τις 25 Απριλίου. Έχει αναβληθεί τρεισήμισι μήνες. Δέκα φορές έχει αναβληθεί η απάντηση. Δεν ξέρω από πότε έχει υποβάλει η κυρία Μανωλάκου ερώτηση για το «Μεταξά». Εμένα εκκρεμεί από τις 25 Απριλίου.

 **ΔΙΑΜΑΝΤΩ ΜΑΝΩΛΑΚΟΥ:** Εμείς την είχαμε βάλει, την αποσύραμε και την βάλαμε ξανά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν ξέρω. Προηγούμαι, οπωσδήποτε.

**ΠΡΟΕΔΡΕΥΩΝ (Δημήτριος Κρεμαστινός):** Αν συμφωνείτε, να απαντήσει ο κύριος Υπουργός και εφόσον δείτε ότι δεν απαντήθηκε επαρκώς η ερώτηση, κάνετε ξανά ερώτημα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν ξέρω όμως αν οι δύο ερωτήσεις είναι και για τα ίδια θέματα.

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθούν λοιπόν από κοινού η ενδέκατη με αριθμό 1003/14-6-2016 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τα λειτουργικά προβλήματα στο Αντικαρκινικό Νοσοκομείο «Μεταξά» και η ένατη με αριθμό 825/25-4-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου «Μεταξά».

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Κύριε Πολάκη, εκτός από Αναπληρωτής Υπουργός είστε και γιατρός και έχετε δουλέψει και σε νοσοκομεία του Πειραιά. Συνεπώς, γνωρίζετε ότι το Αντικαρκινικό Νοσοκομείο του Πειραιά «Μεταξά» είναι το μοναδικό στην ευρύτερη περιοχή της δυτικής Αττικής, στον Πειραιά και στα νησιά. Ωστόσο, τα προβλήματα είναι πολλά, μεγάλα, οξύνονται και οι επιπτώσεις είναι ολοφάνερες και στους ασθενείς και στους εργαζόμενους.

Το Νοσοκομείο «Μεταξά», το μοναδικό αντικαρκινικό της περιοχής, έχει κενά στο δυναμικό του κατά 25%. Η σύγκριση αφορά, βεβαίως, τις οργανικές θέσεις που υπολείπονται από τις πραγματικές ανάγκες. Υπάρχουν ελλείψεις σε φάρμακα, εξοπλισμό και υλικά. Όμως, το μεγαλύτερο πρόβλημα είναι η έλλειψη ουσιαστικά αξονικού τομογράφου. Υπάρχει ένας, που είναι για πολύ επείγοντα περιστατικά, με πλημμελή συντήρηση και δεν τον εμπιστεύονται ούτε οι γιατροί. Βεβαίως, δεν έχει μαγνητικό τομογράφο, πράγμα απαράδεκτο για αντικαρκινικό νοσοκομείο, που χρειάζεται να γίνει διάγνωση, που χρειάζεται να παρακολουθήσει την εξέλιξη της πορείας των καρκινοπαθών.

Η έλλειψη προσωπικού είναι πολύ μεγάλη και έχει ως συνέπεια οι άνθρωποι στις «λίστες» να περιμένουν πάνω από τρεις μήνες, με ό,τι συνεπάγεται αυτό για τη νόσο που ο χρόνος διάγνωσης και θεραπείας σχετίζεται με την ίδια τη ζωή τους, ενώ γίνονται συζητήσεις για τη μεταφορά της Ενδοκρινολογικής Κλινικής στο Ογκολογικό, όπου δεν υπάρχουν ούτε καν οι προβλεπόμενες εγκαταστάσεις, όπως ειδικές τουαλέτες για την αποβολή του ραδιενεργού ιωδίου που απαιτούν πολλές θεραπείες.

Ακόμα, στο Παθολογοανατομικό Εργαστήριο οι εργαζόμενοι έχουν μείνει τέσσερις από εφτά που υπήρχαν. Δεν μπορούν ούτε άδεια να πάρουν. Ένας από τους μικροτόμους -μιλάω για ένα μηχάνημα που είναι απαραίτητο για να προχωρήσουν οι βιοψίες και να μπορέσει έγκαιρα ο γιατρός να κάνει διάγνωση- δεν λειτουργεί. Βεβαίως, αυτό έχει επιπτώσεις και στο πότε ο ασθενής θα ξεκινήσει άμεσα τη θεραπεία.

Εμείς, μέσα από αυτήν την ερώτηση, σας ζητάμε να καλυφθούν τα μεγάλα κενά στο ιατρικό, νοσηλευτικό και άλλο προσωπικό, με πλήρη και αποκλειστική απασχόληση και κυρίως να αντιμετωπιστούν οι μεγάλες ελλείψεις και η αγορά αξονικού τομογράφου, ο οποίος θα έπρεπε να υπάρχει, καθώς και μαγνητικού τομογράφου. Βεβαίως, να καταργηθούν κάθε είδους πληρωμές των ασθενών για εξετάσεις, συνταγογράφηση, φάρμακα και θεραπείες, αφού η ανάγκη για ικανοποίηση στην υγεία είναι κοινωνική ανάγκη.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κ. Μανωλάκου.

Κυρία Μεγαλοοικονόμου, θέλετε να απαντήσει ο Υπουργός και μετά να πάρετε τον λόγο ή να συμπληρώσετε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Πρόεδρε, θα συμπληρώσω.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Υπουργέ, αφού αναβάλατε να απαντήσετε στην ερώτηση επί δυόμισι μήνες, δέκα φορές, θέλω να επισημάνω όσον αφορά το νοσοκομείο, ότι τα σεντόνια πλένονται στο «Τζάνειο», γιατί δεν υπάρχει τεχνικός να συντηρεί τα πλυντήρια. Ο αξονικός τομογράφος είναι χαλασμένος από το 2014 και υπολειτουργεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι χαλασμένος.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Είχε ξαναγίνει ερώτημα και στον προηγούμενο Υπουργό Υγείας, τον κ. Βορίδη, και είχε πει ότι θα δοθεί μαγνητικός. Δεν έχει δοθεί.

Εγώ έκανα επιτόπια έρευνα. Μίλησα με το διοικητικό προσωπικό και με το ιατρικό προσωπικό. Δεν έχω πληροφορίες που τις είδα στην τηλεόραση ή στον Τύπο. Μίλησα και με τους ασθενείς και με τους συνοδούς τους. Θα καταθέσω και σχετικά έγγραφα. Δεν καλύπτεται όλο το προσωπικό. Υπάρχει μία νοσηλεύτρια ανά πενήντα άτομα. Επίσης, στο Αντικαρκινικό υπάρχουν πάρα πολλές ελλείψεις ως προς τα αναλώσιμα. Είχε πει η υπεύθυνη της 2ης ΥΠΕ ότι θα γίνουν προσλήψεις πέντε ατόμων διαφορετικών ειδικοτήτων από τον Απρίλιο. Δεν το ξέρω. Δεν νομίζω να έχουν γίνει από τη 2η ΥΠΕ για το «Μεταξά».

Το μεγαλύτερο αντικαρκινικό νοσοκομείο που καλύπτει την περιφέρεια του Πειραιά και τα νησιά έχει χαλασμένο αξονικό τομογράφο. Περιμένετε μάλλον από μία ανακοίνωση που είχε κάνει το Ίδρυμα «Σταύρος Νιάρχος» από το 2014, ότι θα δωρηθεί ένας αξονικός τομογράφος. Έχω τα σχετικά έγγραφα.

Μάλιστα, κύριε Υπουργέ, οι εργαζόμενοι, οι οποίοι δεν εργάζονται μόνο, αλλά εκτελούν ένα λειτούργημα, είναι πιστοί στον όρκο του Ιπποκράτη που έδωσαν -τον οποίο έχετε δώσει κι εσείς- και κάνουν υπεράνθρωπες προσπάθειες. Μίλησα και με τους ακτινολόγους και με μία κυρία που είναι δώδεκα χρόνια εκεί. Μάλιστα, μου είπε ότι έχω πάρει πολύ σοβαρά τον ρόλο μου και να κοιτάξω να μην τον παίρνω τόσο σοβαρά γιατί θα χρειαστώ κρεβάτι εκεί κι εγώ. Πιστεύω ότι το πιστοποιητικό θανάτου δεν θα γράφει πλέον καρκίνος, αλλά θα γράφει πέθανε από έλλειψη προσωπικού.

Ευχαριστώ, κύριε Υπουργέ.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστούμε.

Ο κύριος Υπουργός έχει τον λόγο. Απαντάει συνολικά. Κυρίες συνάδελφοι, αν νομίσετε ότι θέλετε να ξαναπάρετε τον λόγο μετά τη δευτερολογία του, θα τον ξαναπάρετε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Πρόεδρε, δεν θα δευτερολογήσω γιατί πρέπει να πάω σε επιτροπή...

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μανωλάκου, κυρία Μεγαλοοικονόμου, πάλι θα απαντήσω με στοιχεία, όπως έκανα και πριν.

Το 2014 η Κυβέρνηση Σαμαρά είχε προϋπολογίσει να δώσει για το 2015 16.454.646 ευρώ ως κρατική επιχορήγηση στο νοσοκομείο «Μεταξά». Αυτό που τελικά δώσαμε μαζί με την έκτακτη επιχορήγηση ήταν 19.314.646 ευρώ. Για το 2016 προβλέψαμε να πάει στα 19.589.000 ευρώ η επιχορήγηση από τον κρατικό προϋπολογισμό του προϋπολογισμού του νοσοκομείου «Μεταξά», μία σαφέστατη αύξηση και στήριξη του μεγαλύτερου ογκολογικού νοσοκομείου της 2ης Υγειονομικής Περιφέρειας, από τα οποία 19.589.000, τα 10.300.000 έχουν ήδη δοθεί στο νοσοκομείο «Μεταξά».

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Δεύτερον, από τις προκηρύξεις 4Κ και 5Κ των 985 ατόμων, ήδη προσλαμβάνονται –πρέπει να έχουν προσληφθεί κάποιοι απ’ αυτούς- επτά άτομα συνολικά, εκ των οποίων ένας ΠΕ φυσικών-ακτινοφυσικής, ένας ΠΕ διοικητικού-οικονομικού, ένας ΠΕ φαρμακοποιός και δύο άτομα ΤΕ νοσηλευτικής, ένα άτομο ΤΕ ραδιολόγος-ακτινολόγος και επτά άτομα ΔΕ νοσηλευτικής. Άρα είναι δεκατρία άτομα από τις δύο προηγούμενες προκηρύξεις.

Από τα 585 επικουρικό λοιπό προσωπικό τα οποία και αυτά προσλαμβάνονται αυτό τον καιρό, προβλέπονται πέντε θέσεις ΠΕ οικονομικού, ΤΕ νοσηλευτικής, δύο ΔΕ διοικητικών-γραμματέων και μία θέση ΤΕ πληροφορικής.

Από την πρόσληψη ΚΕΕΛΠΝΟ για τις ΜΕΘ έχουν προκηρυχθεί τέσσερα άτομα ΠΕ, ΤΕ και ΔΕ νοσηλευτές. Δεν ξέρω μέχρι στιγμής πόσοι έχουν πάει απ’ αυτούς. Έχουν προκηρυχθεί πάντως και γενικά τα νοσοκομεία της Αθήνας καλύπτονται όλα.

Στις 1.660 θέσεις που θα βγουν τις επόμενες μέρες προβλέπονται τριάντα τέσσερα άτομα για το «Μεταξά» που είναι νοσηλευτές, βοηθητικό-υγειονομικό προσωπικό, φυσικοί-ακτινοφυσικοί, χημικοί-βιοχημικοί κ.λπ.. Μέχρι στιγμής έχουν προκηρυχθεί –όχι «θα προκηρυχθούν», έφυγε η κ. Μεγαλοοικονόμου- δέκα μόνιμες θέσεις γιατρών για το «Μεταξά» και μάλιστα υπάρχει και πολύ μεγάλο ενδιαφέρον για την προκήρυξη. Είναι τρεις παθολόγοι-ογκολόγοι, ένας παθολόγος με εξειδίκευση στη λοιμωξιολογία, ένας καρδιολόγος, ένας αιματολόγος, ένας χειρουργός, δύο ακτινοθεραπευτές και ένας βιοπαθολόγος.

Επίσης, να ξέρετε ότι από τους επικουρικούς προκηρύχθηκαν δεκαπέντε, πήγαν εννιά, τοποθετήθηκαν και έξι έχουν επαναπροκηρυχθεί. Ακόμα, επειδή ξέχασα να πω για διάφορα νοσοκομεία πριν, από τους ΑΣΕΠ του 1998 που έγινε τώρα η κατάταξη και η λύση μιας χρόνιας αδικίας πάνε τέσσερις διοικητικοί στο νοσοκομείο «Μεταξά». Νομίζω ότι αυτά όλα συγκροτούν μία σοβαρή ενίσχυση του νοσοκομείου που βέβαια κάποια έχουν γίνει και κάποια είναι να γίνουν το αμέσως επόμενο χρονικό διάστημα.

Ξέρουμε ότι ο κόσμος έχει βάλει πλάτη, ξέρουμε ότι τα προηγούμενα χρόνια η κατάσταση ήταν δραματική, αλλά νομίζω ότι ο ερχομός αυτών των ανθρώπων θα είναι πραγματικά μια μεγάλη ανακούφιση για το νοσοκομείο.

Όσον αφορά τώρα τα υπόλοιπα, ο αξονικός τομογράφος είναι παλιός. Καλύπτει τους εσωτερικούς ασθενείς, αλλά δεν καλύπτει εξωτερικούς. Επίσης, πρέπει να ξέρετε ότι μπήκε μπροστά και με πρωτοβουλία δικιά μας, από τον περασμένο Οκτώβρη-Νοέμβρη που αναλάβαμε, το PET-CT, το οποίο εγκαταστάθηκε εκεί, το δεύτερο που λειτούργησε σε δημόσιο νοσοκομείο. Έγινε η προμήθεια του ραδιοϊσοτόπου με την αναπροσαρμογή του προϋπολογισμού και το οποίο λειτουργεί και τώρα.

Όσον αφορά τον αξονικό, έχει εγκριθεί η δωρεά από το Ίδρυμα «Σταύρος Νιάρχος» προς το «Μεταξά» και η διαδικασία δωρεάς βρίσκεται στην τελευταία φάση, δηλαδή στην επιλογή της προμηθεύτριας εταιρείας από το Ίδρυμα, η οποία θα προβεί και στην εγκατάσταση του συγκροτήματος.

Δεν μπορώ να απαντήσω για τον μαγνητικό. Εγώ δεν θα πω «θα τον βάλουμε». Θα δούμε τι θα υπάρξει από τη δυνατότητα του επόμενου ΕΣΠΑ.

Όσον αφορά τον μικροτόμο του παθολογοανατομικού έχει ενταχθεί στην τροποποίηση του προϋπολογισμού του τρέχοντος έτους και θα ολοκληρωθεί η προμήθειά του. Γίνεται και μία προσπάθεια με βάση και την συνεννόηση που έχει γίνει για την έγκριση λειτουργίας του νέου γραμμικού επιταχυντή που θα μειώσει τον χρόνο αναμονής ενάρξεως ακτινοθεραπείας σε πολύ μεγάλο βαθμό.

Αυτά έχουμε κάνει μέχρι στιγμής. Θα προσπαθήσουμε να κάνουμε περισσότερα. Το θέμα των ελλείψεων νομίζω ότι έχει ισορροπήσει πλέον μετά και από την αυξημένη χρηματοδότηση και την ομαλοποίηση της χρηματοροής προς τα νοσοκομεία. Επίσης, έχει επιχορηγηθεί και το νοσοκομείο και ξεπληρώνει και παλιά ληξιπρόθεσμα χρέη τα οποία πραγματικά το φέρνουν σε μια κατάσταση ισορροπίας σε σχέση με τους προμηθευτές.

Αυτά είχα να πω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Τον λόγο έχει η κ. Μανωλάκου για τη δευτερολογία της.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, μπορεί να δίνετε αυξημένα τα ποσά του προϋπολογισμού, όμως δεν φτάνουν για τις πραγματικές ανάγκες του νοσοκομείου και αυτό είναι καθαρό για το μεγαλύτερο νοσοκομείο της δυτικής Αττικής.

Σε ό,τι αφορά τις κενές θέσεις, μιλάμε για κενά που φτάνουν το 25%, διακόσιες κενές θέσεις. Αυτό σημαίνει ότι και μηχανήματα να έχουν, αν δεν υπάρχουν οι αντίστοιχοι ειδικευμένοι, δεν μπορούν να λειτουργήσουν ή δεν μπορεί να λειτουργήσει εφημερία. Συνεπώς, η αναγκαιότητα πληρότητας αυτών των θέσεων, που λέμε ότι δεν είναι και οι πραγματικές ανάγκες, θα πρέπει να μπει μπροστά.

Σήμερα το πρωί που μίλησα δεν έχει πάει κανείς. Είπατε ορισμένα νούμερα και ότι μέχρι στιγμής είναι δεκατρία άτομα. Δηλαδή, ούτε το 10% των κενών θέσεων δεν έχουν καλυφθεί.

Όμως, αφήσατε κενό για το θέμα του μικροτόμου.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας απάντησα. Εντάχθηκε στον φετινό προϋπολογισμό και θα διορθωθεί.

**ΔΙΑΜΑΝΤΩ ΜΑΝΩΛΑΚΟΥ:** Στο παθολογοανατομικό εργαστήριο λείπει κόσμος που δεν μπορεί ούτε καν άδεια να πάρει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Προκηρύξαμε τρεις μόνιμους ιατρούς.

**ΔΙΑΜΑΝΤΩ ΜΑΝΩΛΑΚΟΥ:** Εντάξει. Προκηρύξεις θα κάνετε, αλλά χρονοδιάγραμμα συγκεκριμένο;

Οι θέσεις για τις οποίες λέτε ότι θα γίνουν προσλήψεις έχουν ανακηρυχθεί από το 2014, από τη Νέα Δημοκρατία, σε βάθος χρόνου που είχε βάλει τρεισήμισι χιλιάδες. Όμως, τα συνολικά κενά για όλα τα δημόσια νοσοκομεία είναι τριάντα πέντε χιλιάδες. Από το 2013 αυξήθηκαν κατά δεκαπέντε χιλιάδες, γιατί έτρεξε ο κόσμος να πάρει τη σύνταξή του.

Σύμφωνα με τα στοιχεία του Υπουργείου Εσωτερικών, αναμένονται στην επόμενη διετία άλλες επτά χιλιάδες άτομα να συνταξιοδοτηθούν. Οι αναπληρώσεις που λέτε είναι σταγόνα στον ωκεανό στην κυριολεξία. Η κατάσταση είναι δραματική και οριακή στη δημόσια υγεία. Δείτε όλα τα νοσοκομεία από την Αμαλιάδα μέχρι την Κεφαλλονιά, μέχρι την Κρήτη και όσες γραπτές έχουν μπει, στη Νάξο ή στους Φούρνους. Για όποιο δημόσιο νοσοκομείο και να μιλήσει κανείς η κατάσταση είναι απελπιστική. Η δημόσια υγεία νοσεί βαριά. Μπορεί να λέτε ότι δεν κλείνετε νοσοκομεία, όμως συγχωνεύονται κλινικές και μειώνονται κλίνες.

Εδώ δεν μου απαντήσατε για την ενδοκρινολογική κλινική στο νοσοκομείο «Μεταξά». Είναι από τις καλύτερες που υπάρχουν σε όλη την Ελλάδα με δεκαπέντε κλίνες. Θα είναι πραγματικά λάθος να συγχωνευθεί και να εξαφανιστεί. Ικανοποιεί εξειδικευμένες ανάγκες.

Τελειώνοντας, θέλω να πω ότι όταν η υγεία δεν αποτελεί κοινωνικό αγαθό αλλά γίνεται εμπόρευμα, τότε τέτοιες καταστάσεις θα έχουμε. Θα θεωρείται πολυτέλεια. Μπορεί να επικαλείστε -όπως κάνατε σε προηγούμενους- ότι γίνονται λοβιτούρες ή ότι υπάρχει διαφθορά. Εμείς δεν το αμφισβητούμε. Όμως όταν η υγεία θεωρείται εμπόρευμα, αυτή η κατάσταση θα διαιωνίζεται. Αυτή συνεχίζετε κι εσείς.

Εμείς το λέμε καθαρά. Δεν μπορούν τα προβλήματα της υγείας να περιμένουν. Όχι μόνο θα σας πιέσουμε και εντός της Βουλής, αλλά συναγερμό σημαίνουμε, καλούμε τα συνδικάτα, τους υγειονομικούς και τους ασθενείς να κάνουν δική τους υπόθεση το θέμα της υγείας, γιατί οι ταξικές επιλογές εμπορευματοποίησης της υγείας ανατρέπονται με ταξικούς αγώνες.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Πολάκη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μανωλάκου, πρώτον, μία ένεση εβδομήντα ατόμων προσωπικού δεν νομίζω ότι είναι μικρή, ειδικά μετά από πέντε χρόνια καταστροφής. Αναγνωρίστε και μία φορά ότι γίνεται μία προσπάθεια και μην αναπαράγετε κι εσείς το αφήγημα της καταστροφής.

Δεύτερον, οι γιατροί προσλαμβάνονται στο ΕΣΥ με συγκεκριμένη διαδικασία ατομικής κρίσης και συγκριτικής κρίσης με τους άλλους υποψήφιους. Αυτή η διαδικασία τα προηγούμενα χρόνια μπορούσε να κρατήσει ένα, ενάμιση, δύο, δυόμισι χρόνια.

**ΔΙΑΜΑΝΤΩ ΜΑΝΩΛΑΚΟΥ:** Να το δούμε. Περιμένουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτή τη στιγμή με το παράλληλο πρόγραμμα νομοθετήσαμε και αυτή τη στιγμή οι νέοι διοικητές το ελέγχουν. Είναι μία διαδικασία που δεν πρέπει να ξεπεράσει τους τρεισήμισι μήνες από την ώρα που συγκροτούνται ΣΚΕΥΟΠΝΙ και έχει ολοκληρωθεί η κατάθεση των δικαιολογητικών. Είναι στοίχημα να τα καταφέρουμε. Να σας πω αυτή τη στιγμή ότι θα γίνει ντε και σώνει δεν μπορώ. Να ξέρετε ότι πιέζουμε όσο εκεί που δεν πάει.

Να πω τώρα δυο πράγματα που ξέχασα. Δεν υπάρχει κανένα αίτημα, ούτε έχει ληφθεί διοικητική απόφαση για μετεγκατάσταση της ενδοκρινολογικής κλινικής. Πρώτα αυτό. Έχει φτιαχτεί στο πλαίσιο του παθολογικού τομέα μία διασυνδετική ομάδα με όνομα «ογκολογική ενδοκρινολογία» που αναβαθμίζει την κλασική ενδοκρινολογία σε εξειδικευμένο τομέα, ακριβώς γιατί υπάρχει η δυνατότητα στο πλαίσιο της ογκολογικής λειτουργίας του νοσοκομείου «Μεταξά» να υπάρχουν καινοτόμες πρωτοβουλίες ογκοενδοκρινολογίας και νευροενδοκρινών όγκων που καθιστούν το νοσοκομείο κέντρο αναφοράς γεγονός που καθιστούν το νοσοκομείο κέντρο αναφοράς, δεδομένου ότι έχει και στη διάθεσή του πλέον το PET-CT. Δεν ξέρω αν αυτό το εκλάβατε σαν πιθανότητα μετεγκατάστασης της ενδοκρινολογικής κλινικής. Δεν πρόκειται να γίνει κάτι τέτοιο.

**ΔΙΑΜΑΝΤΩ ΜΑΝΩΛΑΚΟΥ:** Οι γιατροί μας τα είπαν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν πρόκειται να γίνει κάτι τέτοιο. Αυτά που σας λέω εγώ ισχύουν.

Από εκεί και πέρα, το νοσοκομείο «Μεταξά» δεν έχει λίστες και έχει πολύ μικρές αναμονές στα χειρουργεία.

**ΔΙΑΜΑΝΤΩ ΜΑΝΩΛΑΚΟΥ:** Ποιος το είπε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για τα χειρουργεία μιλάμε.

Αυτό δεν συνάδει με αυτό το «αμάν, καθυστερούνε, κάνουνε, δείχνουνε». Για τη χημειοθεραπεία οι αναμονές είναι απόλυτα διαχειρίσιμες. Εκεί που υπάρχει ένα πρόβλημα, το οποίο θα βελτιωθεί όμως, έχει να κάνει με τα ακτινοθεραπευτικά τμήματα, που σε σχέση με άλλα νοσοκομεία είναι σαφώς μικρότερες. Γίνεται προσπάθεια για βελτίωση. Έχουν προσληφθεί και επικουρικοί ακτινοθεραπευτές και προβλέπουμε και μόνιμες προσλήψεις.

Γίνεται μία σοβαρή προσπάθεια, κυρία Μανωλάκου, το τελευταίο διάστημα, η οποία από εδώ και πέρα θα δείχνει ολοένα και μεγαλύτερο συγκεκριμένο αποτέλεσμα.

Είχαμε να παλέψουμε έναν χρόνο με ένα πολύ εχθρικό περιβάλλον, με διοικήσεις οι οποίες σαμπόταραν και ειδικά οι προηγούμενοι, μέχρι να φύγουν τον Δεκέμβρη που μας πέρασε, για έναν χρόνο. Ό,τι μπορούσε να περάσει από το χέρι τους -σε ένα μεγάλο κομμάτι- να καθυστερήσουν, να δυσκολέψουν, να βάλουν εμπόδια, το κάνανε. Μπήκαν καινούργιοι διοικητές, που μάλιστα κανείς δεν μπορεί να μιλήσει για την αξία και την ποιότητά τους, γιατί όση φασαρία κάνανε όταν διώχναμε τους προηγούμενους, τόση μούγκα έχουν βγάλει τώρα που βλέπουν τα βιογραφικά των επόμενων. Οπότε, νομίζω ότι από εδώ και πέρα η εικόνα στον τομέα της υγείας θα είναι καλύτερη και αυτό το πράγμα θα φανεί και από το φθινόπωρο που έρχεται.

Για το νοσοκομείο «Μεταξά» –νομίζω- σας απάντησα συγκεκριμένα. Δεν άφησα κάτι από αυτά που είπατε. Ανεξάρτητα αν συμφωνούμε ή όχι, νομίζω, απάντησα.

**ΔΙΑΜΑΝΤΩ ΜΑΝΩΛΑΚΟΥ:** Αναμένουμε το χρονοδιάγραμμα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Σειρά έχει η έκτη επίκαιρη ερώτηση πρώτου κύκλου με αριθμό 966/7-6-2016 του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κατάσταση στο Γενικό Κρατικό Νίκαιας.

Στην ερώτηση θα απαντήσει ο Αναπληρωτής Υπουργός κ. Πολάκης.

Κύριε συνάδελφε, έχετε τον λόγο για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ.

Κύριε Πρόεδρε, είναι και η επόμενη δική μου; Μήπως να τα κάνω μαζί;

**ΠΡΟΕΔΡΕΥΩΝ (Σπυρίδων Λυκούδης):** Και η επόμενη δική σας είναι, κύριε συνάδελφε.

**ΔΗΜΗΤΡΙΟΣ ΚΑΜΜΕΝΟΣ:** Να τις συζητήσουμε μαζί, αν συμφωνεί και ο κύριος Υπουργός;

**ΠΡΟΕΔΡΕΥΩΝ (Σπυρίδων Λυκούδης):** Συμφωνείτε, κύριε Υπουργέ;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Βεβαίως, συμφωνώ.

**ΔΗΜΗΤΡΙΟΣ ΚΑΜΜΕΝΟΣ:** Ωραία, θα συντμήσω λίγο την εισήγηση και στα δύο για να τα κάνουμε μαζί. Η επόμενη έχει να κάνει με το ΕΚΑΒ. Βέβαια, είναι παλαιότερη ερώτηση, δύο μηνών, αλλά έχουμε νέα. Θα μας τα πείτε.

**ΠΡΟΕΔΡΕΥΩΝ (Σπυρίδων Λυκούδης):** Να την εκφωνήσω πρώτα.

Είναι η έβδομη επίκαιρη ερώτηση πρώτου κύκλου με αριθμό 935/31-5-2016 του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένουπρος τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ.

Ορίστε, κύριε συνάδελφε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Η πρώτη ερώτηση βάσει της διαδικασίας είναι η ερώτηση για το Γενικό Κρατικό Νίκαιας. Τραγικές ελλείψεις περιγράφονται και στα μέσα μαζικής ενημέρωσης, αλλά και ως Βουλευτής Πειραιώς έχω κάποια σχετική άποψη με τις ελλείψεις τόσο σε προσωπικό όσο και σε υλικό που υπάρχει, όχι σε τόσο μεγάλο βαθμό όσο λένε και τα δημοσιεύματα. Παρ’ όλα αυτά, υπάρχει και ένα ζήτημα με τις μονάδες εντατικής θεραπείας. Δεν θα το αναλύσω περισσότερο. Θα περιμένω να μου πείτε την πρώτη εισήγησή σας και θα έρθουμε στη δευτερολογία για να κερδίσουμε και τον χρόνο.

Οι ερωτήσεις που προκύπτουν από την κατάσταση, όπως αυτή περιγράφεται για το Γενικό Κρατικό Νίκαιας, είναι οι εξής: Πώς σκοπεύετε να επιλύσετε την τραγική κατάσταση και τις τεράστιες ελλείψεις που επικρατούν στα νοσοκομεία σε ολόκληρη τη χώρα και ειδικά στο Γενικό Κρατικό Νίκαιας; Πώς εξηγείται το χαμηλό κονδύλι που εγκρίθηκε για το Γενικό Κρατικό Νίκαιας, την ώρα που σε μικρότερα νοσοκομεία έχουν εγκριθεί μεγαλύτερα -αυτό είναι ένα σημαντικό ζήτημα- και γιατί, ενώ θα έπρεπε να υπάρχουν δύο χιλιάδες κλίνες εντατικής θεραπείας σε όλη τη χώρα υπάρχουν μόνο εξακόσιες; Πώς θα λυθεί το συγκεκριμένο πρόβλημα και τι συμβαίνει με τους ασθενείς που χρήζουν εισαγωγής στις μονάδες εντατικής θεραπείας;

Η δεύτερη ερώτηση, σε σχέση με το ΕΚΑΒ: Κύριε Υπουργέ, όχι μόνο από δημοσιεύματα, αλλά και από έρευνα που έχει γίνει και γνωρίζετε πολύ καλύτερα από εμένα από τον έλεγχο που έχετε κάνει από τις παλιές συμβάσεις και ό,τι έχει συμβεί, θα περιγράψουμε το πρόβλημα το οποίο είναι ο απαρχαιωμένος στόλος και το μη εξειδικευμένο προσωπικό.

Υπάρχει πολύ μεγάλο ζήτημα στο κόστος συντήρησης του πεπαλαιωμένου υλικού των ασθενοφόρων, το οποίο διαβάζουμε ότι ξεπερνά και τα 10 εκατομμύρια ευρώ τον χρόνο. Έγινε ο διαγωνισμός μας είπαν. Θα μας πείτε, γιατί έχουμε –νομίζω- ευχάριστα νέα αυτές τις ημέρες για τον διαγωνισμό για την προμήθεια νέων ασθενοφόρων. Παλιά δεν πήραμε όλα τα ασθενοφόρα ή δεν πήραμε όσα θα μπορούσαμε. Δημοσιεύματα λένε ότι χάσαμε τα μισά χρήματα από το ΕΣΠΑ. Θα μας τα αναλύσετε όλα αυτά να δούμε τι έγινε και ποια είναι η κατάσταση στα ασθενοφόρα. Το λέμε γιατί είναι πολύ ευαίσθητο κομμάτι η διακομιδή του ασθενούς με ασφαλή τρόπο, με ασφαλές μέσο, με εξειδικευμένο προσωπικό, στην ώρα του, για να σώσουμε τις ζωές που πρέπει.

Ρωτάμε: Πόσα ασθενοφόρα είναι σε λειτουργία στην Ελλάδα και πόσα παροπλισμένα; Πότε θα ανανεωθεί ο στόλος –παλιά ερώτηση ήταν, το απαντήσατε ότι ανανεώθηκε- ποιες οι ευθύνες των προηγούμενων κυβερνήσεων από το ’07 για την αγορά των νέων ασθενοφόρων παρά την έγκριση σχετικού κονδυλίου του ΕΣΠΑ, όπως είπα; Τέλος, πώς θα αντιμετωπίσετε το φαινόμενο της υποστελέχωσης και του ανειδίκευτου προσωπικού και πώς σχεδιάζετε να αντιμετωπίσετε το φαινόμενο της παράνομης διακίνησης ασθενών με ιδιωτικά ασθενοφόρα; Θα έρθω σε αυτό, γιατί είναι πολύ σημαντικό το ζήτημα του ελέγχου των ιδιωτικών ασθενοφόρων, στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όσον αφορά το Γενικό Κρατικό της Νίκαιας, το οποίο ήταν και το νοσοκομείο που μάθαμε πολλά πράγματα, διότι εκεί έκανα ειδικότητα και εξειδίκευση και έχω ένα ιδιαίτερο δεσμό με αυτό το νοσοκομείο και μαθησιακό και αγωνιστικό, θα σας πω τα εξής:

Λοιπόν, συγκεκριμένα, το 2015 είχαν προγραμματίσει οι προηγούμενοι το νοσοκομείο να επιχορηγηθεί με 18.436.000 ευρώ. Τελικά δώσαμε 19.856.000 ευρώ και μετά από πολλά χρόνια, φέτος, για τον προϋπολογισμό του ’16, ακριβώς αναγνωρίζοντας τον ρόλο αυτού του νοσοκομείου και το ότι πραγματικά η εφημερία του κρατάει άμυνα όλη τη δυτική Αττική, αυξήσαμε τον προϋπολογισμό σε 23.231.000 ευρώ -εννοώ την επιχορήγηση από τον κρατικό προϋπολογισμό.

Πρέπει του χρόνου να αυξηθεί παραπάνω, αλλά δυστυχώς μέσα στις υγειονομικές περιφέρειες, όπως είχαν φτιάξει τα πράγματα στο παρελθόν, όποιος Βουλευτής ή παράγοντας είχε άκρες στο Υπουργείο Υγείας ανέβαζε τους προϋπολογισμούς κάποιων νοσοκομείων.

Εμείς αρχίζουμε αυτό και το φτιάχνουμε, γιατί υπάρχουν και στην επαρχία κάποια νοσοκομεία, στα οποία βλέπεις μία διαφορά δύο και τριών και τεσσάρων εκατομμυρίων στις κρατικές επιχορηγήσεις, οι οποίες δεν δικαιολογούνται με τίποτα με βάση τη δυναμικότητα του κάθε νοσοκομείου.

Το διορθώνουμε αυτό, όμως, κύριε συνάδελφε εδώ σε σχέση με το «Αττικόν» υπάρχει μία δυσαρμονία σε αυτά τα νοσοκομεία. Μόνο που αυτό δεν γίνεται από τη μία στιγμή στην άλλη, πρέπει σιγά σιγά να ισορροπήσεις και να αυξήσεις την κατανομή και προς το Γενικό Κρατικό της Νίκαιας.

Τώρα όσον αφορά το προσωπικό, έχουν προκηρυχθεί είκοσι δύο επικουρικοί, έχουν τοποθετηθεί εννιά και έχει γίνει εκ νέου προκήρυξη για άλλους δεκατρείς. Από την προκήρυξη 4Κ και 5Κ των εννιακοσίων ογδόντα πέντε το νοσοκομείο ενισχύεται -και ήδη έχουν προσληφθεί κάποιοι- με δεκαοκτώ άτομα προσωπικό. Από τους πεντακόσιους ογδόντα πέντε επικουρικό λοιπό προσωπικό ενισχύεται με εννιά άτομα, τα οποία και αυτά είναι στη διαδικασία του διορισμού.

Από την προκήρυξη του ΚΕΕΛΠΝΟ για τις ΜΕΘ, από τα επτά άτομα έχουν πάει τα τέσσερα μέχρι στιγμής και από τις χίλιες εξακόσιες εξήντα θέσεις που θα προκηρυχθούν τις επόμενες μέρες για το νοσοκομείο προβλέπονται σαράντα άτομα που είναι μία σοβαρή «ένεση» προσωπικού και έχουν προκηρυχθεί οκτώ θέσεις μόνιμων γιατρών και θα πάνε και επτά άτομα από την προκήρυξη που καλύπτει τους ΑΣΕΠ του ’98. Νομίζω ότι αυτό για μετά από πολλά χρόνια είναι μία σοβαρή «ένεση» προσωπικού στο νοσοκομείο και χρηματοδοτική και σε προσωπικό.

Επίσης, να πω ότι επειδή ανήκει στην Αθήνα και στον Πειραιά, θα έχει ένα σοβαρό κομμάτι από τους οκτακόσιους νοσηλευτές που είναι από την προκήρυξη των χιλίων διακοσίων που υπέγραψε προχθές ο κ. Βερναρδάκης και ο κ. Χουλιαράκης μαζί με εμάς.

Τώρα θα αναφερθώ στο ΕΚΑΒ. Κοιτάξτε. Το ΕΚΑΒ αυτήν τη στιγμή διαθέτει, χωρίς τα ενενήντα που παραλαμβάνει, επτακόσια τριάντα δύο οχήματα. Τα ενενήντα ασθενοφόρα παραλαμβάνονται και αυτήν τη στιγμή πρακτικά παραμένει να παραλάβει η ανατολική Μακεδονία και Θράκη άλλα δέκα ασθενοφόρα και κλείνει με τα ενενήντα, γιατί τα άλλα έχουν δοθεί, εικοσιπέντε στην Κρήτη, δεκατέσσερα στη δυτική Μακεδονία, έντεκα προχθές στην Ήπειρο, κ.λπ., έξι και δύο και εννιά στο βόρειο και στο νότιο Αιγαίο. Ξέρετε ότι σε αυτό έγινε ένας διαγωνισμός που ξεκίνησε το 2007, προκηρύχθηκε, επαναπροκηρύχθηκε, δεν τα βρίσκαν στις παράπλευρες ωφέλειες, φτάσαμε σε μια κατάσταση στην οποία είχες έναν διαγωνισμό που σου έλεγε «τα ενενήντα ασθενοφόρα θα τα πάρετε με 48.000 ευρώ, τα άλλα ενενήντα έξι ασθενοφόρα που είναι τα ίδια, άλλης εταιρείας αλλά τα ίδια, θα τα πάρετε με 68.000 χιλιάδες ευρώ». Αυτή ήταν η κατάσταση.

Κατακυρώθηκε ο διαγωνισμός για τα ενενήντα με 48.000. Έγινε ένα πολύ μεγάλο τρέξιμο μετά τις δεύτερες εκλογές του Σεπτεμβρίου, προκειμένου το Ελεγκτικό Συνέδριο να ολοκληρώσει τον έλεγχο τον προσυμβατικό, να δεσμεύσει με τις πιστώσεις από το ΕΣΠΑ, να γίνουν οι πρώτες πληρωμές και οι προκαταβολές για να παραδοθούν αυτά τα ασθενοφόρα τώρα.

Για τα άλλα ενενήντα έξι δεν προχωράμε σε διαγωνισμό. Προκηρύσσουμε τώρα διαγωνισμό για εκατόν δέκα έξι νέα ασθενοφόρα που είναι ενταγμένα στους προϋπολογισμούς των αντίστοιχων περιφερειών.

Έχει αρχίσει και γίνεται μία σοβαρή δουλειά στο θέμα της δαπάνης για τα συνεργεία, διότι πραγματικά τα στοιχεία που είχαμε για το 2015 ήταν ότι για το σύνολο των παραρτημάτων το κόστος του υφιστάμενου στόλου για ανταλλακτικά και καύσιμα ήταν περίπου 5.565.681 ευρώ. Είναι μεγάλη δαπάνη. Κάναμε μία προσπάθεια μήπως μπορεί να προμηθεύονται καύσιμα, όπως η Αστυνομία και η Πυροσβεστική από τον Στρατό κ.λπ.. Αυτό δεν έχει ευδοκιμήσει ακόμα.

Επίσης προσπαθούμε να ενεργοποιήσουμε με καλύτερους όρους τα συνεργεία τα οποία έχει το ΕΚΑΒ ανά την Ελλάδα. Για παράδειγμα, της Θεσσαλονίκης είναι ένα συνεργείο που δεν το έχει ο ιδιωτικός τομέας, στο οποίο όμως λείπουν συγκεκριμένες ειδικότητες, προκειμένου να μπορεί να λειτουργήσει. Δεν λείπουν τυχαία, γιατί γενικά το ΕΚΑΒ δεν έχει λίγο προσωπικό, έχει γύρω στις τέσσερις χιλιάδες διακόσια άτομα. Στους χίλιους εξακόσιους εξήντα που είπα πριν, προβλέπουμε είκοσι τεχνικούς για το ΕΚΑΒ και προκηρύσσουμε και άλλες εκατό θέσεις πληρωμάτων –τις περισσότερες στην Αθήνα και τις υπόλοιπες σε άλλες περιοχές της χώρας–, που δεν είχαν συμπεριληφθεί στην προκήρυξη, η οποία ήταν η πρώτη που υλοποιήθηκε τον Γενάρη που μας πέρασε και αφορούσε τα εκατόν ογδόντα επτά άτομα που έχουν αναλάβει υπηρεσία.

Είναι πραγματικά στοίχημα για εμάς και την Κυβέρνησή μας, των ΣΥΡΙΖΑ–ΑΝΕΛ, να υλοποιήσει την προμήθεια των εκατόν δεκαεπτά ασθενοφόρων σε ορατούς και γρήγορους χρόνους και όχι με την κακομοιριά των προηγούμενων, που τσακώνονταν οι εταιρείες με τους διάφορους Υπουργούς και γίνονταν διαρκείς προσφυγές. Έχει τελειώσει η φάση των τεχνικών προδιαγραφών, έχουν γίνει συνεννοήσεις με τις αιρετές περιφέρειες, γιατί μέσω αυτών θα πάει πάλι ο διαγωνισμός. Τον κάνει το ΕΚΑΒ, όμως πληρώνουν από τα προγράμματα τα δικά τους οι περιφέρειες και νομίζω ότι σιγά σιγά κι εκεί περνάμε σε άλλη ημέρα.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, έχετε τον λόγο για να δευτερολογήσετε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Υπουργέ. Είναι σημαντικά τα νέα που μας μεταφέρατε.

Όσον αφορά το Γενικό Κρατικό Νίκαιας, θα επιμείνω στο ότι θα πρέπει να γίνει αναλογικότερο, δικαιότερο μοίρασμα. Έχετε δίκιο σε αυτό, εσείς το ξέρετε καλύτερα αυτό από εμάς, αλλά κι εγώ ως Βουλευτής του Πειραιά ξέρω τη στρατηγική σημασία του συγκεκριμένου νοσοκομείου. Όπως είπατε, κρατάει τις εφημερίες της δυτικής Αττικής. Θα πρέπει τα κονδύλια να είναι αναλογικά όχι μόνο με το προσωπικό της ειδικότητας, αλλά και τον στρατηγικό του ρόλο. Δηλαδή όταν έχεις τη μισή Αττική, η μισή Αττική είναι ενάμισι - δύο εκατομμύρια άνθρωποι. Σε μια εφημερία δεν ξέρεις τι θα σου τύχει και θα πρέπει τα κονδύλια να πιστώνονται αναλογικά σε σχέση με τη σημαντικότητα του κάθε νοσοκομείου πανελλαδικά, για να μην έχουμε ανισότητα ή να μην έχουμε ρίσκο στο να μην υπάρχουν χρήματα για το προσωπικό ή την υλικοτεχνική υποδομή, ώστε να περιθάλψει τους ασθενείς.

Τώρα για το ΕΚΑΒ. Έχουμε το ζήτημα των ιδιωτικών, που πρέπει να συζητήσουμε, αν υπάρχει κάποιος έλεγχος, ποιος τους ελέγχει, ποιος πιστοποιεί τα ιδιωτικά ασθενοφόρα, τα οποία κοστίζουν 50, 100, 150 ευρώ. Όπως σε πετύχουν σε χρεώνουν. Δεν ξέρουμε αν οι εταιρείες κόβουν παραστατικά.

Δεν θέλω να πω κι εγώ τώρα προσωπικά που είχα κι εγώ με τη μητέρα μου, που ήταν κάποια στιγμή πολύ άρρωστη. Δεν το χρησιμοποίησα, αλλά ήρθαν οι κάρτες στο δημόσιο νοσοκομείο και μας διαφήμιζαν το ότι δεν έχει και απόδειξη. Τέλος πάντων, όταν κάποιος έχει μια ανάγκη, κάποια στιγμή μπορεί να πέσει σε αυτό το κόλπο, αλλά εμείς σαν Κυβέρνηση, εσείς σαν Υπουργός κι εμείς σαν Ανεξάρτητοι Έλληνες πρέπει να προσέχουμε πάρα πολύ και να ελέγχουμε το ποιόν αυτών των ανθρώπων για φορολογικούς, αλλά και λόγους υγείας.

Το δεύτερο κομμάτι που θέλω να συζητήσουμε σε σχέση με το ΕΚΑΒ είναι τα ελικόπτερα. Εκεί υπάρχει πάλι ένα τεράστιο ζήτημα, γιατί έχουμε τρία ελικόπτερα, τα οποία είναι καθηλωμένα. Το ένα έχω μάθει έχει σχεδόν καταστραφεί. Το κόστος συντήρησης ή επισκευής τους ξεπερνάει το 1 με 2 εκατομμύρια. Δεν ξέρω αν τα νούμερα είναι σωστά, αλλά έχω αυτή την πληροφόρηση. Γίνονται οι αεροδιακομιδές με αεροπλάνα του Στρατού, τα οποία έχουν κι έναν άλλο επιχειρησιακό ρόλο, συν του ότι έχουν ένα διπλάσιο κόστος ανά ώρα πτήσης, το οποίο δεν ξέρω αν το πληρώνει και κάποιος. Διότι κάποια στιγμή, που είχαμε πάει στον μηχανικό και τα βλέπαμε, μου είπαν ότι από το Υπουργείο χρωστάνε χρόνια. Οποιαδήποτε κοστολόγηση δεν γινόταν ποτέ και στο ΓΕΣ ούτε για το πόση είναι η ώρα πτήσης ούτε για το πόσο είναι το καύσιμο ούτε πόσο θα το πληρώσουμε ούτε τι χρήματα μπορεί να δώσει κάποιος που κάνει χρήση του στρατιωτικού ελικοπτέρου.

Άρα παρέχεται υπηρεσία με λάθος τρόπο από λάθος Υπηρεσία, που είναι ο Στρατός. Τα δικά μας, τα τρία του ΕΚΑΒ, είναι καθηλωμένα. Να βρούμε μια λύση για το τι χρειάζεται και να το συζητήσουμε εδώ. Γι’ αυτό ερχόμαστε, για να αυτοελεχθούμε. Και να δούμε και την κοστολόγηση.

Διότι υπάρχουν –δεν ξέρω το νούμερο, αλλά έχω ακούσει- πολλές αεροδιακομιδές. Αν αυτό είναι πάλι ένα σημείο μίζας ή ρεμούλας ή βάζω τα μεν κάτω για να πηγαίνω με ιδιωτικά, στην ανάγκη τώρα θα πάρει και ασθενοφόρο, μπορεί να καλέσει και ιδιωτικό ελικόπτερο με 2.000 ευρώ να πάει από τη Ρόδο στον Άγιο Νικόλαο σε ένα νοσοκομείο, να το φέρει στην Αθήνα. Να το δούμε και να το λύσουμε.

Ευχαριστώ πάρα πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Αναπληρωτής Υπουργός Υγείας κ. Παύλος Πολάκης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω δυο λόγια -γιατί είναι μεγάλη η κουβέντα- για τις αεροδιακομιδές, γιατί έχουμε κάνει κάποια πράγματα, δεν είμαστε στο μηδέν από τότε που αναλάβαμε, αν και υπάρχει κι ένας σκληρός πυρήνας ενός συστήματος ο οποίος ανθίσταται.

Κοιτάξτε να δείτε, είναι τρία ασθενοφόρα, τρία ελικόπτερα που είχαν μείνει στο ΕΚΑΒ, γιατί τα άλλα τρία έπεσαν και δεν ξέρουμε και πού έχει πάει η αποζημίωση που υποτίθεται έπρεπε να έχει δώσει η εταιρεία αυτή, η «ALITALIA». Δεν μπορούμε να βρούμε στο Υπουργείο Υγείας αν και πού έχει πάει η αποζημίωση που έπρεπε να έχει δώσει γι’ αυτά που έπεσαν.

**ΔΗΜΗΤΡΙΟΣ ΚΑΜΜΕΝΟΣ:** Την πλήρωσε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για την πρώτη φορά, για το πρώτο, ναι, για τα άλλα δεν ξέρουμε. Δεν υπάρχει κανείς που να ξέρει σε αυτόν τον κόσμο. Θα ανακαλυφθούν όλα σιγά σιγά. Να πω μια κουβέντα για τα άλλα, πριν πω για τα ελικόπτερα. Στο παράλληλο πρόγραμμα ψηφίσαμε ενιαίο μητρώο για τα ασθενοφόρα και να ελέγχονται και τα ιδιωτικά ασθενοφόρα από Υπηρεσία και από επιτροπή που μπήκε.

Δεύτερον, υπάρχει σε εξέλιξη έρευνα του ΣΕΥΠ, η οποία μάλιστα μετά από καταγγελίες που έχουν γίνει, δείχνει την υποψία υπόγειων διαδρομών ανάμεσα σε κάποια κυκλώματα που δρουν στον χώρο των διακομιδών και των μεταφορών, που κι αυτά σιγά σιγά θα έρθουν στην επιφάνεια, γιατί είναι και ο λόγος που ορισμένοι ουρλιάζουν πολύ σε σχέση με αυτό.

Τώρα για τις αεροδιακομιδές. Αφού έπεσαν τα τρία ελικόπτερα, ανέλαβε το πτητικό έργο ο Στρατός και καλά έκανε, γιατί από τότε δεν έχουμε κανένα δυστυχές συμβάν. Φέτος, σε συνεργασία με τους Υπουργούς Ναυτιλίας, Προστασίας του Πολίτη και Εθνικής Άμυνας, που είχε και την πρωτοβουλία, εντάξαμε όλα τα πτητικά μέσα κάτω από κοινή σκέπη, προκειμένου να βγαίνει ένα κοινό επιχειρησιακό σχέδιο.

Τα πυροσβεστικά ελικόπτερα της Πυροσβεστικής, που είναι υπό το Υπουργείο Προστασίας του Πολίτη, συμμετέχουν κι αυτά τώρα στις αεροδιακομιδές, με τους ιπτάμενους που έχουν από εκεί. Πρόσφατα, στείλαμε, σε συνεργασία με τον κ. Τόσκα, ένα ελικόπτερο στη Χαλκιδική, το οποίο μέσα σε δύο Σαββατοκύριακα έχει σώσει τέσσερις-πέντε ζωές. Διότι, ξέρετε, εκεί στον Μαρμαρά στενεύει ο δρόμος και η απόσταση Χαλκιδική-Θεσσαλονίκη είναι πάνω από τρεισήμισι ώρες. Έχουν σωθεί άνθρωποι από αυτό που έγινε τα Παρασκευοσαββατοκύριακα και μάλλον θα το επεκτείνουμε σε όλη την εβδομάδα -εάν προλάβουμε φέτος, αλλά σίγουρα από την επόμενη χρονιά- με την τεράστια κίνηση που έχει αυτή η περιοχή.

Προσέξτε τώρα. Προκηρύχθηκε διαγωνισμός, για να επισκευαστούν τα τρία καθηλωμένα ελικόπτερα. Προσέξτε τι επισκευή είναι αυτή. Είναι το καθιερωμένο rollover του κινητήρα. Είναι να εξελέγξουμε, αφού συμπλήρωσαν κάποιες ώρες, τον κινητήρα. Δεν είναι ότι έχει οπωσδήποτε βλάβη. Ο πρώτος διαγωνισμός προκηρύχθηκε με 6 εκατομμύρια ευρώ. Το καταλαβαίνετε; Τώρα φτάσαμε στο 1,2-1,4 εκατομμύριο για τους έξι κινητήρες. Δυστυχώς, «όπου λαλούν πολλοί κοκόροι, αργεί να ξημερώσει», γιατί είναι του ΕΚΑΒ, αλλά τα ελέγχει η Αεροπορία, μπαίνουν κι άλλοι στη μέση.

Εμείς, σαν Υπουργείο Υγείας, ζητήσαμε επίτηδες και έστειλα επίσημο έγγραφο ως Αναπληρωτής Υπουργός στην «PRATT & WHITNEY», που έχει τους κινητήρες, για να μας πουν πόσο κοστίζει ο έλεγχος του κινητήρα. Δεν μου απαντά. Δεν τους αφήνουν οι εδώ αντιπρόσωποι να απαντήσουν. Για να δείτε σε τι μαφιόζικα κυκλώματα έχουμε μπλέξει. Θα ξεμπλέξουμε, όμως, είτε έτσι είτε αλλιώς.

Δηλαδή, έχουμε σκεφτεί τους τέσσερις κινητήρες να τους εντάξουμε στο διασυνοραικό πρόγραμμα, το «INTERREG», και για τους άλλους να βρούμε δική μας χρηματοδότηση. Απλά το θέμα είναι ποιος το κάνει. Γιατί κάθε στιγμή σού βγάζουν κι άλλο, «όχι, το δοκάρι, έχει πάρει σασί, έχει γίνει έτσι ο κινητήρας» κ.λπ. και δεν σου λένε την αλήθεια.

Επειδή, όμως, εμείς δεν μπορούμε να περιμένουμε πότε θα μας πούνε την αλήθεια, θα βγούνε αυτά τα προγράμματα για την επισκευή. Είμαστε και σε συνεννόηση τώρα και με τον κ. Καμμένο για κάποια δικινητήρια Huey που υπάρχουν, που πρέπει να πάνε σε Κρήτη, Σύρο και Μυτιλήνη, για να φτιαχτούν κι εκεί σταθμοί, γιατί όντως έχουμε άχρηστες αεροδιακομιδές. Έχουμε στοιχεία από το 2012 και 2013 ότι το 45% των αεροδιακομιδών των Κυκλάδων ή του ανατολικού Αιγαίου προς την Αθήνα την επόμενη μέρα παίρνει εξιτήριο. Άρα αυτοί δεν θα έπρεπε να μεταφερθούν εκεί.

Κι ένας αγροτικός γιατρός, όμως, που είναι στο Αγαθονήσι, ο οποίος δεν έχει την εμπειρία ή και την υλικοτεχνική υποδομή, σε περίπτωση που έχει μια γιαγιά ή ένα παιδί που πονάει, θα μπορούσαν αυτοί να μεταφερθούν κάπου κοντινότερα. Γι’ αυτό λέμε για μια βάση στη Σύρο ή στη Μύκονο, που θα κάνει τις εσωτερικές διαδρομές των Κυκλάδων.

Επίσης, υπάρχουν έξι εξαιρετικά ελικόπτερα στο Λιμενικό, που είμαστε σε συνεννόηση με τον κ. Δρίτσα να ενταχθούν κι αυτά στη δύναμη των διακομιδών. Κι εδώ, βέβαια, πάλι μπαίνει το ζήτημα της επισκευής τους, του ελέγχου των κινητήρων τους με τις ώρες πτήσης. Αυτά τα ελικόπτερα του Λιμενικού πραγματικά είναι εξαιρετικά, είναι αυτά που έχει η αμερικάνικη ακτοφυλακή, τα οποία μπορούν να κάνουν τις αεροδιακομιδές.

Απλά πρέπει να παρθεί -και είμαστε σε συνεννόηση με τον κ. Καμμένο- μια κεντρική πολιτική απόφαση για το ποιος κάνει κουμάντο, ποιος επισκευάζει και ποιος πετάει αυτά τα ελικόπτερα. Γιατί το Λιμενικό δεν έχει πολλούς πιλότους, αλλά μπορούν να τα πετάξουν πυροσβέστες πιλότοι ή άλλοι πιλότοι, που είναι στις μονάδες του ΕΚΑΒ. Αυτό προσπαθούμε να λύσουμε τώρα.

Πραγματικά, όμως, έχουμε ανοίξει μια ντουλάπα με πολλούς σκελετούς. Κι εμείς πιστεύαμε ότι θα ξεμπερδεύαμε γρήγορα. Έχουν βγει πολλές άμυνες από μέσα, γιατί είναι πολλά τα λεφτά που παίζονται εκεί, αλλά θα τη βρούμε την άκρη, να είστε σίγουρος.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Σειρά έχει η όγδοη με αριθμό 1080/4-7-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας,σχετικά με τη στελέχωση του ΕΚΑΒ στον Νομό Λάρισας και τη δημιουργία τομέων ΕΚΑΒ σε κέντρα υγείας του Νομού Λάρισας.

Τον λόγο έχει ο συνάδελφος κ. Κόκκαλης για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, σε συνέχεια των ερωτήσεων του συναδέλφου μου, αν και δεν είμαι ιατρός, θα χρησιμοποιήσω τις εξής φράσεις. Εδώ και δύο χρόνια το ΕΚΑΒ βρίσκεται στην εντατική. Καλούμαστε να το βγάλουμε από την εντατική, να το μεταφέρουμε σε θάλαμο βραχείας νοσηλείας το συντομότερο δυνατόν.

Στη Λάρισα, όπου είναι η έδρα της 5ης Υγειονομικής Περιφέρειας, υπάρχουν δύο τομείς: το ΕΚΑΒ Λάρισας και το ΕΚΑΒ Ελασσόνας. Πλην, όμως, στα Φάρσαλα και στην Αγιά δεν υπάρχει τομέας ΕΚΑΒ. Στα Φάρσαλα πρόσφατα, λόγω βλάβης του ενός και μοναδικού ασθενοφόρου, πενήντα δύο χωριά της επαρχίας Φαρσάλων είχαν μείνει χωρίς ασθενοφόρο για πάρα πολλούς μήνες.

Για την επαρχία Αγιάς, ειδικά τους καλοκαιρινούς μήνες, είναι επιτακτική η ανάγκη δημιουργίας ενός τομέα ΕΚΑΒ. Στο συγκεκριμένο κέντρο υγείας δεν υπάρχει διασώστης. Οι κάτοικοι της περιοχής χρησιμοποιούν πολλές φορές ακόμα και αγροτικά, για να μεταφέρουν ασθενείς στο κέντρο υγείας ή στα νοσοκομεία. Δοθέντος ότι στον Νομό Λάρισας υπάρχουν προσφυγικοί καταυλισμοί και τα ασθενοφόρα του ΕΚΑΒ που υπάρχουν στη Λάρισα σχεδόν καθημερινά μεταφέρουν ειδικά μικρά παιδιά στο νοσοκομείο, είναι επιτακτική η έξοδος του ΕΚΑΒ από την εντατική στην οποία βρίσκεται τα τρία τελευταία χρόνια.

Εν όψει τούτων –έχετε ήδη ασχοληθεί και με τις επίκαιρες ερωτήσεις του συναδέλφου- τι σκοπεύετε να κάνετε αφ’ ενός για την πρόσληψη προσωπικού, διασώστη και, δεύτερον, εάν είναι στη σκέψη του Υπουργείου η δημιουργία τομέων ευθύνης στα Φάρσαλα και στην Αγιά.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κύριος Υπουργός.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, θα είμαι σύντομος, γιατί έχω πει πολλά πριν και σε άλλες ερωτήσεις.

Για τον Νομό Λάρισας. Το ΕΚΑΒ επιχειρεί στον νομό με επτά ασθενοφόρα το πρωί, επτά το απόγευμα, τέσσερα τη νύχτα από Δευτέρα έως Παρασκευή και με έξι ασθενοφόρα το πρωί, έξι το απόγευμα και τέσσερα τη νύχτα το Σαββατοκύριακο. Δεν είναι λίγα, σε σχέση με τον πληθυσμό και τη γεωγραφική κατανομή του νομού.

Στο Κέντρο Υγείας Ελασσόνας υπηρετούν έντεκα άτομα και επιχειρεί ένα ασθενοφόρο σε εικοσιτετράωρη βάση. Για την Αγιά υπάρχουν τρεις οδηγοί, καλύπτονται αρκετές βάρδιες. Στα Φάρσαλα υπάρχει μόνο ένα άτομο. Εκεί όντως δεν καλύπτονται οι βάρδιες.

Ενισχύουμε και κέντρα υγείας με παραπάνω οδηγούς. Το ΕΚΑΒ τώρα θα προκηρύξει θέσεις για περίπου εκατό άτομα. Έχει βγάλει πρόσκληση ενδιαφέροντος και για μετακινήσεις από την Αθήνα -γιατί τα εξήντα άτομα από τα εκατό που θα προκηρυχθούν είναι για την Αθήνα- σε μια προσπάθεια να υπάρξουν μετακινήσεις και προς άλλες περιοχές, για να καλυφθούν.

Εξετάζεται ειδικά για την Αγιά το θέμα -που υπάρχει και ένας αριθμός τριών ατόμων οδηγών- για τη δημιουργία εκεί κάποιου τομέα, για να καλύψει εκείνη την περιοχή.

Όντως το ΕΚΑΒ ήταν στην εντατική στον έναν ή στον άλλον βαθμό, χωρίς να σημαίνει ότι έχει λίγο προσωπικό συνολικά το ΕΚΑΒ. Απλά υπάρχει μια μεγάλη ανισοκατανομή του προσωπικού αυτού. Και αυτό συμβαίνει και μέσα στη Λάρισα, σε σχέση με το μέγεθος της πόλης και με το πόσα ασθενοφόρα είναι μέσα στην πόλη και πόσα θα μπορούσαν να είναι παραέξω ή να έχει φτιαχτεί ένας τέτοιος τομέας. Νομίζω ότι σιγά σιγά θα μπορέσουμε να δώσουμε λύσεις σε αυτό το επίπεδο και με τη δημιουργία του τομέα και με την ενίσχυση του προσωπικού.

Επίσης, ενισχυτικά να πω ότι στη Λάρισα θα προσληφθούν τρία άτομα για πλήρωμα ασθενοφόρου στο πλαίσιο του προγράμματος του προσφυγικού, που θα είναι προφανώς για την αντιμετώπιση των κέντρων φιλοξενίας, αλλά σαφώς θα προσφέρουν τις υπηρεσίες τους και στο δημόσιο σύστημα υγείας ευρύτερα, όπως το έκαναν και τα εκατόν πενήντα άτομα τα οποία πήραμε -και μέσα σε αυτά ήταν τριάντα με σαράντα άτομα διασώστες του ΕΚΑΒ- στα νησιά του ανατολικού Αιγαίου την περίοδο της πολύ μεγάλης κρίσης.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Τον λόγο έχει ο συνάδελφος κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, η ανακατανομή του προσωπικού θα βοηθήσει πάρα πολύ σε αυτή την κατεύθυνση την οποία είπατε. Εάν μπορείτε, να προσδιορίσετε χρονικά το πότε θα γίνει αυτή η ανακατανομή του προσωπικού. Και ειδικά για την επαρχία Φαρσάλων –όπως είπατε και εσείς- που δεν υπάρχουν όλες οι βάρδιες και είναι μόνο ένα άτομο, προβλέπεται κάτι;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είμαστε αυτή τη στιγμή σε μια φάση πλήρους αναδιοργάνωσης του ΕΚΑΒ, διότι δεν είναι δυνατόν κάποιες περιοχές να βγάζουν πέντε ασθενοφόρα τη νύχτα και κάποιες άλλες περιοχές, με αντίστοιχο πληθυσμό, να μην έχουν ασθενοφόρο ούτε για δείγμα. Δεν γίνεται αυτό το πράγμα.

Πρέπει να δοθεί μια λύση, η οποία λύση πρέπει να δοθεί, όμως, και σε συναίνεση και με τους εργαζόμενους, γιατί έχουν φτιαχτεί οικογένειες, έχουν φτιαχτεί ζωές και λοιπά. Αλλά από την άλλη δεν μπορείς στο όνομα και του πελατειακού κράτους του παρελθόντος, να συντηρούμε μια κατάσταση στην οποία, ενώ το προσωπικό θεωρητικά καλύπτει, από την άλλη μεριά να είναι συγκεντρωμένο σε κάποιες περιοχές και κάποιες άλλες να μην είναι έτσι.

Θα μπορούσε να υπάρξει μια κυκλική εναλλαγή. Προσπαθούμε να βάλουμε σε συνέργειες τους οδηγούς των κέντρων υγείας με τους διασώστες του ΕΚΑΒ. Εδώ υπάρχει μια κακή αντίληψη, κατά τη γνώμη μου. Σαφώς και δεν μπορεί να γίνει σε Αθήνα και Θεσσαλονίκη, στα αστικά κέντρα. Αλλά, όταν έχεις ένα κέντρο υγείας και δίπλα, κοντά, έναν τομέα του ΕΚΑΒ, γιατί δεν μπορούν να συνδυάζονται οι βάρδιες αυτές; Έχουμε την πολυτέλεια; Ο οδηγός του κέντρου υγείας θα είναι ο οδηγός του ασθενοφόρου και το πλήρωμα ο διασώστης, ο οποίος θα έχει την ευθύνη και της αντιμετώπισης του ασθενούς, με τις όποιες εξειδικευμένες υπηρεσίες τού παρέχει.

Αυτά όλα πρέπει να τα αξιοποιήσουμε. Αυτό κάνει και η διοίκηση. Και ο Διοικητής και ο Υποδιοικητής του ΕΚΑΒ γυρνάνε όλη την Ελλάδα, μαζεύουμε τα στοιχεία, αλλάζουμε κάποιες καταστάσεις, σπάμε κάποια κατεστημένα συμφέροντα, ακριβώς για να μπορέσουμε να κάνουμε αυτό το πράγμα. Και μην ξεχνάμε τα εκατόν ογδόντα επτά άτομα που διορίστηκαν και τους εκατό που είναι να προκηρυχθούν τώρα, οι οποίοι θα ενισχύσουν.

Δεν μου αρέσει να λέω κουβέντες. Δεν μπορώ να σου δώσω συγκεκριμένο χρονικό ορίζοντα. Πάντως πραγματικά έχουν οργώσει όλη την Ελλάδα και ο Διοικητής και ο Υποδιοικητής, ακριβώς για να δούμε τη συγκεκριμένη κατάσταση στον συγκεκριμένο τόπο, για να πούμε «μπορούμε να κάνουμε αυτό, μπορούμε να κάνουμε εκείνο, μπορούμε να κάνουμε το άλλο». Αυτό μπορώ να πω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, στις 27-7-2016, πρώτον, ποινική δικογραφία που αφορά στον τέως Υπουργό Οικονομικών κ. Ιωάννη Βαρουφάκη και, δεύτερον, ποινική δικογραφία που αφορά στον Υπουργό Παιδείας, Έρευνας και Θρησκευμάτων κ. Νικόλαο Φίλη. επίσης διαβίβασε στις 28-7-2016 ποινική δικογραφία που αφορά στον πρώην Υπουργό Εθνικής Άμυνας κ. Ιωάννη Παπαντωνίου.

Κυρίες και κύριοι συνάδελφοι, θα κάνουμε μια μικρή διακοπή μερικών λεπτών, για να επανέλθει στην Αίθουσα ο Αναπληρωτής Υπουργός, που βγήκε για λίγο έξω.

Ευχαριστώ πολύ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η δωδέκατη με αριθμό 1098/6-7-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμουπρος τον Υπουργό Υγείας, σχετικά με τον προβληματισμό από την υποστελέχωση και υποχρηματοδότηση του Νοσοκομείου Ζακύνθου.

Κυρία Μεγαλοοικονόμου, έχετε τον λόγο για δύο λεπτά, προκειμένου να πρωτολογήσετε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, αυτή την επίκαιρη ερώτηση την έκανα βάσει δημοσιευμάτων που είδα στον Τύπο. Δεν πήγα στη Ζάκυνθο, όπως πήγα στο «Μεταξά», για να λέμε και τα πράγματα με το όνομά τους. Απλώς, είδα ότι κατήγγειλαν το νοσοκομείο οι γιατροί, ότι υπηρετούν ογδόντα επτά νοσηλευτές –από τους διακόσιους που θα έπρεπε να είναι–, ότι υπάρχει μόνο το 50% των επικουρικών γιατρών και το νοσοκομείο λειτουργεί με απίστευτη αυτοθυσία του νοσηλευτικού προσωπικού. Αντιλαμβάνομαι ότι πρέπει να βρεθούν λύσεις, διότι η Ζάκυνθος είναι ένα μέρος που έχει πάρα πολύ τουρισμό και ειδικά αυτή την εποχή μπορούν να συμβούν και ατυχήματα, εκτός από τις αρρώστιες. Καταθέτω και δημοσιεύματα από τον Τύπο.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερωτώ: Τι προτίθεστε να κάνετε, για να υπάρξει πλήρης στελέχωση του νοσοκομείου, ιδίως σε αυτή την περίοδο;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μεγαλοοικονόμου, η ενημέρωσή σας μόνο από τον Τύπο δεν είναι σωστή και θα σας το εξηγήσω με στοιχεία.

Πρώτον, για το Νοσοκομείο Ζακύνθου για το 2015 είχε προβλέψει η προηγούμενη Κυβέρνηση να χρηματοδοτηθεί με 2.013.000 ευρώ. Τελικά, δώσαμε εμείς το 2015, με την έκτακτη επιχορήγηση, τελικό ποσό 2.293.329 ευρώ. Για δε το 2016 προβλέπεται ότι η επιχορήγηση του νοσοκομείου από τον κρατικό προϋπολογισμό θα αυξηθεί στα 2.963.311 ευρώ. Αυτό τώρα υποχρηματοδότηση δεν το λες. Αυτό είναι το πρώτο. Δηλαδή, έχουμε ένα εκατομμύριο αύξηση μέσα σε έναν χρόνο. Στα 2 εκατομμύρια προσθέτεις άλλο ένα και τα κάνεις 3 εκατομμύρια.

Από εκεί και πέρα, σε σχέση με το προσωπικό, από τις προκηρύξεις τις γνωστές, 4Κ και 5Κ, παίρνει έξι άτομα, τα οποία διορίζονται. Τέσσερις είναι νοσηλευτές, ένας ΤΕ ιατρικών εργαστηρίων και ένας ΤΕ ραδιολογίας-ακτινολογίας.

Από το επικουρικό προσωπικό παίρνει άλλους τέσσερις.

Από την προκήρυξη του ΚΕΕΛΠΝΟ για τις ΜΕΘ, που και αυτοί πηγαίνουν του επικουρικού λοιπού προσωπικού, μόλις επιστρέφουν από το ΑΣΕΠ, διορίζονται. Κάποιοι πρέπει να έχουν επιστρέψει.

Από το ΚΕΕΛΠΝΟ έχουν προκηρυχθεί τρία άτομα ΠΕ ιατρών, ο ένας έχει πάει. Υπάρχουν και οκτώ νοσηλευτές, γιατί είχε προγραμματιστεί να λήξει η ΜΕΘ. Θα δούμε ποιες ακριβώς θα είναι οι προσλήψεις, με βάση τις αιτήσεις που έχουν κάνει. Γιατί πραγματικά πήγαμε να το ανοίξουμε και με αυτή την προκήρυξη του ΚΕΕΛΠΝΟ, αλλά πρέπει να υπάρξει και διαθεσιμότητα.

Έχουν προκηρυχθεί θέσει για επτά άτομα. Ένας αναισθησιολόγος, ένας επιμελητής Β΄ για τη ΜΕΘ, ένας χειρουργός ή αναισθησιολόγος ή νεφρολόγος –πάλι για τη ΜΕΘ, για μόνιμο προσωπικό μιλάω-, ένας ακτινοδιαγνώστης, δύο ψυχίατροι και ένας παιδίατρος.

Από τους επικουρικούς έχουν προκηρυχθεί τέσσερις θέσεις, τοποθετήθηκαν στις τρεις, η μία επαναπροκηρύχθηκε. Επίσης, για το ΠΕΔΥ Ζακύνθου προκηρύχθηκαν δύο, πήγε ο ένας. Και παίρνει και δύο άτομα ΔΕ διοικητικού από την προκήρυξη του ΑΣΕΠ.

Νομίζω ότι αυτό που σας είπα τώρα είναι μία σοβαρή -και σε προσωπικό- οικονομική ενίσχυση του νοσοκομείου. Νομίζω ότι αυτό είναι ένα στοίχημα, να μπορέσουν σιγά σιγά να βρεθούν και οι νοσηλεύτριες, που γενικά έκαναν αιτήσεις, γιατί στις τετρακόσιες θέσεις προσωπικού γνωρίζω ότι υπήρξαν πάνω από δύο χιλιάδες αιτήσεις, αλλά δεν ήταν όλες στην πανελλαδική κατανομή που βάλαμε. Βεβαίως, εάν δεν πάνε, θα τις ξαναπροκηρύξουμε.

**ΠΡΟΕΔΡΕΥΩΝ (Σπυρίδων Λυκούδης):** Η συνάδελφος κ. Μεγαλοοικονόμου έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Κύριε Υπουργέ, προσπαθήσατε να με καλύψετε, αλλά δεν το κατορθώσατε. Δεν νομίζω οι γιατροί από τις 16 Ιουνίου, εν μέσω θέρους, μέσα σε τέτοια τουριστική περίοδο και ειδικά στη Ζάκυνθο, να εξακολουθούν να έχουν κινητοποιήσεις.

Διαβάζω σχετική δημοσίευσή τους: «Το νοσοκομείο διανύει μία από τις χειρότερες περιόδους του και χωρίς προοπτική βελτίωσης άμεσα. Η υποστελέχωση αποτελεί πραγματικό πρόβλημα και οδηγεί με μαθηματική ακρίβεια στην υποβάθμιση των παρεχομένων υπηρεσιών υγείας. Ο λαός της Ζακύνθου αλλά και οι επισκέπτες του νησιού μας διαπιστώνουν καθημερινά τον γολγοθά του προσωπικού, προκειμένου να εξυπηρετήσουν τον όγκο των ασθενών, που, δυστυχώς, λόγω της οικονομικής κρίσης έχει αυξηθεί αρκετά». Πρώτον αυτό.

Δεύτερον, πριν από λίγες μέρες –δεν πρόλαβαν να μου στείλουν τα πρακτικά του Δημοτικού Συμβουλίου Ζακύνθου, γιατί λόγω καύσωνα έκλεισε το δημαρχείο πριν από τις 14.00΄και δεν μου έστειλαν με e-mail τα πρακτικά- είχαμε αυτή την ημερήσια διάταξη για το Νοσοκομείο Ζακύνθου. Σήμερα το περίμενα. Δεν νομίζω, λοιπόν, να είναι ικανοποιημένοι.

Επίσης, δεν νομίζω ότι αυτά είναι μικροκομματικά παιχνίδια. Θέλουμε απευθείας απαντήσεις, γιατί αφορά την υγεία των ανθρώπων, ειδικά τη δεδομένη στιγμή και σε ένα νησί που έχει τόσο τουρισμό. Οι εργαζόμενοι δεν μπορούν να κάνουν τέτοιες κινητοποιήσεις εν μέσω θέρους και να βάζουν τέτοιον προβληματισμό και στους κατοίκους και στους τουρίστες. Μάλιστα, τα τμήματα απ’ ό,τι ξέρω, γιατί τηλεφωνήθηκα, λειτουργούν με πληρότητα 100% και υπερβαίνουν το όριο ασφαλείας που έχουν οι γιατροί.

Τα κατεπείγοντα είναι ιδιαίτερα επιβαρυμένα λόγω της τουριστικής περιόδου και λειτουργούν πολύ συχνά. Τη νύχτα μία νοσηλεύτρια ανά βάρδια. Είναι πολύ επικίνδυνο, κύριε Υπουργέ, να είναι μία νοσηλεύτρια ανά βάρδια τη νύχτα. Εάν συμβεί κάτι, η νοσηλεύτρια δεν μπορεί να κάνει τίποτα. Για του λόγου το αληθές, έχω να προσκομίσω άλλα δύο δημοσιεύματα, που αφορούν το Νοσοκομείο Ζακύνθου.

Ευχαριστώ πολύ.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Ο κύριος Υπουργός έχει τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, η εξαγγελία και οι ανακοινώσεις κάποιων δεν συνιστούν πραγματικές κινητοποιήσεις. Πρώτον αυτό.

Δεύτερον, στην ανακοίνωση δεν άκουσα κάτι συγκεκριμένο, γιατί εγώ μίλησα με συγκεκριμένα νούμερα. Αν κάποιοι θέλουν να βγάζουν ανακοινώσεις γενικώς και αορίστως, καλά κάνουν και βγάζουν. Εμείς απαντάμε με συγκεκριμένα νούμερα και νομίζω ότι σας απάντησα συγκεκριμένα και για τα χρήματα και για το προσωπικό.

Από εκεί και πέρα, εάν κάποιοι επιθυμούν επιστροφή στην εποχή του Άδωνη, του Λοβέρδου και του Βορίδη, μπορούν να το θέλουν. Τι να κάνουμε τώρα; Εμείς πάμε αλλού και αλλιώς. Τελειώσαμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 20.50΄λύεται η συνεδρίαση για αύριο, ημέρα Τρίτη 2 Αυγούστου 2016 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**